SunOnline: Dr. Fazeel Najeeb: Covid-19 aa idhikolhah kuraan jehey Igthisaadhee hanguraama\nކޯވިޑް-19 އާ އިދިކޮޅަށް ކުރާން ޖެހޭ އިގުތިސޯދީ ހަނގުރާމަ\nޑރ. ފަޒީލް ނަޖީބު 01 Apr 2020, 17:29\nމާޗް 22، 2020: މާލޭ މާރުކޭޓު ސަރަހައްދުގައި މޭވާ އާއި ތަރުކާރީ ވިއްކާ ގާޑިޔާތައް -- ސަން ފޮޓޯ/ ފަޔާޒު މޫސާ\nމުޅި ދުނިޔެއަށް ފާވެފައި މިވާ ކޯވިޑް-19 ގެ ވަބާ އިން ދިވެހިރާއްޖެއަށް ވެސް ތަފާތު އެތައް ރޮނގަކުން ހިޔާލަށް ނުގެނެވޭހައި ވޭނާއި ގެއްލުން ލިބެމުން އެބަ ދެ އެވެ. ދިރިއުޅުން ހުއްޓުމަކަށް އަތުވެއްޖެ އެވެ. މަސައްކަތެއް، ވިޔަފާރިއެއް، ފަތުރުވެރިކަމެއް، ކުޅިވަރެއް، މުނިއަވަސްފިލުވުމެއް ނެތެވެ. މި ނޫންވެސް އާދައީ ދިރިއުޅުމުގައި ކޮށްއުޅޭ އެންމެހައި ކަމެއްހެން މިވަނީ ހުއްޓުމަކަށް އައިސްފައި އެވެ.\nމައްސޫލު ފަރާތްތަކުން ކުރައްވަމުން އެގެންދަވާ އެންމެ އިސް މަސައްކަތަކީ މި ވަބާ ފެތުރުން އޮބެހެއްޓެވުމެވެ. މި ކަމުގައި ސިއްހީ ދާއިރާގެ އެކި ފެންވަރުގެ އެކި މަސައްކަތު އޮޅިތަކާއި ޓީމުތަކުން ދިވެހި ރައްޔިތުންނަށްޓަކައި ކުރައްވަމުން އެގެންދަވާ ނުރައްކާތެރި، ބުރަ މަސައްކަތްތަކަށް މައް ދިވެހި ފަރުދެއްގެ ހައިސިއްޔަތުން އަޅުގަނޑުގެ ހިތުގައި ޝުކުރާއި ތައުރީފު އެބަ އޮހޭ އެވެ. އަދި ސިއްހީ ފަންނުވެރީންގެ ލަފާ ތަންފީޒުކުރައްވަމުން އެގެންދަވާ ދައުލަތުގެ އިސް ޒިންމާދާރުންނާއި އެކި ފެންވަރުގެ އެންމެހައި މުއައްޒިފުންނަށް ވެސް ޝުކުރު ހައްގެވެ. ހަމަ އެހެންމެ، ވިޔަފާރި ދާއިރާގެ ވެރީންނާއި މުއައްޒިފުންނާއި، ދަރުމަ ދާއިރާގެ ވެރީންނާއި މުއައްޒިފުންނާއި ވަކި ފަރުދުން ވެސް އެ ބަޔަކާ މުނާސިބު ފެންވަރެއްގައި ކުރައްވަމުން އެގެންދަވާ މަސައްކަތްތައް ފާހަގަކުރާން ޖެހޭ އެވެ. ކޯވިޑް-19 އާ ދެކޮޅަށް މިކުރާ ހަނގުރާމައިގައި އެންމެހައި ފަރާތްތަކުން އެއްބާރުލުން ލާޒިމެވެ.\nގެއްލުމާއި ކުރާން ޖެހޭ ކަންތައް ދެނެގަތުން\nކުރެވެމުންދާނޭ ކަމަށް ބަލާންވާ ދެވަނަ ކަމަކީ މި ވަބާއިން މިހައި ތަނަށް ވެފައިވާ، ވަމުންދާ އަދި ވެދާނޭ ގެއްލުންތައް ދެނެގަނެ އަންދާޒާކުރުމެވެ. މި ކަމުގައި ގެއްލުން ނުވާ ހަމަ އެއް ދާއިރާ ވެސް އޮވެދާނެއޭ ހިތަކަށް ނާރާ އެވެ. އެހެންކަމުން، މި އަންދާޒާ ވީ އެންމެ ފުޅަލެއްކޮށް ވީ އެންމެ އަވަހަކަށް ކުރުން އެދެވިގެންވޭ އެވެ. މި އަންދާޒާއިން، މެކުރޯ އިގުތިސޯދީ، މާލީ (ފައިނޭންޝަލް)، މަނިޓަރީ އަދި ނަގުދީ (ފިސްކަލް)، މި ސިޔާސަތުތަކާއި މައިކުރޯ އިގުތިސޯދީ ފިޔަވަޅުތައް ބޭނުންކޮށްގެން އެކުލަވައިލާން ޖެހޭނޭ ޝާމިލު އިގުތިސޯދީ ރޭވުމަކަށް ބޭނުން ވާނޭ ވަސީލަތްތަކާއި އެއަށް ބޭނުން ވާނޭ ފައިސާގެ އަދަދުތައް އެނގޭން ޖެހޭނެ އެވެ. އަލުންބަލުން ބަޖެޓު ތައްޔާރުކުރާންވީ ކަހަލަ އެވެ. ރައްޔިތުންގެ މަޖިލީހުގެ ދައުރެއް އޮވެދާނެ އެވެ.\nމިދިޔަ އަހަރު ރާއްޖެއަށް އައި، 1.5 މިލިއަން ވަނަ ޓޫރިސްޓަށް މަރުހަބާ ކިޔުން -- ސަން ފޮޓޯ/ ފަޔާޒު މޫސާ\nދިވެހިރާއްޖޭގެ އިގުތިސޯދު ފަތުރުވެރިކަމުގެ ސިނާއަތަށް ލެނގިފައިވާލެއް ބޮޑުކަމުން، ކޯވިޑް-19 ގެ ކާރިސާއިން ފަތުރުވެރިކަމަށް އިންތިހާއަށް ބޮޑަށް ލޮޅުން އަރަމުން އެބަދާކަން ޔަގީންކުރެވިފައި ވާތީ، ހުރިހައި ދާއިރާއެއްގެ އަދި މުޅި އިގުތިސޯދުގެ ވެސް ދިރުމަށް ނުލާހިކު ވޭންދެނިވި ގެއްލުން ވާނޭކަން ކަށަވަރެވެ. ފަތުރުވެރިކަމުގެ ސިނާއަތަށް ބަލާ އިރު، ގެއްލުމުގެ އަންދާޒާއެއް ރައީސް އިބްރާހީމް މުހައްމަދު ސޯލިހް ވަނީ ރައްޔިތުންނާ ހިއްސާކުރައްވައިފައި އެވެ. އެ މަނިކުފާނު ވިދާޅުވީ އަންނަ ފަތުރުވެރީންގެ އަދަދު މި އަހަރު 35 އިންސައްތައިން ދަށްވާނޭ ކަމަށާއި ބޭރު ފައިސާގެ އާމުދަނީ (ކުރީން ލަފާކުރެވިފައިވާ އަދަދަށް ވުރެ) 450 މިލިއަން ޑޮލަރު މަދު ވާނޭ ކަމަށް އަންދާޒާކުރެވިފައިވާ ކަމަށެވެ. މިއީ 2019 އަށް ޕުރޮޖެކުޓު ކުރެވިފައިވާ ޖީޑީޕީގެ 9.2 އިންސައްތަ އެވެ. އަދި ހަމަ މިއީ، އަންނަ ފަތުރުވެރީންގެ އަދަދު 14.7 އިންސައްތަ އިން ކުރިއެރި 2019 ވަނަ އަހަރު ދައުލަތަށް ލިބުނު، ޗާޓު 1 ގައިވާ ބޭރު ފައިސާގެ އާމުދަނީ (653.3 މިލިއަން ޑޮލަރު) ގެ 68.9 އިންސައްތަ އެވެ. އަދި އެ އަހަރުގެ ދައުލަތުގެ މުޅި އާމުދަނީގެ 34.5 އިންސައްތަ އެވެ.\nމަސްދަރު: މީރާ، 2020\nއަންނަ ފަތުރުވެރީންގެ އަދަދު ފާއިތުވި އަހަރާ އަޅައިބަލާ އިރު މި އަހަރު 35 އިންސައްތަ އިން ދަށްވެއްޖެ ނަމަ، މިހިނގާ 2020 ގައި، ހޭދަކުރާ ރޭގެ އަދަދު 34.3 އިންސައްތަ އާއި 37.9 އިންސައްތަ އާ ދެމެދުގެ މިންވަރަކުން ދަށްވުން އެކަށީގެންވޭ އެވެ (ޗާޓު 1 ގެ ކަނާތު އޮލަނބުން އެދައްކަނީ 2014 އިން 2019 އަށް ހޭދަކުރާ ރޭ ގެ އަދަދުތަކެވެ). މިދެންނެވި ރޭޓުން ހޭދަކުރާ ރޭގެ އަދަދު ދަށްވެއްޖެ ނަމަ، ދައުލަތުގެ ބޭރު ފައިސާގެ އާމުދަނީ 25.0 އިންސައްތަ އާއި 27.6 އިންސައްތައާ ދެމެދުގެ މިންވަރަކުން ދަށަށް ދިޔުން އެކަށީގެންވޭ އެވެ. އެހެންކަމުން ދައުލަތުގެ ޖުމުލަ އާމުދަނީ ވެސް 26.5 އިންސައްތަ (374.4 މިލިއަން ޑޮލަރު) އާއި 29.2 އިންސައްތަ (417.2 މިލިއަން ޑޮލަރު) އާ ދެމެދުގެ ވަރަކުން ދަށްވެގެންދާނެ ކަމަށް ލަފާކުރެވޭ އެވެ. މިހެންވެ، ސަލާމަތް އޮތީ ރައީސް ސޯލިހު އެ އިޝާރާތް ކުރެއްވި 450 މިލިއަން ޑޮލަރުގެ ނަގުދީ ބާގަނޑު ދެމެހެއްޓެނިވި ގޮތެއްގައި ފޫބެއްދިގެން އެވެ.\nތިންވަނަ ކަމަކީ ބޭނުންވާނޭ ކަމަށް ލަފާކުރާ އަދަދުތަކުގެ ފައިސާ ހޯދުމެވެ. މި ކާރިސާއާ ހެދި ދުނިޔޭގެ ބޮޑެތި މާލީ އިދާރާތައް އެގެންދަނީ އެކި ވަރުވަރުގެ އެހީގެ ޕެކެޖުތައް އިއުލާންކުރަމުންނެވެ. މި އިދާރާތަކުގެ ތެރޭގައި ވަރލްޑް ބޭންކު (14 ބިލިއަން ޑޮލަރު)، އައިއެމްއެފް (50 ބިލިއަން ޑޮލަރު)، އޭޑީބީ (6.5 ބިލިއަން ޑޮލަރު)، އިސްލާމިކް ޑިވެލޮޕްމެންޓް ބޭންކް (2.7 ބިލިއަން ޑޮލަރު) ފަދަ ދައުލީ މާލީ އިދާރާތައް ހިމެނޭ އެވެ. މީގެ އިތުރުން އަލިފު ދާލުގެ ހާއްސަ އެޖެންސީތަކުން ވެސް އެހީ ލިބޭ އެވެ. މި އެންމެހައި މަސްދަރުތަކުން އެހީ ލިބޭތޯ ގަދައަށް މަސައްކަތްކުރާން މިވަނީ މަޖުބޫރުވެފައި އެވެ. މި ކާރިސާއިން ގައުމު ނަޖާކުރުމުގެ ޒިންމާގައި ހިކުމަތްތެރިކަމާއި ކެތްތެރިކަމާއި މަޝްވަރާގެ ހުނަރު އިންތިހާ އަށް ބޭނުން ވާނެ އެވެ. ސުނާއީ (ބައިލޭޓެރަލް) މަސްދަރުތައް ވެސް ހުރީ އެވެ. އެކަމަކު ކޮންމެ ގައުމަކުންހެން މި ދުވަސްވަރު އެބަލަނީ ފުރަތަމަ އަމިއްލަ ހާލައިގެން އުޅެވޭތޯ އެވެ. އެކަމަކު އަދި ދައުލީ ބޮންޑު ބާޒާރު ވެސް އޮތީ އެވެ. ކޮންމެ ފަރާތަކުން ވިޔަސް އެހީ އެއް ލިބޭން އޮތް ނަމަ، އެ މަސްދަރަކާ މަޝްވަރާކުރުން ލާޒިމެވެ. 450 މިލިއަން ޑޮލަރަކީ އެއް މަސްދަރަކުން ދެ މަސްދަރަކުން ހަމަޖެއްސޭ ވަރަށް ވުރެ މާ ބޮޑު އަދަދެކެވެ. އެކަމަކު ބޮންޑު ބާޒާރަށް ނުކުންނަ ނަމަ، ކުރެޑިޓު ރޭޓިންގެ ސުވާލު ކުރިމަތިވުން އެކަށީގެންވޭ އެވެ. ރަނގަޅު ރޭޓިންގެއް ލިބިއްޖެ ނަމަ، ބޮންޑު ބާޒާރުން ހުށަހަޅާ އިންޓެރެސްޓު ރޭޓު ތަންކޮޅެއް ލާހިކުވުން އެކަށީގެންވޭ އެވެ.\nމީހަކު ޑޮލަރުތަކެއް ގުނަނީ ---ސަން ފޮޓޯ// މުހައްމަދު އަފްރާހް\nސަރުކާރުން އެވަނީ ބަޖެޓުން 1 ބިލިއަން ރުފިޔާ ސަލާމަތްކުރައްވާން ނިންމަވައި، އިގުތިސޯދު އާރާސްތުކުރުމަށް 2.5 ބިލިއަން ރުފިޔާގެ ނަގުދީ ޕެކޭޖެއް އިއުލާންކޮށްފައި އެވެ. 2.5 ބިލިއަން ރުފިޔާ އަކީ ޖީޑީޕީގެ 3.3 އިންސައްތައާ އެއްވަރު އަދަދެކެވެ. މިއިން ފުދޭނެތޯ މިއީ ކުރިމަތިވެފައި އޮތް ސުވާލެކެވެ. ތަންކޮޅެއް ފުރިހަމަ އަދަދެއް ހިސާބުކޮށްލާން އެނގޭނީ ކުރާން ޖެހޭ ކަންތައްތަކާއި ބޭނުންވާ ވަސީލަތްތަކުގެ އަންދާޒާތަކަކުން ލިބޭ ޑޭޓާއަށް ބަލައިފައި އެވެ. އެމްއެމްއޭ އިން ވަނީ މި ކާރިސާގެ ސަބަބުން ދިވެހިރާއްޖޭގެ އިގުތިސޯދީ ދިރުމަށް "ބޮޑު ހީނަރުކަމެއް" އަންނާނޭ ކަމަށް ލަފާކޮށް ފިޔަވަޅުތަކެއް އިއުލާންކޮށްފައި އެވެ. އެއިން ނުފުދޭ ނަމަ އިތުރު ތަދުބީރުތައް ކުރާން ތައްޔާރު ކަމަށް އެމްއެމްއޭ އިން ވަނީ އިޝާރާތްކޮށްފައި އެވެ.\nހަތަރުވަނަ ކަމަކަށް ކުރާން ޖެހޭނޭ ކަމަކީ ކަނޑައެޅޭ ސިޔާސަތުތަކާއި ފިޔަވަޅުތައް ތަންފީޒުކުރުމާއި މޮނިޓަރުކުރުމެވެ. ފިސާރި އަމަލުވެރިކޮށް އަދި އަދުލުވެރިކޮށް މަސައްކަތްތައް ހިންގިގެން މެނުވީ އިގުތިސޯދީ ދިރުމަށް އާރޯކަމެއް ލިބޭ ލެއް ލަސްވާނެ އެވެ. އިގުތިސޯދީ ސޯބުގަނޑު ހަލުވި ވާނީ ހުރިހައި ދިމާއަކުން ވެސް ހިދުމަތް ދިނުން ހަލުވިކުރި ވަރަކުންނެވެ. ވީ އެންމެ އަވަހަކަށް ވިޔަފާރި އަށް ތަންތަން އަލުން ހުޅުވޭން އެބަ ޖެހޭ އެވެ. ވިޔަފާރިތައް ހިނގާން ފަށައިގެން މެނުވީ އެ ތަންތަނަށް އާމުދަނީއެއް ނުލިބޭނެ އެވެ. އެ ތަންތަނަށް އާމުދަނީ ލިބިގެން މެނުވީ ދައުލަތަށް އާމުދަނީއެއް ނުލިބޭނެ އެވެ. ދައުލަތަށް އާމުދަނީ ލިބިގެން މެނުވީ އާދައިގެ ހާލަތަކަށް ގައުމުގެ ކަންކަން އިއާދައެއް ނުވާނެ އެވެ. މިއީ އަނިޔާވެރި ބުރެކެވެ.\nމަރުކަޒީ ބޭންކުގެ ގަވަރުނަރަށާއި މާލީ ވަޒީރަށް ކުރިމަތިވެފައި މިއޮތީ ވަރަށް ބޮޑު ޖަދަލުތަކެކެވެ. ދޫދެވިފައިވާ މަނިޓަރީ ސިޔާސަތަކާ ވެސް އެކު، ފަހަތުގައި މުގާބިލު ބޭރު ފައިސާ ނެތް ދިވެހި ރުފިޔާތަކެއް އިގުތިސޯދުގައި ދައުރުވާ ނަމަ އެއިން ރުފިޔާގެ އަގަށް ކުރިމަތި ވާނޭ ފިއްތުންތަކަކަށާއި، މާލީ އިދާރާތަކުން ދޭން ޖެހޭ ދޫތަކުން މުޅި އެ ދާއިރާގެ ހަމަޖެހުމަށް އަތުވެދާނޭ ލޮޅުންތަކަކަށާއި މި ދުވަސްވަރު ދޭން ޖެހިދާނޭ ބޮޑެތި ބަދަލުތަކަކުން ނުވަތަ ބޭރު ރީއިންޝުއަރެންސް ބާޒާރުން ރަށްވެހި އިންޝުއަރެންސް ސިނާއަތުގެ ހާލަށް އަތުވެދާނޭ ލޮޅުންތަކަކަށާއި، މިހިރަ މިހިރަ ކަންކަމަށް ގަވަރުނަރު ވިސްނަވާނެ އެވެ. މާލީ ވަޒީރު ވިސްނަވާނޭ މައްސަލަތަކުގައި، ބޭނުންވާ ފައިސާ އަންދާޒާކުރައްވައި، ފައިސާ ހޯއްދަވައި، އެންމެ ބޮޑަށް މުހުތާދު ޖެހިފައިވާ ފަރާތްތަކަށް އިސްކަމެއް ދެއްވައި މުހުތާދު ޖެހިފައި ވާ އެންމެހައި ފަރާތްތަކަށް އެހީ ފޯރުވެގެން ދާނޭ ހެން ކަންކަން އިންތިޒާމުކުރެއްވުމާއި މި އެންމެހައި ކަންތައް ހިނގާ ގޮތް ބެއްލުވުން ހިމެނޭނެ އެވެ. މިއީ ފުރިހަމައަށް ފަހުމުވާ ވަރަށް ވުރެ ފުން ވަޅުގަނޑެކެވެ.\nނޯޓް: ޑރ. ފަޒީލް ނަޖީބް އަކީ، މިހާރު މޯލްޑިވްސް ނޭޝަނަލް ޔުނިވާސިޓީގެ އެސިސްޓެންޓް ޕްރޮފެސާ އެކެވެ. އަދި އޭނާ ވަނީ އެމްއެމްއޭގެ ކުރީގެ ގަވަރުނަރކަމާއި ގަތަރުގެ މަރުކަޒީ ބޭންކުގެ އެކްސްޕާޓް (އެޑްވައިޒާ) ކަމާއި ދިވެހިރާއްޖޭގެ އިކޮނޮމިކް މިނިސްޓްރީގެ، ބައިނަލްއަގުވާމީ ވިޔަފާރިއާ ބެހޭ އިސް މަގާމުތަކެއް އަދާކުރައްވައިފަ އެވެ. ނޫސްވެރިކަމުގެ ދާއިރާގައި ފަޒީލް މިހާރު ފާހަގަވެގެންދަނީ އިނގިރޭސި ބަހުން ޝާއިއުކުރާ މޯލްޑިވްސް އިކޮނޮމިކް ރިވިއުގެ ކޯއެޑިޓާ އަދި އެއް ފައުންޑަރުގެ ގޮތުގަ އާއި ލިޔުންތެރިއެއްގެ ގޮތުގަ އެވެ. ފަޒީލް ވަނީ 1990 ވަނަ އަހަރު ނޫސްވެރިކަމުގެ ރޮގުން ސާޓިފިކޭޓް އޮފް ކޮމްޕިޓެންސް ހާސިލުކުރައްވާފަ އެވެ. އަދި 1980ގެ ފަހު އަހަރުތަކުން ފެށިގެން އާފަތިސްގައި ލިޔަން ފަށައި އަދި އޭގެ ފަހުން 1990އިގެ މެދުތެރެއަކާ ހަމައަށް ފަޒީލް ވަނީ ދުވަހުނޫސް ހަވީރު އަށް ލިޔުއްވައިފަ އެވެ.\nޑރ. ފަޒީލް ނަޖީބު


ކޯވިޑް ދުވަސްވަރު ކުންފުނީގެ މިސްރާބު ބަދަލު ކުރަންޖެހޭތަ؟ ކޯވިޑް ދުވަސްވަރު ކުންފުނީގެ މިސްރާބު ބަދަލު ކުރަންޖެހޭތަ؟\nސަރުކާރުގެ ޚިއްސާވާ ކުންފުނިތަކުގެ ވެރިންނާ އެސް.އޯ.އީ ކޮމިޓީން ބައްދަލުކުރެއްވުން - ޕީއެސްއެމް ނިއުސް ފޮޓޯ / އަލީ ނަސީރު\nކޯވިޑް-19އާ ގުޅިގެން އައި ފުރަބަންދަށް ލުއިތަކެއް ލިބުނުކަމުގައި ވިޔަސް ވިޔަފާރިތަކަށާއި އަދި އެހެން އޮގަނައިޒޭޝަންތަކާއި އަޅުގަނޑުމެންގެ އިޤްތިޞާދަށާއި މުޅި މުޖްތަމައަށް ހަމަޖެހުމެއް މިވަގުތު އަންނާނެކަމަށް ނުފެނެއެވެ. އިޤްތިޞާދީ މާހިރުންގެ ތެރެއިން ބައެއް ބޭފުޅުން ދެކެވަޑައިގަންނަވާ ގޮތުގައި ކޯވިޑާއި ގުޅިގެން އައި ލޮޅުމަށްފަހު އިޤްތިޞާދުތަކަށް ހަމަޖެހުމެއް އަންނާނީ މިއަންނަ އަހަރުގެ ފަހުކޮޅު ގައެވެ. އެހެންކަމުން، މިވަގުތު ކެތްތެރިކަމާއި ޙިކުމަތްތެރިކަމާއެކު ލީޑަރޝިޕް ދެއްކޭތޯ އަޅުގަނޑުގެމެންނަށް ކުރެވެން ހުރި ހުރިހާ މަސައްކަތެއް ކުރަން އެބަޖެހެއެވެ.\nކާރިސާގެ ސަބަބުން ކުރެވޭ މަސައްކަތްތަކަކުން ޝަޚްސިއްޔަތު ބިނާވެގެންނެއްނާންނާނެއެވެ. ނަމަވެސް ކާރިސާތަކުގައި ލީޑަރޝިޕްގެ ޝަޚްސިއްޔަތު ހާމަވަމުން ދާނެއެވެ. އަޅުގަނޑުމެންގެ ތެރޭގައި ކާމިޔަބު ކަމަށް ފެނުނު ކިތަންމެ ކުންފުނިތަކަކަށް މިއަދު ކުރިމަތިލާން މިޖެހުނީ ވަރަށް ބޮޑެތި ގޮންޖެހުންތަކަކާއެވެ.\nކޯވިޑް ކަހަލަ ކާރިސާތަކަށް ކުރިމަތިލުމުގެ އަތްމަތީފޮތެއް ނޯންނާނެއެވެ. މިއަދު ކުންފުނިތަކަށް ބަދަލުގެނެސް މިބަދަލުތަކަށް ކުންފުނި ހާނަން ނޭނގޭކަމަށްވާނަމަ ކުންފުނި ދާނީ ހުއްޓުމަކަށެވެ. އަދި އެންމެ ފަހުން ފެއިލްވެގެންވެސް ހިނގައިދާނެއެވެ. ކުންފުނިތަކަށް އެކި ދިމަދިމާލުން މިދަނީ ގޮންޖެހުންތަކާއި ކުރިމަތި ވަމުންނެވެ. ޢާއިލާއާއި، މުއައްޒަފުން، ކަސްޓަމަރުން، ސަޕްލަޔަރުން އަދި ސަރުކާރާއި މާލީ އިދާރާތަކުންވެސް މިކަންކަން ކުރިމަތި ކުރުވައެވެ. އެހެންކަމުން އެންމެ ފުރަތަމަ އަޅުގަނޑުމެންގެ އަމިއްލަ ނަފްސު މެނޭޖްކުރުމަށް ވިސްނަންޖެހެއެވެ. މީގެ އިތުރުން މުޖްތަމަޢުގައި މިވަގުތު ދިރިއުޅުމަށް ހުރި ހުރަސްތައް ހުރިގޮތުންވެސް އެކިކަހަލަ ނޭދެވޭ އަސަރު ފޯރަމުން ދާނެއެވެ. ކާރިސާއަކުން ދިމާވާ ކަންކަމުން ސަލާމަތްވުމަށް ޑޮކްޓަރަކަށް ދައްކައިގެން ބޭހެއް ހޯދައިގެން އެއްފަހަރުން ސަލާމަތްވެވޭނެ ފަސޭހަ ގޮތެއް ނޯވެއެވެ.\nގޭގައި ތިބެގެން މަސައްކަތްކުރެވޭނެ އިންތިޒާމްތައް ހަމަޖައްސަންޖެހޭ\nދެން އެންމެ މުހިއްމު ކަމެއްގެ ގޮތުގައި އަޅުގަނޑުމެން ކުރަންވީ ކަމަކީ މި ޙާލަތާއި ބެހޭ މަޢުލޫމާތު ހޯދައި އަޅުގަނޑުމެންނަށް ސޯޝަލް މީޑީއާއާއި ޓީވީ ޗެނެލްތަކުން ފޮނުވާ ޚަބަރުތަކުގެ ތެދު ދޮގު ދެނެގަތުމެވެ. ސަރުކާރުންދޭ މަޢުލޫމާތުތަކާއި އެޗްޕީއޭ، އަދި ޑަބްލިޔޫއެޗްއޯ ފަދަ ޖަމްޢިއްޔާތަކާއި އޮގަނައިޒޭޝަންތަކުން އަންގާ އެންގުންތަކުގެ މައްޗަށް ބިނާކޮށް އަޅުގަނޑުމެންގެ މައުލޫމާތު މުއްސަނދި ކުރުމެވެ.\nޤަބޫލްކުރަންޖެހޭ ހަޤީޤަތަކީ، އަޅުގަނޑުމެންގެ ކުރިމަތީގައި ކޮންމެ ދުވަހަކަވެސް ކޮންމެ ގަޑިއަކުވެސް ކަންތައްތައް ބަދަލުވަމުން ދާނެކަމެވެ. މިސާލަކަށް، ކޯވިޑާއި ގުޅިގެން އެންމެ ފުރަތަމަ އަޑުއިވިގެންދިޔައީ މާސްކް އެޅުމުގެ ކަންތައްތައް ހުންނަންވީގޮތެވެ. މާސްކް އެޅުމުގެ ވާހަކަ ދައްކަމުންގެން ދިޔައީ ބަލި ނުޖެހެނީސް ކޮންމެހެން މާސްކް އަޅަން ނުޖެހޭކަމަށެވެ. މިއަދު އިލްތިމާސްތައް އަންނަނީ މީހަކާ ވަކި ވަރަކަށް ކައިރިވާއިރު، އަދި ޢާންމު ތަންތަނުގައި އަޅުގަނޑުމެން އެންމެން މާސްކް އެޅުމަށެވެ. ކަންކަން ބަދަލުވަމުން މިއަންނަނީ ވަރަށް އަވަހަށެވެ. ފިހާރަ ރެސްޓޯރަންޓް ބަންދު ކުރަން ޖެހުނީވެސް ކުއްލިގޮތަކަށް ނޫންތޯއެވެ.\nކުންފުނީގެ ޒިންމާގައި ތިބި މުއައްޒަފުންނަށް ރައްކާތެރިކަން ހޯދައި ދެވޭނެ ގޮތްތައް ބަލައި ޔަޤީން ކުރަންޖެހެއެވެ. އެއީ ރައްކާތެރިކަން ފޯރުކޮށް ދިނުމަށް ބޭނުންވާ ތަރުތީބާއި އަދި ޕްރޮޓޮކޯލްތައް ހެދިފައި ހުރިތޯ ޔަގީންކުރުމެވެ. ގޭގައި ތިބެގެން މަސައްކަތްކުރެވޭނެ އިންތިޒާމްތައް ހަމަޖެއްސުމެވެ. އަދި ގޭގައި ތިބެގެން މަސައްކަތްކުރާއިރު އެންމެންނަށް ކަންކަން އަންގައިދިނުމާއި އެންމެން މަސައްކަތުގައި ބައިވެރިކޮށްގެން އެންމެންގެ ރައްކާތެރިކަމާއެކީ މަސައްކަތްކުރެވޭނެ ގިއުގަޑެއް އެކުލަވާލުމެވެ. އަދި ހަމަމިއާއެކު އަޅުގަނޑުމެން ކުރިއަށްދާނެ ޕްލޭނާއި ގައިޑްލައިނެއް އެކުލަވާލުމެވެ.\nމިއަދުގެ ޙާލަތަކީ މާދިގުމުއްދަތަކަށް ޕްލޭނެއް އެކުލަވާލައިގެން ކުރިއަށް ދެވިދާނެ ޙާލަތެއްނޫނެވެ. ކުރިއަށް އޮތް ހަފްތާއަކަށް ނުވަތަ މަސްދުވަހަށް، ނުވަތަ ތިންމަހަކަށް، ނުވަތަ ކުއާޓަރއަކަށް ޕްލޭންކޮށްގެން ގެންދެވޭނެ ޕްލޭނެއް ރާވަންވީއެވެ. އަދި މިޕްލޭންއަކީ ކާރިސާގެ ކުރިން އޮތް ޕްލޭން ބަދަލު ކުރަން ޖެހޭ ޕްލޭންއެއް ނޫނެވެ. ވިސްނައިގަންނަންވީ އެކިއެކި ސިނާރިއޯތަކަށް އަޅުގަނޑުމެންގެ ކުންފުނި ބައްޓަންކުރެވޭނެ ގޮތްތަކެއްގެ މައްޗަށް ކަންކަން ރާވައިލުމެވެ. މިސާލަކަށް ޕްލޭން ބީ، ސީ، ޑީ، މިގޮތަށް ޕްލޭންތަކެއް އޮތުމެވެ. މިއިން އެވަޤުތަކަށް އެންމެ އެކަށިގެންވާ ޕްލޭންއަކާގެން ކުރިއަށް ދާނީ ކުންފުނީގެ މައިޕްލޭންގެ ބައެއް ކަމުގައި ދެކިގެންނެވެ. ބޮޑު މަންޒަރު ލޯމަތިން ގެއްލުވައި ނުލައެވެ.\nކާރިސާގެ މިވަޤުތުގައި ހުރީ އަޅުގަނޑު އެކަނިމާ އެކަންޏެއް ނޫނެވެ. އަދި ކާރިސާއިން އަރައިގަތުމަށް މަސައްކަތް ކުރަން ހުރީވެސް އެކަންޏެއް ނޫނެވެ. ކުންފުނީގެ އެންމެ އިސް ސަފުގައި މަސައްކަތްކުރާ މުޅި ޓީމް މިކަމުގައި ޝާމިލްކުރެވެނޭ ގޮތްތަކެއް ރާވަންޖެހޭނެއެވެ. ކުންފުނީގެ ބޯޑުގެ ޚިޔާލާއި ރުހުމާއެކު ކުރެވޭ މަސައްކަތަކަށް މިކަންވާންވާނެ އެވެ. ޤަބޫލު ކުރަންވީ އަޅުގަނޑުމެން އެކަކަށްވުރެ އަޅުގަނޑުމެން ހުރިހާ އެންމެން އެކުގައި މާކުޅަދާނަވާނެކަމެވެ. އެހެންކަމުން، އެކަނި މިކަމާ ކުރިމަތިނުލައި އެންމެން ޝާމިލުކޮށްގެން ކުރިމަތިލެވޭނެ ގޮތްތަކެއް ރާވަންވީއެވެ. އަދި އެންމެންގެ ޚިޔާލާއި އެހީތެރިކަމާއެކު އެކުލާވާލެވޭ ގައިޑްލައިނެއް އެކުލަވާލަންވީއެވެ.\nމި ކާރިސާގެ ތެރޭގައި މިވީ މަދު ދުވަސްކޮޅު ވަރަށް ގިނަކަންތައްތަކެއް އެހާމެ އަވަހަށް މިދަނީ ބަދަލުވަމުންނެވެ. ގައިޑްލައިނެއް އެކުލަވާލާވާހަކަ ދައްކާއިރު، މި ގައިޑްލައިން މުއައްޒަފުންނާއި ކްލައިންޓުންނާއި ޙިއްޞާ ކުރެވޭނެގޮތްތަކެއް ހަދަންޖެހެއެވެ. އެފަރާތްތަކާ މުއާމަލާތު ކުރެވޭނެ ގޮތްތައް ހޯދަންޖެހެއެވެ. ބޭނުން ކުރާނެ ވަޞީލަތްތައް ދެނެގަންނަންޖެހެއެވެ. ކޮންމެ ދުވަހަކީ މުއާމަލާތުކުރާ ދުވަހެއްކަމުގައިނުވިއަސް، މި މުއާމަލާތުތައް ކުރިއަށް ގެންދަންވާނީ އޭގެ ސަމާލުކަން ކުޑަނުވާނެގޮތަކަށެވެ.\nމިއަދު އަޅުގަނޑުމެންގެ ތެރޭގައި މުވާސަލާތުކުރުމަށް ބައިވަރު ވަޞީލަތްތައް އެބަހުއްޓެވެ. ވީޑިއޯކޮންފަރެންސިންގ ގެ އެކި ސޮފްޓްވެއަރ ތައް އެބަހުއްޓެވެ. މިސާލަކަށް -ޒޫމް، ގޫގުލް މީޓް، ސްކައިޕް. އަދި ވައިބަރ، ވަޓްސްއަޕް، ޓެލެގްރާމް ފަދަ އެޕްލިކޭޝަންތައް ފަސޭހަކަމާއެކު ބޭނުން ކުރަވެން އެބަހުއްޓެވެ.\nކޯވިޑްގެ ކާރިސާ އާއި ގުޅިގެން އެމީހެއްގެ ލީޑަރޝިޕްގެ ބައްޓަމާއި ސްޓައިލަށް އެއްވެސް ކަހަލަ ބަދަލެއް ގެންނާކަށް ނުޖެހޭނެއެވެ. އެމީހާ ކުރިންވެސް މެނޭޖްކުރަމުން ގެންދިޔަގޮތަށް ކުރަމުން ގެންދިޔައިމަ ނިމުނީއެވެ. މިކަމާ ގުޅިގެން ތިމާގެ މެނޭޖްމަންޓް ސްޓައިލް ރައީސް އިބްރާހިމް ނާޞިރު ގެ ލީޑަރޝިޕް ސްޓައިލަށް ބަދަލުކޮށްލާނަމޭ ނުވަތަ އެހެން ލީޑަރެއްގެ ގޮތަށް ބަދަލުކޮށްލާކަށް ނުޖެހޭނެއެވެ. މިވަގުތު އަޅުގަނޑުމެންގެ ޙާލަތު ވަރަށް ތެދުވެރިކަމާއެކީ ސާފު ބަހުން ބުނެދެމުންގެންދަންވީއެވެ. އަޅުގަނޑުމެންނަށް ހުރިހާ ކަމެއް އެގޭކަށްނުޖެހެއެވެ. އަޅުގަނޑުމެންނަށް ނޭނގޭ ކަންތައްވެސް ހުންނާނެއެވެ. އެފަދަ ކަމަކާއި ދިމާވީމާ ތިޔަ ކަމެއްނޭގެއޭ ބަލާލާނަމޭ ބުނެ އެކަން އަންގައިދިނުމުން ރަގަޅުވާނެއެވެ.\nމިއަދު އެންމެ މުހިއްމު ކަމެއް ދޭންވީ އަޅުގަނޑުމެން އަމިއްލަ ނަފްސާއި މެދު ވިސްނުމަށެވެ. ލީޑަރޝިޕެއްގެ ދައުރުގައި މެނޭޖްކުރަން ހުންނަ ބޭފުޅާ ނިންޖާއި ސިއްހަތަށް ސަމާލުކަން ދޭންވާނެއެވެ. ނިމިގެންދިޔައީ ވަރަށް ފިކުރާއި ހާސްކަން ބޮޑު ދުވަސްވަރެކެވެ. ރޯދަމަހުގެ ކެއުމާއި އަޅުގަނޑުމެންގެ ދިރިއުޅުމުގެ ވައްޓަފާޅިއަށް ވަރަށް ގިނަ ބަދަލުތަކެއް އައި ދުވަސް ވަރެކެވެ.\nމިހާރު ރޯދަމަސް ނިމި ހަމަޖެހުމަކަށް މިއާދެވުނީ އެވެ. އެހެންވީމާ ހަމަޖެހިގެން ތިބެ ވިސްނަންވީ އަޅުގަނޑުމެން ކަންކަން ކުރެވިދާނެ އެކި އެކި ގިނަ ގޮތްތައް ބަލައި އެކަންކަމަށް ސަމާލުކަންދިނުމަށެވެ. އަބަދުވެސް ސިކުނޑީގައި ބަހައްޓަންވީ ކުންފުނިތަކާއި ކޯޕަރޭޝަން/އޯގަނައިޒޭޝަން ދެމި މިތިބީ އަޅުނގަޑުމެންގެ ޚިދުމަތް ހޯދާ ފަރާތްތަކަށްޓަކައި ކަމެވެ. އެއީ ކަސްޓަމަރުން ވިޔަސް ކުންފުނީގައި ވަޒިފާ އަދަކުރާ މުއައްޒަފުންނާއި ސަޕްލަޔަރުނާއި ޢާންމު ރައްޔިތުން ކަމުގައި ވިޔަސް މި ފަރާތްތަކުގެ ބޭނުންތައް ފުއްދައިދިނުމަކީ އެ އޮގަނައިޒޭޝަނެއް ނުވަތަ އެކުންފުންޏެއްގެ އެންމެ މުހިއްމު އަމާޒު ކަމުގައި ދުށުމެވެ.\nމިވަގުތުވެސް ކަންކަން ނިންމުމުގައި ޖަޒްބާތާއި އިޙްސާސްތަކަށް ތަންނުދީ އަޅުގަނޑުމެންގެ ވައްޓަފާޅިއާއި އުސޫލުތަކުގެ މައްޗަށް ރިއާޔަތްކޮށްގެން ކަންކަން ނިންމަމުން ގެންދިއުމަށް ސަމާލުކަންދޭންޖެހޭނެ އެވެ. މިދަނޑިވަޅުގައި މުއައްޒަފުނާއި ދޭތެރޭ ކަންކުރަމުން ގެންދާގޮތަކީ މުއައްޒަފުންގެ ހިތުގައި ވަރަށް ބޮޑަށް ބިންވަޅު ނެގޭނެ ކަންތައްތަކެވެ. އެކަމަކު މިއީ އެއްގޮތަކަށްވެސް ސަމާލުކަން ހޯދުމަށް މަސައްކަތް ކުރަންވީ ދަނޑިވަޅެއްވެސް ނޫންމެއެވެ. މީއީ ކަންކަން ނިންމުމަށް މީޒާނަށް އަމާޒު ހިފަންޖެހޭ ވަޤުތެވެ. ކޯވިޑް 19އަކީ ވަރަށް ގިނަ ކަންތައްތައް ބިންވަޅު ނެގިގެން އަންނާނެ ހާލަތެއްކަމުގައި ދެކިގެން އަދި މިކަމަކީ އަޅުގަނޑުމެންގެ ނަފްސާއި ދޭތެރޭގައި ވެސް ވަރަށް ގިނަ ފަރާތްތަކުން ގޮތްތަކެއް ނިންމާނެ ވަގުތެއް ކަމުގައި ދެކިގެން ކަންކަމާއި ކުރިމަތިލަމުން ގެންދިޔުމަކީ ވަރަށް މުހިއްމުކަމެކެވެ. މިވަގުތަކީ އިސްނެގުމުގެ ވަގުތެވެ. ކުރިއަށް ފިޔަވަޅުތަކެއް އަޅަންޖެހޭ ވަގުތެވެ.\nއިތުރު ލިޔުންތައް އަޚާ އަޚާ\nމި އަހަރުގެ ތަފާތު ޙައްޖު: ޙައްޖުވެރިއެއްގެ ނަޒަރުން\nއޮންލައިންކޮށް ސްޓެލްކޯ ބިލް ދައްކާ ފަރާތްތަކަށް ހާއްސަ ޕްރޮމޯޝަނެއް!


Mahrez ah Egypt in dhathikurumuge fiyavalhu thakeh alhanee | Mihaaru\nމާރޭޒަށް މިސްރުން ދަތިކުރުމުގެ ފިޔަވަޅުތަކެއް އަޅަނީ\n23 ޖުލައި 2019 - 10:294comments\nގާހިރާ، މިސްރު (ޖުލައި 23) - ދާދި ފަހުން ނިމުނު އެފްރިކަން ކަޕް އޮފް ނޭޝަންސްގެ ޗެމްޕިއަންކަން ހޯދި އަލްޖީރިއާގެ ކެޕްޓަން ރިޔާދު މާރޭޒަށް ދަތިކުރުމުގެ ފިޔަވަޅުތަކެއް އަޅަން މިސްރުގެ ވަކީލަކު އެ ގައުމުގެ ސަރުކާރަށް ހުށަހަޅައިފި އެވެ.\nފައިނަލުގައި ސެނެގޯލް ބަލިކޮށް އަލްޖީރިއާ އިން 1990 ވަނަ އަހަރަށް ފަހު އެފްރިކާގެ ޗެމްޕިއަންކަން ހޯދި މެޗަށް ފަހު އޮތް ނިންމުމުގެ ރަސްމިއްޔާތުގައި ފީފާގެ ރައީސް ޖިއާނީ އިންފަންޓީނޯގެ އިތުރުން އެހެން އޮފިޝަލަކާ ސަލާމްކުރި ނަމަވެސް މިސްރުގެ ބޮޑުވަޒީރު ޑރ. މުސްތަފާ ކަމާލް މަދްބޫލީ އާއި ސްޕޯޓްސް މިނިސްޓަރު އަޝްރަފް ސޯބީއާ މާރޭޒް ސަލާމެއް ނުކުރެ އެވެ. ސޯޝަލް މީޑިއާގައި އެއްބަޔަކު ބުނިގޮތުގައި މިއީ މާރޭޒް ގަސްދުގައި ކުރި ކަމެއް ނޫނެވެ.\nއެކަމަކު މިސްރުގެ މީޑިއާތަކުން ތުހުމަތުކުރީ މާރޭޒް ގަސްދުގައި ބޮޑުވަޒީރު މަދްލޫބީ އާއި ސްޕޯޓްސް މިނިސްޓަރު އަޝްރަފްއާ ސަލާމްނުކުރީ ކަމަށާއި އެއީ އޮތް ސިޔާސީ ހިތްހަމަނުޖެހުންތަކެއްގެ ސަބަބުން ކުރި ކަމެއް ކަމަށެވެ. އަދި މިއީ ކުޅިވަރުގައި ވެގެންވާނެ ކަމެއް ނޫން ކަމަށް މިސްރުގެ މީޑިއާތަކުން ވަނީ ރިޕޯޓްކޮށްފަ އެވެ.\nއެފްރިކަން ކަޕްގެ ނިންމުމުގެ ރަސްމިއްޔާތުގެ ވީޑިއޯ.\nމި މައްސަލަ އިތުރަށް ހޫނުވެ، މިސްރުގެ ވަކީލެއް ކަމަށްވާ ސާމީ ސޮބްރީ ވަނީ މާރޭޒަށް ދަތިކުރުމުގެ ފިޔަވަޅު މިސްރު ސަރުކާރުން އެޅުމަށް ގޮވާލައިފަ އެވެ. އަދި މިސްރުގެ އެޓާނީ ޖެނެރަލް ނަބީލް އަހުމަދު ސޯދިގަށް އެޑްރެސްކޮށް ފޮނުވި ސިޓީއެއްގައި ސާމީ އެދިފައިވަނީ މިސްރު ސަރުކާރުން ބްލެކްލިސްޓު ކޮށްފައިވާ ފަރާތްތަކުގެ ގޮތުގައި މާރޭޒް އާއި އޭނާގެ އާއިލާ ހިމެނުމަށް އެދިފަ އެވެ.\nއެފްރިކަން ކަޕް ފައިނަލް މެޗަށް ފަހު ނޫސްވެރިންގެ ބައްދަލުވުމުގައި އަލްޖީރިއާގެ ކޯޗު ޖަމީލް ބެލްމާދީ ވަނީ މިސްރު ސަޕޯޓަރުންނާ ބެހޭގޮތުން ވާހަކަ ދައްކައިފަ އެވެ. އެ ގޮތުން މިސްރުގެ ސަޕޯޓަރުން އަލްޖީރިއާ އަށް ސަޕޯޓްކުރިތޯ ނޫސްވެރިއަކު ސުވާލުކުރުމުން ބެލްމާދީ ދިން ޖަވާބަށް ގިނަ ބައެއްގެ ސަމާލުކަން ހުއްޓުނެވެ.\n"އަހަރެން އެބަޖެހޭ ފްރާންސްގައި ހުރި ލޮލުގެ ޑޮކްޓަރަކަށް ދައްކަން. އެއީ ތިބުނި މަންޒަރުތައް އަހަރެންނަށް ނުފެނުނީމާ،" ބެލްމާދީ ބުންޏެވެ.\nސިޔާސީ ގޮތުންނާއި ފުޓްބޯޅަ އިން ވެސް ބޮޑުވާދަވެރިކަމެއް އޮންނަ މިސްރާއި އަލްޖީރިއާ މީގެ ކުރިން ކުޅުނު މެޗުތަކުގައި ވެސް ވަނީ އެކި ކަހަލަ ބަހުގެ ހަމަލާތައް ބަދަލުކޮށްފަ އެވެ.


މިދިޔަ ކުއާޓަރުގައި އެސްޓީއޯއަށް ސާފު ފައިދާގެ ގޮތުގައި 105 މިލިއަން ރުފިޔާ މިދިޔަ ކުއާޓަރުގައި އެސްޓީއޯއަށް ސާފު ފައިދާގެ ގޮތުގައި 105 މިލިއަން ރުފިޔާ\nމިދިޔަ ކުއާޓަރުގައި އެސްޓީއޯއަށް ސާފު ފައިދާގެ ގޮތުގައި 105 މިލިއަން ރުފިޔާ\nއެސްޓީއޯ ހެޑް އޮފީސް، ފައިލް ފޮޓޯ\nމިއަހަރުގެ2ވަނަ ކުއާޓަރުގައި އެސްޓީއޯއަށް ސާފު ފައިދާގެ ގޮތުގައި 105 މިލިއަން ރުފިޔާ ލިބިފައިވާކަމަށް އެސްޓީއޯއިން ހާމަކޮށްފިއެވެ.\nއެސްޓީއޯގެ ދެވަނަ ކުއާޓަރުގެ މާލީ ހިސާބުތައް ދައްކާގޮތުން މިއަހަރުގެ2ވަނަ ކުއާޓަރުގައި އެސްޓީއޯއަށް ލިބުނު ސާފު ފައިދާ އޭގެ ކުރީ ކުއަރޓަރާއި އަޅާބަލާއިރު 10 މިލިއަން ރުފިޔާ ވަނީ ދަށްވެފައެވެ. އެގޮތުން2ވަނަ ކުއާޓަރުގައި ސާފު ފައިދާގެ ގޮތުގައި 105 މިލިއަން ރުފިޔާ ލިބިފައިވާއިރު، މިއަހަރުގެ ފުރަތަމަ ކުއާޓަރުގައި މިއަދަދު އުޅުނީ 114 މިލިއަން ރުފިޔާގައެވެ.\nކުންފުނީގެ ސާފު ފައިދާ ދަށްވެފައިވާއިރު އާމްދަނީވެސް2ވަނަ ކުއާޓަރުގައި ވަނީ ދަށްވެފައެވެ. އެގޮތުން މިއަހަރުގެ2ވަނަ ކުއަރޓަރުގައި އާމްދަނީގެ ގޮތުގައި އެސްޓީއޯއަށް ލިބިފައިވަނީ 1.29 ބިލިއަން ރުފިޔާއެވެ. މިއީ ފުރަތަމަ ކުއަރޓަރުގައި އާމްދަނީގެ ގޮތުގައި ލިބިފައިވާ 2.5 ބިލިއަން ރުފިޔާއާ އަޅާބަލާއިރު މަދު އަދަދެކެވެ.\nއެސްޓީއޯގެ ފިއުލް ޝެޑެއް / ފޮޓޯ ފިއުލް ސަޕްލައި މޯލްޑިވްސް\nދެވަނަ ކުއަރޓަރުގެ އާމްދަނީއަށް ބަލާއިރު ތެލުގެ ވިޔަފާރިން ލިބުނު އާމްދަނީ ވަނީ ވަރަށް ބޮޑުތަނުން ދަށްވެފައެވެ. މިއަހަރުގެ ފުރަތަމަ ކުއަރޓަރުގައި ތެލުގެ ވިޔަފާރިން އެސްޓީއޯއަށް 1.7 ބިލިއަން ރުފިޔާ ވަނީ ލިބިފައެވެ. ނަމަވެސް2ވަނަ ކުއަރޓަރުގައި ތެލުގެ ވިޔަފާރިން ލިބިފައިވަނީ 629 މިލިއަން ރުފިޔާއެވެ. ތެލުގެ ވިޔަފާރި ނޫން އެހެން ވިޔަފާރިތަކުން ލިބުނު އާމްދަނީވެސް މި މުއްދަތުގައި ވަނީ ދަށަށްގޮސްފައެވެ.\nމިއަހަރުގެ2ވަނަ ކުއަރޓަރުގައި ކޯވިޑް19އާ ގުޅިގެން ކަސްޓަމަރުންނަށް އިތުރަށް ލުއިފަސޭހަކޮށްދިނުމުގެ ގޮތުން އައު ބައެއް ޙިދުމަތްތައްވެސް އެސްޓީއޯއިން ވަނީ ތައާރަފްކޮށްފައެވެ. އެގޮތުން އެސްޓީއޯގެ އޮންލައިން ޕްލެޓްފޯމް "އީސްޓޯރ.އެމްވީ" މެދުވެރިކޮށް އެ ކުންފުނީގެ އެކި ޕްލެޓްފޯމްތަކުން ވިޔަފާރިކުރެވޭނެ އިންތިޒާމް ވަނީ ހަމަޖައްސައިދީފައެވެ. މީގެއިތުރުން އޮންލައިންކޮށް ބޭސް ސިޓީ ފޮނުވުމުން ބޭސް ސިޓީއަށް ބޭސް ޑެލިވަރ ކޮށްދިނުމުގެ ޙިދުމަތާއި، އެފް.އެސް.އެމްގެ ޕެޓްރޯލް ޝެޑްތަކުން ބީއެމްއެލް ކާޑު މެދުވެރިކޮށް ފައިސާ ދެއްކޭނެ އިންތިޒާމް އެ ކުންފުނިން ވަނީ ހަމަޖައްސައިދީފައެވެ.


Nepal ah dhaa nama COVID-19 ah negative Kamuge liyumeh onnan jehey | Mihaaru\nކޮވިޑް-19 އަށް ޓެސްޓުކުރަނީ: އޮން އަރައިވަލް ވީސާ ދޫކުރުން ނޭޕާލް އިން ވަނީ ހުއްޓާލާފައި\nނޭޕާލަށް ދާއިރު، ކޮވިޑް-19 އަށް ނެތްކަމުގެ ލިޔުމެއް އޮންނަން ޖެހޭ\n15 މާޗް 2020 - 18:14 8 comments\nކޮވިޑް-19 ފެތުރުމާ ދެކޮޅަށް ނޭޕާލް އިން އަޅަމުން އަންނަ ފިޔަވަޅުތަކުގެ ތެރޭގައި، އެ ގައުމަށް އެތެރެ ވެވޭނީ އެ ބަލި ނެތްކަމަށް ދައްކާ މެޑިކަލް ސެޓްފިކެޓެއް އޮތް މީހުންނަށް އެކަނި ކަމަށް އެ ގައުމުން އިއްޔެ ނިންމައިފި އެވެ.\nފޮރިން މިނިސްޓްރީން ކުރި އިއުލާނެއްގައި ބުނެފައި ވަނީ އިއްޔެ އިން ފެށިގެން އަންނަ މަހުގެ ނިޔަލަށް އެ ގައުމަށް ދަތުރުކުރެވޭނީ ކޮވިޑް-19 އަށް ނެގަޓިވް މީހުންނަށް އެކަނި ކަމަށެވެ. އަދި އެ ޓެސްޓަކީ އެ ގައުމަށް އެތެރެވުމުގެ ހަތް ދުވަސްކުރިން ހަދާފައިވާ ޓެސްޓަކަށް ވާން ޖެހޭނެ ކަމަށް ބުނެފައި ވެ އެވެ.\nއެ ގައުމުން ދެމުން އައި އޮން-އެރައިވަލް ވިސާ ދިނުމުގެ ހިދުމަތް ވެސް އަންނަ މަހުގެ ނިޔަލަށް ވަނީ މެދުކަނޑާލާފައި ކަމަށް ފޮރިން މިނިސްޓްރީން ބުންޏެވެ. އެހެންކަމުން އެ މުއްދަތުގައި ދިވެހިންނަށް ވެސް ވީސާއާ ނުލާ ނޭޕާލަށް ދަތުރެއް ނުކުރެވޭނެ އެވެ.\nނޭޕާލަށް ދާ ޓޫރިސްޓުން، އެ ގައުމަށް ދިއުމަށް ފަހު 14 ދުވަހަށް އަމިއްލައަށް ކަރަންޓީން ވާން ޖެހޭނެ ކަމަށް އެ ގައުމު ވަނީ ކަނޑައަޅާފައި ކަމަށް ވެސް ފޮރިން މިނިސްޓްރީން ބުންޏެވެ. ނޭޕާލްގައި އުޅޭ ދިވެހިން، ކޮންމެހެން ކުރަންޖެހޭ ދަތުރެއް ނޫނީ ނުކުރަން އެ ގައުމުން ވަނީ އިލްތިމާސްކޮށްފަ އެވެ.\nއެ ގައުމަށް މި ދުވަސްވަރު ދަތުރުކުރާ ނަމަ މިނިސްޓްރީގައި ރަޖިސްޓްރީކޮށްފައި ދަތުރުކުރަން ފޮރިން މިނިސްޓްރީން ވަނީ އެދިފަ އެވެ. އަދި ދަތުރު ކުރުމުގެ ކުރިން ޓްރެވަލް އިންޝުއަރަންސް ހޯދަން ވެސް މިނިސްޓްރީން އެދިފައި ވެ އެވެ.\nމިދިޔަ ހަފްތާގެ ހޮނިހިރު ދުވަހު ރާއްޖެ އިން ވެސް ވަނީ ކޮވިޑް-19 ފެނިފަ އެވެ. އެއަށް ފަހު މިދިޔަ ބުރާސްފަތި ދުވަހު ސިއްހީ ކުއްލި ނުރައްކަލެއްގެ ހާލަތު ރާއްޖެއަށް ވަނީ ގެނެސްފަ އެވެ. ކޮވިޑް-19 ފެތުރުމާ ދެކޮޅަށް އަޅަމުން އަންނަ ފިޔަވަޅުތަކުގެ ތެރޭގައި ޗައިނާ އާއި އިޓަލީ އާއި ބަންގްލަދޭޝް އާއި އިރާން އަދި ސްޕެއިން އިން މީހުން ރާއްޖެ އެތެރެވުން ވަނީ މަނާކޮށްފަ އެވެ. ދެކުނު ކޮރެއާ އާއި ފްރާންސް އަދި ޖަރުމަނުގެ ބައެއް ސަރަހައްދުތަކުން މީހުން އެތެރެވުން ވެސް މިހާރު ވަނީ މަނާ ކޮށްފަ އެވެ.\nއިތުރު ލިޔުންތައް ޓޫރިސްޓުން ނޭޕާލް ފޮރިން މިނިސްޓްރީ އޮން އެރައިވަލް ވިސާ\nނޭޕާލްގައި ތާށިވި ދިވެހި ޑޮކްޓަރުންނަށް އުއްމީދެއް\nނޭޕާލްގައި ފެންބޮޑުވެ ބައެއް ދިވެހިން ހާލުގައި ޖެހިއްޖެ


Raees dhan jassan Zahid govaali massala fuluhun balany | Jazeera\tރައީސް ދަން ޖައްސަން ޒާހިދު ގޮވާލި މައްސަލަ ފުލުހުން ބަލަނީ - Jazeera\nރައީސް ދަން ޖައްސަން ޒާހިދު ގޮވާލި މައްސަލަ ފުލުހުން ބަލަނީ\nޝުރުފާ މުޙައްމަދު January 17, 2022 78 views0\nޒާހިދު ރަމީޒް. ފޮޓޯ: ސަން\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދަން ޖައްސަން ޖެހޭ ކަމަށް ޕީޕީއެމްގެ ކައުންސިލް މެމްބަރަކު ގޮވާލި މައްސަލައެއް ބަލަމުންދާކަމަށް ފުލުހުން ބުނެފިއެވެ.\nފުލުހުންގެ މީޑިއާ އޮފިޝަލް "ޖަޒީރާ" އަށް ވިދާޅުވީ އެ މައްސަލައާ ގުޅިގެން ބަލަން ޖެހޭ ކަންކަން މިހާރު ފުލުހުން ބަލަމުން ދާ ކަމަށެވެ.\nއެ މައްސަލައަކީ އެ ޕާޓީގެ ކައުންސިލް މެމްބަރުކަން ކުރައްވާ ޒާހިދު ރަމީޒު އިއްޔެ ކުރެއްވި ޓުވީޓެއްގައި އޭނާ ވަނީ ދެން އެންމެ ދެކެން ބޭނުންވަނީ ދެން އަންނަ ވެރިކަމެއްގައި މަރުގެ ހުކުން ތަންފީޒުކުރަން ފަށައި، ރައީސް ސޯލިހު ދަން ޖައްސާތަން ކަމަށެވެ. އަދި އެއީ ގައުމަށް ގައްދާރުވުމުން ދެވޭ އަދަބެއްގެ ގޮތުގައި އޭނާ ވަނީ ބުނެފައެވެ.\nއެ މައްސަލައިގައި ސޯޝަލް މީޑިއާގައި ގިނަ އަދަދެއްގެ މީހުން ފާޑުކިޔަމުން އަންނައިރު، ޒާހިދު ވަނީ އޭނާގެ އެ އަމަލު ދިފާއުކުރަމުންނެވެ. އަދި އޭނާ އެހެން ބުނުމުގެ ކުރިން ވެސް މީހުން ދަން ޖައްސަން ގޮވާލާފައިވާކަން ފާހަގަކޮށް އެ މައްސަލަތައް ނުބަލަނީ ކީއްވެތޯ ވެސް ސުވާލުކޮށްފައިވެއެވެ.\nއެ މައްސަލަ ފުލުހުން ބަލަން ފެށުމުންވެސް އޭނާ ވަނީ އެކަމަށް ގޮންޖަހައި އެއީ ކުޅޭ ކުޅޭ ވާހަކަތަކެއް ކަމަށް ބުނެ މަލާމާތުގެ ރާގަކަށް ސޯޝަލް މީޑިއާގައި ވާހަކަދައްކައިފައެވެ.\nޒާހިދު ވަނީ މީގެ ކުރިންވެސް ސޯޝަލް މީޑިއާގައި އެކި މީހުންނަށް މަރުގެ އިންޒާރު ދީފައެވެ. އޭގެ ތެރޭގައި މަރާލާފައިވާ ބްލޮގަރު ޔާމިން ރަޝީދު ހިމެނޭއިރު، އެ މައްސަލާގައި އޭނާ މަރު ކޮމިޝަނަށް ހާޒިރުކޮށް ސުވާލުވެސް ވަނީ ކޮށްފައެވެ.\nޒާހިދުގެ މައްސަލައިގައި ޕީޕީއެމްގެ ފަރާތުން ވަކި އެއްޗެއް އަދި ހާމަކޮށްފައިނުވާއިރު، އެ ޕާޓީން ބުނީ ދަންޖެއްސުމަށް ގޮވާލުންފަދަ ކަންކަމަކަކީ އެ ޕާޓީން އެއްވެސް ވަރަކަށް ބަލައިގަންނަ ކަމެއް ނޫންކަމަށެވެ. ނަމަވެސް އެ ޕާޓީން އެކަމުގައި ރަސްމީކޮށް އެއްޗެކޭ ބުނާނީ ކަންވީ ގޮތް ބެލުމަށްފަހު ކަމަށް ޕީޕީއެމްއިން ބުނެއެވެ.


އިންޑިއާގެ އެންމެ ދިގު މީހާ ދަރްމެންދުރަ: ދިގު ކަމުން ދިރިއުޅުން މަތިން ފޫހިވެފައި! – Dhuvas Online\nއިންޑިއާގެ އެންމެ ދިގު މީހާ ދަރްމެންދުރަ --\nއިންޑިއާގެ އެންމެ ދިގު މީހާ ދަރްމެންދުރަ: ދިގު ކަމުން ދިރިއުޅުން މަތިން ފޫހިވެފައި!\nއިންޑިއާގެ އުއްތަރް ޕްރަދޭޝްއަށް އުފަން އުމުރުން 45 އަހަރުގެ ދަރްމެންދުރަ ޕަރަތާބް ސިން އަކީ އިންޑިއާގެ އެންމެ ދިގު މީހާ އެވެ.\nއޭނާ ވަނީ ދުނިޔޭގެ އެންމެ ދިގު މީހާގެ ގޮތުގައި ބެލެވި ގިނިސް ބުކް އޮފް ވޯކްލްޑް ރެކޯޑުންވެސް ޖާގަ ހޯދާފައި އެވެ. އެކަމަކު މިހާރު އޭނާ އަތަކު އެ ރެކޯޑެއް ނެތެވެ.\nއިސްކޮޅުގައި އަށް ފޫޓު ދެ އިންޗި ހުންނަ ދަރްމެންދުރަ އަތުގައި މީހުން ބަލައިގެންނަ ޝަރަފުވެރި މަގާމެއް އޮތަސް އޭނާ ގަބޫލު ކުރާ ގޮތުގައި އެއީ ވަރަށް ނަސީބު ދެރަ މީހެކެވެ. އިސްކޮޅުން ދިގުވުމަކީ އޭނާއަށް ދިމާވި ބަދު ނަސީބެއް ކަމަށް ބުނެ 2015 ވަނަ އަހަރުވެސް އިންޓަވިއުއެއް ދީފައިވެ އެވެ.\nމިމަހު ތެރޭގައި އަނެއްކާވެސް ދަރުމެންދުރަ ވަނީ އޭނާގެ ހިތާމަވެރި ދިރިއުޅުން މީޑިއާގައި ހިއްސާކޮށްފައި އެވެ. އޭނާ ބުނީ އާއިލާގެ އެންމެންހެން ވަކި ވަކިން މަސައްކަތް ކޮށްދިނުމުންވެސް އޭނާއަށް އިންނާނެ މީހަކު ނުލިބުނު ކަމަށެވެ. ދަރްމެންދުރަ ބުނީ ކައިވެންޏަށް ބައެއް އަންހެނުން އާނއެކޭ ބުނުމަށް ފަހު ބައްދަލުވާއިރު އޭނާ އިސްކޮޅުން ދިގުކަމުން ކައިވެންޏަށް އިންކާރު ކުރަނީ ކަމަށެވެ.\nއޭނާ ބުނީ އުމުރުން ދުވަސްވަމުން ދާތީ އަންބަކު ވަރަށް ބޮޑަށް ބޭނުންވާ ކަމަށެވެ. ދަރްމެންދުރަ ބުނީ އެތައް އަހަރެއް ވަންދެން ކުރި މަސައްކަތުންވެސް އިންނާނެ މީހަކު ނުވުމުން އަމިއްލަ ދިރިއުޅުމާއި އާއިލާއެއް ހޯދުމާއި މެދު ކުރަމުން އައި އުންމީދު ކަނޑާލާފައިވާ ކަމަށެވެ.\nއާންމު ގޮތެއްގައި ދަރްމެންދުރަ އާމްދަނީ ހޯދަމުން އަންނަނީ ޓޫރިސްޓުނާއި އެކު ފޮޓޯ ނަގައިގެންނެވެ. އޭނާ ބުނީ އިންޑިއާ ގޭޓް ފަދަ ގިނައިން ޓޫރިސްޓުން ގޮސް އުޅޭ ތަންތަނަށް އޭނާ ދަތުރުކޮށް އެމީހުންގެ އެދުމަށް އެކުގައި ފޮޓޯއަކަށް ހުއްޓިލައިގެން ރަނގަޅު އާމްދަނީއެއް ލިބޭ ކަމަށެވެ. އެކަމަކު މިވަގުތު ކޯވިޑާއި ގުޅިގެން އާމްދަނީ ހުއްޓިފައިވާ ކަމަށް ބުންޏެވެ.\nމިދިޔަ އަހަރު ދަރްމެންދުރަ ވަނީ ހިނގަން އުނދަގޫ ވެގެން އުނަގަނޑުގެ އޮޕަރޭޝަނެއް ކޮށްފައި އެވެ. އަހްމަދްއާބާދުގައި ދަރްމެންދުރަގެ އޮޕަރޭޝަނަށް ކުރި ހޮސްޕިޓަލަށް އޭނާ ދިގު ކަމުން ވަކި އެނދެއް ތައްޔާރު ކުރަން ޖެހުނެވެ.


Maafushi Monitoring ga, ekamaku araifeybumakah badhaleh naadhey - AO News\nކޮވިޑް-19 ގެ ހާލަތު ގޯސްވެގެން މާލެ އަތޮޅު މާފުށި މޮނިޓަރިންގ އަށް ލާފައިވަނީ އިއްޔެ މެންދުރުގެ ވަގުތެއްގައެވެ.\nސޯޝަލް މީޑިއާ ގައި ދައުރުވަމުންދާ ފޮޓޯތަކުން ފެންނަގޮތުގައި މިއަދު ހެނދުނު ވެސް އެރަަށަށް ވަނީ އެތައް ބަޔަކު އައިސް އަދި އެތައް ބަޔަކު ފުރައިގެން ގޮސްފައެވެ. އޭގެ ތެރޭގައި ދިވެހީންނާއި ބިދޭސީން އަދި ފަތުރުވެރިން ވެސް ހިމެނެއެވެ.\nއެޗްޕީއޭގެ ގައިޑްލައިންތަކަށް ބެލުމެއް ނެތި އެ ޢަމަލު ހިންގަމުން އަންނަ އިރު، ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ގަވާޢިދުތައް ބުނާގޮތުން މޮނިޓަރިންގ ގެ ހާލަތުގައި އޮންނަ އެއްވެސް ރަށަކަށް އަރައި ފޭބުމަކީ މަނާ ކަމެކެވެ.\nމާފުއްޓަކީ ފަތުރުވެރިކަން ފައްކާވެފައިވާ ރަށަކަށްވާ އިރު، މިއީ އައު އަހަރު ފާހަގަކުރުމަށް ގިނަ ބަޔަކު އެކި ތަންތަނަށް ދާ ދުވަސްވަރުކަމުން، ޚާއްސަކޮށް މާފުށި ކަހަލަ ރަށަކަށް ދާ މީހުން ގިނަވާނެއެވެ.\nފަތުރުވެރީން އަރައިފޭބުމުގައި ޚާއްސަ އިންތިޒާމުތަކެއް ތަކެއް ހަމަޖައްސާފައި އޮތުމަކީ އެކަށީގެންވާ ކަމެކެވެ. ޕީސީއާރް ނެގެޓިވް ޓެސްޓެއްގައި ދަތުރުކުރެވިދާނެއެވެ. އަދި ފުރަން ބުކިންގްސް ހަދާފައިވާ ފަތުރުވެރިންނަށް ވެސް ނެގެޓިވް ޕީސީއާރް ޓެސްޓަކާއެކު ފުރިދާނެއެވެ. ނަމަވެސް ދިވެހީންނަށް އެކަން ތަފާތެވެ.\nކަންމިހެން އޮތް އިރު، މޮނިޓަރިންގ ހާލަތުގައި އޮތް މާފުއްޓަކީ މޮނިޓަރިންގ ގައި އޮތް ރަށެއް ކަމަށް ގަބޫލު ނުކުރެވޭ ވަރަށް މެހެމާނުން އަރައިފޭބުމަކީ ކަންބޮޑުވާންޖެހޭ ކަމެކެވެ. ކޮވިޑުގެ ތިން ރާޅެއް އަޅުގަނޑުމެންނާ އަދާހަމަކޮށްފައިވާ އިރު، ދެން ނަގާނީ ކޮންފަދަ ރާޅެއް ކަމެއް ވެސް ނޭނގެއެވެ. ޚާއްސަކޮށް ސައުތު އެފްރިކާ އިން އަލަށް ފެނުނު ވޭރިއަންޓުގެ ނުރައްކާ އިންތިހާއަށް ބޮޑު މި ދުވަސްވަރު މިފަދަ މަންޒަރުތައް ފެނުމަކީ ހިތަށް ކުޅަދާނެ ކަންކަމެއް ނޫނެވެ.\nރާއްޖޭގެ ފަތުރުފެރިކަން ‘ސޭފް ޓޫރިޒަމް” ގެ ގޮތުގައި ދުނިޔެއަށް ދައްކަމުން އަންނައިރު، ދިވެހި އެތައް ޢާއިލާއެއްގެ ދިރިއުޅުން ބަރޯސާވެފައިވާ ފަތުރުވެރިކަމަށް ކިލަނބުކަމެއް އަޔަދިނުމަކީ އެއްގޮތަކަށް ވެސް ގަބޫލު ކުރެވޭނޭ ކަމެއް ނޫނެވެ. އަދި އަމްދުން ހޯމް ސްޓޭ ޓޫރިޒަމަަށް ފައްކާވަމުން އަންނަ އިރު، މިފަދަ މަންޒަރުތަކަކީ ބަލައިގަނެވޭނޭ ކަންތަކެއް ނޫނެވެ.\nމިކަމަކީ ހަމައެކަނި އެޗްޕީއޭ އިން ހުއްޓުވޭނޭ ކަންކަމެއް ނޫނެވެ. މިކަމުގައި ރަށު ކައުންސިލާއި ރައްޔިތުންނާއި އަތޮޅު ކައުންސިލުގެ ޒިންމާ ވެސް ބޮޑެވެ. ފައިސާގެ ދަހިވެތިކަމުގައި އިގްތިސާދީ އަނދަވަޅަކަށް ގައުމު ދިއުމަށް ވުރެ، ދުރު މުސްތަގުބަލަކަށް ވިސްނާ ގައުމު އާރާސްތުކުރުން މާބުއްދިވެރިއެވެ.


އައްޑޫ އެކުއެޓޯރިއަލް ހޮސްޕިޓަލްގެ ލޯގޯ ފަރުމާކުރުމުގެ މުބާރާތް\nއައްޑޫ އެކުއެޓޯރިއަލް ހޮސްޕިޓަލް (އޭ.އީ.އެޗް) އަކީ މާލެ ފިޔަވައި ރާއްޖޭގެ އެހެންތަނެއްގައި ޓާޝާރީ ހޮސްޕިޓަލްފެންވަރުގައި ތަރައްޤީ ކުރެވިގެންދާ ފުރަތަމަ ހޮސްޕިޓަލެވެ. ރާއްޖޭގެ ނިސްބަތުން ވަރަށް ބޮޑު އާބާދީއަކަށް މިހޮސްޕިޓަލުން ހިދުމަތްލިބިގެންދާނެ ކަމަށް ބެލެވެއެވެ. މި ހޮސްޕިޓަލުގެ އަމާޒަކީ ދިވެހިރާއްޖެއަކީ ޞިއްޙީގޮތުން ދުޅަހެޔޮއާބާދީއެއް އޮތް ޤައުމަކަށް ހެދުމަށް، ހަމަހަމަ ކަމާއެކު ލިބިގަނެވޭ، ފެންވަރު ރަނގަޅު ފަސޭހައިން ރައްޔިތުންނަށް ވާސިލްވެވޭ ފުރިހަމަ ޞިއްޙީ ޚިދުމަތެއް އެންމެންގެ ބައިވެރިވުމާއެކު ފޯރުކޮށްދެވޭކަން ކަށަވަރުކުރުމެވެ. މި ހޮސްޕިޓަލްގެ ތަސައްވުރަކީ "ފުރިހަމަ ޞިއްޙަތަކަށް މުޅި ޤައުމު އެކުގައި" އެވެ.\nއޭ.އީ.އެޗް އަކީ ޓާޝަރީ ހޮސްޕިޓަލަކަށްވެފައި، މާލެ ފިޔަވައި އެންމެ ބޮޑު އާބާދީއަކަށް ހިދުމަތް ފޯރުކޮއްދެވޭ ހޮސްޕިޓަލަށްވުމާއި، ޤައުމީ އަދި ބައިނަލްއަޤްވާމީ ފެންވަރުގައި މިތަނުން ހަރަކާތްތެރިވާނެއެވެ. އެހެންކަމުން، މި ހޮސްޕިޓަލަކީ ރައްޔިތުންނާއި ރައްޓެހި، މީހުންނަށް ދަނެފަރިތަ ތަނަކަށް ވާންޖެހެއެވެ. މިތަނުން އާއްމުންނަށް ހިންގާ ހުރިހާ ޕްރޮގްރާމްތަކެއްގައި އަދި މިތަނުގެ ހުރިހާ ލިޔެކިޔުންތަކެއްގައި އޭ.އީ.އެޗްގެ ލޯގޯ ، މި ހޮސްޕިޓަލްގެ މޫނުމަތީގެ ގޮތުގައި ފެންނަ އެއްޗެއް ކަމުގައި ވުމަކީ މިހޮސްޕިޓަލް 'ބްރޭންޑް ރެކޮގްނިޝަން' އިތުރު ވާނެ ކަމެކެވެ.\n- އޭ.އީ.އެޗް ގެ ލޯގޯ ފަރުމާކުރުމުގެ ފުރުޞަތު އާންމު ހުރިހާ ފަރާތްތަކަށްވަނީ ހުޅުވާލެވިފައެވެ.\n- ވީމާ، މި މުބާރާތުގައި ބައިވެރިވާން އެދޭ ފަރާތްތަކުން، ތިރީގައި ބަޔާންކޮށްފައިވާ ލޯގޯ ފަރުމާ ކުރުމުގެ މުބާރާތުގެ މިންގަނޑުތަކާއި އެއްގޮތަށް ލިޔެކިޔުންތައް ހުށަހަޅަންވާނެއެވެ.\nލޯގޯ ހުށައަޅާއިރު ބަލަންޖެހޭ ކަންތައްތައް:\n- މި މުބާރާތަށް ހުށަހަޅާ ލޯގޯއަކީ މީގެ ކުރިން ބޭނުންކުރެވިފައި ނުވަތަ މުބާރާތެއްގައި ބައިވެރިކޮށްފައިވާ ލޯގޯއެއް ކަމުގައި ނުވުން.\n- އޭ.އީ.އެޗް އިން ފޯރުކޮއްދޭ ޙިދުމަތްރަމްޒުކޮށްދޭ ލޯގޯއެއް ކަމުގައިވުން.\n- މި މުބާރާތަށް ހުށަހަޅާ ލޯގޯއަކީ އުފެއްދުންތެރި، އަމިއްލަވަންތަ ލޯގޯއެއް ކަމުގައިވުން.\n- ލޯގޯގެ ޑިޒައިންއަކީ މި ހޮސްޕިޓަލުގެ ބިޒްނަސް ކާޑު، ލެޓަރ ހެޑް، ބެނަރ، ޔުނިފޯރމް އަދި ޓީޝާޓްފަދަ ތަކެތީގައި ބޭނުންކުރުމަށް އެކަށޭނަ ފަރުމާއަކަށްވުން.\n- އެހެން ލޯގޯއެއް އަސްލަކަށް ބަލައިގެން ފަރުމާކުރާނަމަ އެލޯގޯގެ ކޮޕީ އާއި ތަފްސީލު ހުށަހެޅުން.\n- ލޯގޯ ޑިޒައިން ކުރުމުގައި ހަނދުފަޅި އަދި ކްރޮސް ބޭނުން ނުކުރުން.\n- އައްޑޫވަންތަކަން ރަމްޒުކޮށްދިނުން\nލޯގޯ ފަރުމާކޮށް ހުށަހަޅަންޖެހޭ ފޯމެޓް:\n- ލޯގޯގެ ޕީއެންޖީ، ޕީ.އެސް.ޑީ އަދި ޖޭޕެގް ފައިލް ހުށަހަޅަންވާނެއެވެ.\n- ލޯގޯގެ ގްރޭސްކޭލް އަދި ކުލަކޮށް އޮންނަ ޕީ.ޑީ.އެފް ފައިލްއެއް ހުށަހަޅަންވާނެއެވެ. އަދި ލޯގޯގެ ޕީ.ޑީ.އެފް (PDF) ފައިލު ފޯމެޓް (10MB)އަށް ވުރެ ކުޑަވާން ޖެހޭނެއެވެ.\n- ލޯގޯގެ ހައި-ރިސޮލިއުޝަން ވެކްޓަރ ފައިލެއް(އެޑޯބު އިލަސްޓްރޭޓަރ،އީ.ޕީ.އެސް ފޯމެޓް) ހުށަހަޅަންވާނެއެވެ.\n- ލޯގޯ ފަރުމާކުރެވިފައިވާންވާނީ ވެބް ވާޝަން، ޕްރިންޓް ކޮލިޓީ ވާޝަން އަދި ސްކޭލަބަލް ވެކްޓަރ ގްރެފިކްސް (އެސް.ވީ.ޖީ) ފޯމެޓަށެވެ.\nއެހެނިހެން ސްޕެސިފިކޭޝަންތަކާއި ހުށަހަޅަންޖެހޭ ކަންކަން:\n- ލޯގޯގެ ރިޒޮލިއުޝަންގެ މިންގަނޑަކީ 300 dpi ނުވަތަ އެއަށްވުރެ މައްޗެވެ. ލޯގޯގެ ހައި ރިޒޮލިއުޝަން ހާޑްކޮޕީ ޕްރިންޓް ފައިލްއެއް ހުށަހަޅަންވާނެއެވެ.\n- ލޯގޯ ފަރުމާކުރުމުގައި ބޭނުންކޮށްފައިވާ ފޮންޓް އަދި ސައިޒުގެ ތަފްޞީލު ހިމަނާފައިހުންނަންވާނެއެވެ.\n- ކަސްޓަމް ޕޮންޓެއް ލޯގޯގެ ޑިޒައިންގައި ބޭނުންކޮށްފައިވާނަމަ، އެ ފޮންޓެއް ލޯގޯގެ ސޮފްޓްކޮފީތަކާއެކު ހުށަހަޅަންވާނެއެވެ.\n- ލޯގޯގައި" އައްޑޫ އެކުއެޓޯރިއަލް ހޮސްޕިޓަލް" ނުވަތަ "އޭ.އީ.އެޗް" (“Addu Equatorial Hospital/ AEH”)ގެ ނަން ދިވެހި ބަހާއި އިނގިރޭސި ބަހުން ލިޔެވިފައި އޮންނަންވާނެއެވެ.\n- ލޯގޯ ފަރުމާގައި ބޭނުންކުރާ ކުލަތަކުގެ ކޯޑު އަދި ބޭނުންކުރެވިފައިވާ ކުލަތަކުގެ މުރާދު ކުރު ލިޔުމަކުން ބަޔާންކުރަންވާނެއެވެ.\n- ލޯގޯގައި ބޭނުންކުރަންވާނީ މައިގަނޑުގޮތެއްގައި ފެހި ކުލަ (ރޭންޖް ޕެންޓޯން 373-377 އަދި ޕެންޓޯން 390-388 އާ ދެމެދު) އެވެ.\n- ފަރުމާ ކުރެވިފައިވާ ލޯގޯ، އޭ.އީ.އެޗް ޚިދުމަތްތަކާ ގުޅުންހުރި ގޮތް ، ކުރު އިބާރާތްކޮޅަކުން ބަޔާންކޮށްފައި އޮންނަންވާނެއެވެ.\n- މި މުބާރާތުގައި ބައިވެރިވާ ފަރާތަކައް ލޯގޯގެ އެއް ޑިޒައިނަށް ވުރެ ގިނަ ޑިޒައިން ހުށައެޅިދާނެއެވެ.\nހުށަހަޅާ ލޯގޯއަށް މާކްސް ދިނުމުގައި ބަލާނެ މިންގަނޑުތަކާއި އުސޫލުތައް:\n- ލޯގޯ ހެދިފައިވަނީ މަތީގައި ބަޔާންވެފައިވާ މިންގަނޑުތަކާ އެއްގޮތަށްތޯ ބަލައި ފާސްކުރެވޭނެއެވެ. ލޯގޯގެ ފަރުމާތަކަށް އިންސާފު ކުރައްވާނީ ހުށަހެޅި ފަރާތް ސިއްރުކުރުމަށްފަހު، މިކަމަށް އެކުލަވާލާފައިވާ ކޮމިޓީއަކުންނެވެ.\n- ހުށަހަޅާ ލޯގޯއަށް މާކްސް ދިނުމުގައި ލޯގޯގެ ޓެކްނިކަލް ފެންވަރާއި ކޮލިޓީ (ކޮމްޕޮޒިޝަން)، މިހޮސްޕިޓަލުގެ ސިފަތައް ރަމްޒުކޮށްދޭ މިންވަރު، އުފެއްދުންތެރިކަމާއި އަމިއްލަވަންތަކަމަށް ބެލޭނެއެވެ.\nއެއްވަނައަށް ހޮވޭ ލޯގޯ:\n- އެއްވަނައަށް ހޮވޭ ފަރާތަށް އީމެއިލް ނުވަތަ ފޯނުގެ ޒަރީޢާއިން އެންގޭނެއެވެ.\n- އެއްވަނައަށް ހޮވޭ ލޯގޯ ހުށަހެޅުއްވި ފަރާތަކަށް ލިބޭ އިނާމަކީ10,000/- ދިހަ ހާސް ރުފިޔާއެވެ.\n- އެއްވަނައަށް ހޮވޭ ލޯގޯގެ ފުރިހަމަ ކޮޕީރައިޓް، އޭ.އީ.އެޗް އާ ހަވާލުކުރަންވާނެއެވެ.\nލޯގޯ ހުށަހެޅުމުގެ ސުންގަޑި އަދި ހުށަހަޅަންވީ ގޮތް :\n- މަތީގައި ބަޔާން ކުރެވިފައިވާ ފޯރމެޓްތަކަށް ލޯގޯގެ ސޮފްޓް ކޮޕީތައް ހިމެނޭ ސީ.ޑީ އާއި ބަޔާންކުރެވިފައިވާ ފޯރމެޓްގެ ހާރޑްކޮޕީ 19 ޖެނުއަރީ 2020 ގެ 12:00 ގެ ކުރިން މި ހޮސްޕިޓަލަށް ހުށައަޅުއްވަންވާނެއެވެ.\n- މިމުބާރާތަށް ލޯގޯ ހުށަހަޅާ ފަރާތުގެ ފުރިހަމަ ނަން، އައި.ޑީ ކާޑު ނަންބަރާއި ކޮޕީ، އެޑްރެސް އަދި ގުޅޭނެ ނަންބަރެއް ލޯގޯއާ އެކު މިހޮސްޕިޓަލަށް ހުށަހަޅަންވާނެއެވެ.\nސުންގަޑި: 19 ޖަނަވަރީ 2020 1200


Breaking News: Gavaaidhaa Hilaafah Raajje In4Million Ah Vureh Gina Rufiyaa Beyru Kuran Ulhefi\nގަވާއިދާއި ހިލާފަށް ރާއްޖެއިން ހަތަރު މިލިއަނަށްވުރެ ގިނަ ރުފިޔާ ބޭރުކުރަން އުޅެފި\nގަވާއިދާއި ހިލާފަށް ރާއްޖެއިން ގިނަ އަދަދެއްގެ ފައިސާތަކެއް ބޭރު ކުރަން އުޅެފިއެވެ. މި ފައިސާތަކުގެ ދިވެހި ރުފިޔާގެ އަދަދު ހަތަރު މިލިއަނަށްވުރެ މައްޗެވެ.\nމި ފައިސާތައް އަތުލައިގެންފައި ވަނީ ތިން ފަހަރެއްގެ މަތިންނެވެ. އެގޮތުން މިދިޔަ އަހަރު ދެ ފަހަރެއްގެ މަތިން ގަވާއިދާއި ހިލާފަށް ރާއްޖެއިން ފައިސާތަކެއް ބޭރު ކުރަން އުޅެނިކޮށް ވަނީ ހިފަހައްޓާފައެވެ. އަދި މިއަހަރުގެ ތެރޭގައިވެސް ގަވާއިދާއި ހިލާފަށް ރާއްޖެއިން ބޭރަށް ފައިސާތަކެއް ގެންދަން އުޅެނިކޮށް ވަނީ ހިފަހައްޓާފައެވެ.\nމިދިޔަ އަހަރު ރާއްޖެއިން ބޭރަށް ފައިސާތަކެއް ގެންދަން މަސައްކަތް ކޮށްފައި ވަނީ ޑިސެމްބަރު މަހުގެ 12ވަނަ ދުވަހުއެވެ. އެ ދުވަހު ދެ ފަހަރެއްގެ މަތިން ފައިސާތަކެއް ބޭރު ކުރުމަށް މަސައްކަތް ކޮށްފައިވެއެވެ. އެ ދުވަހު މުޅި ޖުމްލަ ދެ މިލިއަން ހަތްލައްކަ ހަތްދިހަ އެއްހާސް ދިވެހި ރުފިޔާގެ ފައިސާ ރާއްޖެއިން ބޭރަށް ގެންދަން އުޅެނިކޮށް ހިފެހެއްޓިއެވެ.\nހަމައެއާއެކު މިދިޔަ ޖެނުއަރީ މަހުގެ 22ވަނަ ދުވަހު އެއް މިލިއަން ތިންލައްކަ އަށްޑިހަ ތިންހާހަށްވުރެ ގިނަ ދިވެހި ރުފިޔާގެ ފައިސާ ރާއްޖެއިން ބޭރަށް ގެންދިއުމަށް މަސައްކަތް ކުރަނިކޮށް ކަސްޓަމްސްއިން ހިފަހައްޓާފައިވެއެވެ.\nމި ތިން މައްސަލާގައި 29 އަހަރާއި 31 އަހަރުގެ ދިވެހި ދެ ފިރިހެނުން އަތުލައިގެންފައިވެއެވެ. އަދި 33 އަހަރުގެ ބަންގްލަދޭޝް ފިރިހެނަކުވެސް އަތުލައިގެންފައިވެއެވެ.\nމި މައްސަލަ ތަހުގީގު ކުރުމަށް ފުލުހުންނަށް ހުށަހަޅާފައިވާއިރު މަނީ ލޯންޑަރިންގެ ގާނޫނު ބުނާ ގޮތުން 20،000 ޑޮލަރަށް ވުރެ ގިނަ ފައިސާ ނުވަތަ އެ އަދަދަށްވާ ދިވެހި ފައިސާ ނުވަތަ ބޭރު ފައިސާ ކަސްޓަމްސްއަށް ޑިކްލެއާ ކުރަންޖެހޭނެއެވެ.


ސެމްސަންގް ގެލަކްސީ ނޯޓް: އަނެއްކާ ވެސް އެ ހަނދާންތައް – Faseha\n2 weeks ago mihaaru\nގެލަކްސީ “އެސް ޕެން” އަކީ ދަނޑިކޮޅެއް ނޫނެވެ. އެއީ ސްޓައިލަސްއެއް ވެސް ނޫނެވެ. ސްޓައިލަސްއެއް ގޮތުގައި، “އެސް ޕެން”އާ މުޚާތަބުކުރުމަކީ ސެމްސަންގް އެދޭ ގޮތެއް ވެސް ނޫނެވެ. ސްޓައިލަސް އަކީ، ހަގީގަތުގައި، އެއިރު ސްމާޓް ޑިވައިސްތައް ބޭނުންކުރަން އުފެއްދި ދަނޑިކޮޅެކެވެ. ޕީޑީއޭ ފަދަ އިނގިލިން އޮބަން އުނދަގޫ ސްކްރީންތަކަށް ފިތުމަށްޓަކައި، އިނގިލި ކުރި އަށް ވުރެ ހަރު އެއްޗެއް ބޭނުންވާތީ، އެއިރު ސްޓައިލަސް އުފެއްދީ އެވެ. “އެސް ޕެން” އަދި ސްޓައިލަސް އަކީ އުޑާއި ބިމާހާ ތަފާތު ދެ އެއްޗެކެވެ.\nގެލަކްސީ ނޯޓް އަށް ދިމާވި އަނެއް ފާޑުކިޔުމަކީ، ސްކްރީން ބޮޑުކަމުން، ޖީބަށް ނުލެވޭ ވަރުވުމެވެ. ނަމަވެސް، ބޮޑެތި ސްކްރީންތަކަކީ މިއަދު ސްމާޓްފޯން މާކެޓަށް އާ އެއްޗެއް ނޫނެވެ. ގެލަކްސީ ނޯޓްގެ ސަބަބުން ވާދަވެރިންނަށް ލިބުނު ހިތްވަރުގައި، ނޯޓަށް ދޫނުކުރާ ވަރުގެ ސްކްރީންތައް އުފައްދަން ފެށީ އެވެ.\nސެމްސަންގުން ގެލަކްސީ ނޯޓް 10 މާކެޓަށް ނެރެފި އެވެ. މިއަދު “އެސް ޕެން” އަށް މަދު ބަޔަކު ނޫނީ “ސްޓައިލަސް”އޭ ނުކިޔަ އެވެ. ސަބަބަކީ، “އެސް ޕެން” އަކީ ކުޅެދުންތެރި ޑިވައިސްއަކަށް ވުމެވެ. ގެލަކްސީ “އެސް ޕެން” ގައި ހުރި ބާރުވެރިކަން އަދި ބިރުވެރިން ތަޖުރިބާކުރެވޭނީ ނޯޓެއް ގެންގުޅޭ މީހަކަށެވެ.\n“އެސް ޕެން” އަކީ ސްޓައިލަސްއެއް ނަމަ ނުވަތަ އެއީ ހަމައެކަނި ދަނޑިކޮޅެއް ނަމަ، ސްކްރީނަށް އޮބާލާ ކޮންމެ ފަހަރަކު ހިއްސުކުރުމުގައި ބެލެވޭނީ އެއީ “އެންމެ” އިހުސާސެއް ކަމަށެވެ. އެކަމަކު، “އެސް ޕެން” ބޭނުން ހިފައި ސްކްރީންގައި ޖައްސާލާ ކޮންމެ ފަހަރަކު ކުރެވޭ އިހުސާސް 128 ދަރަޖަ އަށް ބައިކޮށްލަ އެވެ. އާދައިގެ ބޯލް ޕޮއިޓް ގަލަމަކު ލިޔާހެން “އެސް ޕެން” އިން ލިޔެވި އަދި ދަވާދުލާ ބުރުހަކަށް ބަދަލުކުރެވި ކުލަޖެއްސެމުން ދަނީ މި ބުނި ކުޅަދާނަކަން “އެސް ޕެން” ގައި ގާއިމުކޮށްފައި ވާތީ އެވެ.\n“އެސް ޕެން” އަކީ މިހާރު “މޯޝަން ކޮންޓްރޯލާ” އެކެވެ. “ވާޗުއަލް ރިއާލިޓީ” ގޭމްތައް “އެސް ޕެން” އިން ކުޅެވޭ ގޮތް ހެދުމަށް ސެމްސަންގުން ވަނީ ޑިވެލޮޕަރުންނަށް ދޮރުހުޅުވާލާފަ އެވެ. އެހެންކަމުން “އެސް ޕެން” މިހާރު ބަދަލުވަމުން އެ ދަނީ ދުނިޔެ އަނބުރާލެވޭ ކަހަލަ “ދަނޑިކޮޅަ”ކަށެވެ.\nPrevious މީރާ ނައިރްގެ އާ ފިލްމަށް އިޝާން ޚައްތަރާއި ތައްބޫ\nNext ފޯރިގަދަ މެޗެއް، ލަންކާ އަތުން ރާއްޖެ ބަލިވެއްޖެ\n12 hours ago mihaaru\nދަގަނޑޭއާ ބައްސާމުގެ ބައްދަލުވުމެއް ބާއްވައިފި\n14 hours ago mihaaru\nސައްތޭ ޕޭ ސައްތާ ކުޅުމަށް އަނުޝްކާއަށް ހުށަހަޅައިފި\n14 hours ago oneonlinemv\n37 mins ago cnmmv


Addu ge boahiyaavahi kamuge bodu mashrooeh China aai Turkey kunfuni thakah\nއައްޑޫގެ ބޯހިޔާވަހިކަމުގެ ބޮޑު މަޝްރޫއެއް ޗައިނާއާ ތުރުކީ ކުންފުންޏަކަށް\nއައްޑޫގެ ބޯހިޔާވަހިކަމުގެ ބޮޑު މަޝްރޫއެއް ޗައިނާއާއި ތުރުކީ ކުންފުންޏަކާ ހަވާލުކުރުމަށް ބޭއްވި ރަސްމިއްޔާތުގެ ތެރެއިން -- ފޮޓޯ: އައްޑޫ ސިޓީ ކައުންސިލް\nއައްޑޫ ސިޓީގައި 1000 އާއި 2000 އާއި ދެމެދުގެ ސޯޝަލް ހައުސިންގް ޔުނިޓް އެޅުމަށް ސޮއިކޮށްފި އެވެ.\nއައްޑޫ ސިޓީ ކައުންސިލްގައި މިއަދު އޮތް ރަސްމިއްޔާތެއްގައި މިމަޝްރޫއުގެ ފްރޭމްވޯކް އެއްބަސްވުމުގައި ސޮއި ކުރީ ޗައިނާގެ ބީޔޫސީއެންޖީ ކުންފުންޏާ އެކު އެވެ.\nއައްޑޫގައި ރެސިޑެންޝަލް ހައުސިން ޔުނިޓް އެޅުމަށް ތުރުކީގެ ވިޒްޔޮން ވިލާ ކުންފުންޏާ އެކު ވެސް އައްޑޫ ސިޓީ ކައުންސިލުން މިއަދު ވަނީ އެއްބަސްވުމެއްގައި ސޮއި ކޮށްފަ އެވެ.\nއައްޑޫ ސިޓީ ކައުންސިލްގެ ފަރާތުން އެއްބަސްވުންތަކުގައި ސޮއި ކުރެއްވީ އައްޑޫގެ މޭޔަރު އަލީ ނިޒާރު އެެވެ.\nއެއްބަސްވުންތަކާ ގުޅޭގޮތުން އަވަސް އަށް މައުލޫމާތު ދެއްވަމުން އައްޑޫގެ މޭޔަރު ނިޒާރު ވިދާޅުވީ ތުރުކީ ކުންފުނީގެ މައިގަނޑު މަސައްކަތަކަށް ވާނީ އައްްޑޫގައި މީހުން ދިރިއުޅެން ދޫކޮށްފައިވާ އެކަމަކު ތަފާތު ސަބަބުތައް މެދުވެރިވެގެން އަދި ދިރިނޫޅޭ ގޯތިތަކުގައި އިމާރާތްތަކެއް އެޅުން ކަމަށެވެ. އެގޮތަށް ހުރި ގޯތިތަކުގެ ވެރިންނާ ތުރުކީ ކުންފުންޏާ އެކު ވެވޭ އެއްބަސްވުންތަކަށް ފަހު ގިނަ ވެގެން ތިން މަސް ތެރޭގައި އެ މަސައްކަތް ފަށާނެ ކަމަށްވެސް ވިދާޅުވި އެވެ.\n"އެ ކުންފުނީގެ މޮޑެލްތައް ހަފްތާއެއް ދެ ހަފްތާއެއްގެ ތެރޭގައި އަޅުގަނޑުމެންނަށް ލިބުމުން ރައްޔިތުންނަށްވެސް އެ މައުލޫމާތު ހިއްސާކޮށްލެވޭނެ،" ނިޒާރު ވިދާޅުވި އެވެ.\nއޭނާ ވިދާޅުވީ ޗައިނާ ކުންފުންޏާ އެކު އަދި އެއްބަސްވުމެއް ހެދީ ސޯޝަލް ހައުސިން މަޝްރޫއު ކުރިއަށް ގެންދެވިދާނެ ގޮތްތަކެއް ހޯދަން ކަމަށްވާތީ ފްލެޓް އަޅާނެ އަދަދެއް އެނގޭނީ އެ މަސައްކަތް ނިމުމުން ކަމަށެވެ. ސޯޝަލް ހައުސިންގެ މަސައްކަތް އައްޑޫގައި ކުރިއަށް ގެންދާނީ ބީޔޫސީއެންޖީގެ ފަރާތުން ކަމަށާއި އެ ކުންފުނީގެ މަސައްކަތް ފެށޭނެ ސީދާ ދުވަހެއް އަދި މިވަގުތު ދަންނަވަން ދަތި ކަމަށްވެސް ވިދާޅުވި އެވެ.\n"ތުރުކީ ކުންފުނި ވެސް އަދި ޗައިނާ ކުންފުނީގެ މަސައްކަތްތައް ވެސް ވަކި ރަށެއް ތަފާތުނުކޮށް އައްޑޫގެ ހުރިހާ ރަށެއްގައިވެސް ކުރިއަށް ގެންދާނެ،" ނިޒާރު ވިދާޅުވި އެވެ.\nމޭޔަރު ނިޒާރު މީގެކުރިން މީޑިއާގައި ވިދާޅުވި ގޮތުގައި އައްޑޫ ސިޓީ ކައުންސިލްގެ މިދައުރުގައި އެންމެ ބޮޑު އިސްކަމެއް ދެއްވާނީ ބޯހިޔާވަހިކަމުގެ މައްސަލަ އަށް ހައްލެއް ހޯދުމަށެވެ. އެގޮތުން އައްޑޫގައި މަދުވެގެން 2،000 ފްލެޓް އެޅިއްޖެނަމަ ބޯހިޔާވަހިކަމުގެ މައްސަލަ އަށް މިވަގުތަށް ވަރަށް ބޮޑު ހައްލެއް ލިބޭނެ ކަމަށްވެސް ވިދާޅުވި އެވެ. ގޯތީގެ ބަދަލުގައި ޖާގަ ތަނަވަސް އަދި އަތްފޯރާ ފަށުގައި ހުންނަ ފްލެޓަށް އިސްކަން ދޭން ޖެހޭ ކަމަށްވެސް ނިޒާރު ވިދާޅުވެފައިވެ އެވެ.\nއައްޑޫ ސިޓީ ކައުންސިލް ބޯހިޔާވަހިކަން


މާބަނޑު އަނބިމީހާ ނިދުމުގައި ފިރިމީހާއަށް ދެވޭނީ ކޮންކަހަލަ އެހީތެރިކަމެއް؟ | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު އަނބިމީހާ ނިދުމުގައި ފިރިމީހާއަށް ދެވޭނީ ކޮންކަހަލަ އެހީތެރިކަމެއް؟\nމާބަނޑުއަނބިމީހާ ނިދުމުގައި ފިރިމީހާއަށް ވަރަށް ގިނަގޮތްގޮތަށް އެހީތެރިވެވިދާނެއެވެ. އާއްމުގޮތެއްގައި ނިދުމުގެ ކުރިން ވާހަކަފޮތެއް ކިޔާލުން ގުރުއާން ނުވަތަ ރީތިލަވައެއް އަޑުއަހައި ލުމަކީ ނިދަން ފަސޭހަވާ ކަމެކެވެ. ވުމާއެކު އަނބިމީހާއަށް އެފުރުޞަތު ދީފައި ގޭގައި އިތުރަށް ކުރަންހުރި ކަންތަކުގައި ފިރިމީހާއަށް އެހިތެރިވެވިދާނެއެވެ.\nމިގޮތުން އަނބިމީހާއަށް ނިދުމުގެ ކުރިން އަރާމު ކޮށްލެވިދާނެއެވެ. އަދި ނިދަން އޮށޯވުމަށްފަހު ފިރިމީހާއަށް މައިމީހާގެ ގައި ބޮޑިތާންކޮށް މަސާޖު ކޮށްދެވިދާނެއެވެ. ގައިގާލާ ތެޔޮ ނުވަތަ ލޯޝަން ލައިގެން އަނބިމީހާގެ ދެފަޔާއި އަތާއި ކަރު މަސާޖުކޮށްދޭށެވެ.\nއަދި މީގެ އިތުރުން އަނބިމީހާ ނިދަންއޮށޯވުމުން ބަނޑުދަށަށާއި ބުރިކަށްޓަށް ފަސޭހަވާގޮތަށް ފިރިމީހާއަށް ބާލީސް ޖައްސައިދީ ފަސޭހަކޮށްދެވިދާނެއެވެ. އަދި ފިރިމީހާއަކީ ނިދީގައި ގުގުރިދަމާމީހެއްނަމަ އަނބިމީހާއާއި ވަކިއެނދެއްގައި ނިދުން ރަނގަޅުވާނެއެވެ. ހަމައެފަދައިން އަނބިމީހާއަކީވެސް ގުގުރިދަމާ މީހެއްނަމަ ފިރިމީހާއަށް އެކަމުން އުދަގޫވާނަމަ ހަމަ މިގޮތަށް އަނބިމީހާއާއި ދުރުގައި ނިދުން ރަނގަޅުވާނެއެވެ. އިތުރު މައުލޫމާތު ހޯދުމަށް މާބަނޑު ދުވަސްވަރު އަރާމުގައި ނިދުމަށް ކުރެވިދާނެ ކަންތައްތައްކިޔާލާށެވެ.\nމާބަނޑު ދުވަސްވަރު ބަންޑުން އޮވެ ނިދުމަކީ ރައްކާތެރި ކަމެއްތަ؟


ވޭސްޓް މެނޭޖްމެންޓް ކޯޕަރޭޝަން ލިމިޓެޑްގެ ކުނި މެނޭޖްކުރުމުގެ މަސައްކަތުގައި ބޭނުމަށް ތިރީގައިވާ މިދަންނަވާ އުޅަނދުތައް ސަޕްލައި ކޮށްދޭނެ ފަރާތެއް ހޯދުން\nނަންބަރު : WAMCO-LOG/IUL/2019/086\nމި ކޯޕަރޭޝަނުން ކުރިއަށްގެންދާ ވޭސްޓް މެނޭޖްމަންޓް މަސައްކަތަށް ބޭނުންވާ ތިރީގައި މިދަންނަވާ އުޅަނދުތައް ސަޕްލައި ކޮށްދޭނެ ފަރާތެއް ހޯދުމަށް ބޭނުންވެއެވެ.\n1- އެކްސްކެވޭޓަރ (3)\n2- ޑަމްޕް ޓްރަކް (2)\nބީލަން ހުށަހަޅުއްވާއިރު މައުލޫމާތު ކަރުދާހުގައިވާ އިރުޝާދާއި އެއްގޮތަށް ބިޑް ސެކިއުރިޓީގެ ގޮތުގައި 50،000 (ފަންސާސް ހާސް) ރުފިޔާ ހުށަހަޅަންވާނެއެވެ. ބިޑް ސެކިއުރިޓީގެ މުއްދަތަކީ ބީލަމުގެ މުއްދަތު ހަމަވާ ތާރީޚުން (ބީލަމުގެ މުއްދަތު ހަމަވާ ތާރީޚް: 15ދުވަސް) ފެށިގެން މަދުވެގެން 30 ދުވަހުގެ މުއްދަތެވެ. ބިޑް ސެކިއުރިޓީގެ ގޮތުގައި "ބޭންކް ގެރެންޓީ ސިޓީ" އަދި "ބޭންކް ގެރެންޓީ ޗެކް" ޤަބޫލުކުރެވޭނެއެވެ.\nވީމާ، މި ބީލަމުގެ މަޢުލޫމާތު ކަރުދާހާއި އެއްގޮތަށް މި ކަމަށް ޝައުޤުވެރިވެލައްވާ ފަރާތްތަކުން ތިރީގައިވާ ތާވާލުގައި ބަޔާން ކުރެވިފައިވާ ތާރީޚުގައި، ބީލަން ހުށަހެޅުއްވުން އެދެމެވެ.\n31 ޑިސެމްބަރ 2019 (އަންގާރަ)\n31 ޑިސެމްބަރ 2019 ވާ އަންގާރަ ދުވަހުގެ ހެނދުނު 11:00 ގެ ފަހުން ގެންނަ އެއްވެސް ބީލަމެއް ބަލައެއް ނުގަނެވޭނެއެވެ.\nޕްރޮޕޯޒަލް ހުށަހަޅުއްވާއިރު މަޢުލޫމާތު ކަރުދާހުގައިވާ ހުރިހާ މަޢުލޫމާތެއް ފުރިހަމަކުރައްވައި ހުށަހެޅުއްވުމަށް ދަންނަވަމެވެ. އަދި ބީލަންތައް ހުންނަންވާނީ މައުލޫމާތު ކަރުދާހާއި ބަޔާންކުރައްވާފައިވާ ފަދައިން ބަންދުކުރެވިފައިވާ ސިޓީއުރައެއްގައެވެ. މައުލޫމާތު ކަރުދާސް މި އިޢުލާނާއި އެއްކޮށް އެޓޭޗް ކުރެވިފައިވާނެއެވެ. އަދި މައުލޫމާތު ކަރުދާސް މި ކޯޕަރޭޝަންގެ ވެބްސައިޓުންވެސް ލިބެން ހުންނާނެއެވެ. މިކަމާގުޅޭ ގޮތުން އިތުރު މަޢުލޫމާތެއް ސާފުކުރައްވަން ބޭނުންފުޅުވެލައްވާނަމަ ތިރީގައިވާ ނަންބަރު ގުޅުއްވުން ނުވަތަ އީމެއިލް ކުރެއްވުން އެދެމެވެ.\n29 ރަބީޢުލްއާޙިރް 1441\nޕަބްލިޝްކުރި ގަޑި: 1601\nސުންގަޑި: 31 ޑިސެންބަރު 2019 1100\n- TOR- Used Vehicles Purchase


January Mahu Service Charge Ge Gothugai Velaa In 46000 Rufiya - Vaguthu\nއެމެރިކާގެ ހާލަތު އިތުރަށް ގޯސްވެ، ގިނަ ބަޔަކު މަރުވަނީ - 23 ގަޑިއިރު ކުރިން\nޖަނަވަރީ މަހު ސާވިސް ޗާޖްގެ ގޮތުގައި ވެލާއިން 46000 ރުފިޔާ!\nމިދިޔަ ޖަނަރަވީ މަހު ވެލާ ޕްރައިވެޓް އައިލެންޑުން ކޮންމެ މުވައްޒަފަކަށް ސާވިސް ޗާޖްގެ ގޮތުގައި 3006 އެމެރިކާ ޑޮލަރު 46356 ރުފިޔާ ދީފައިވާ ކަމަށް ސާވިސް ޗާޖްގެ މައުލޫމާތުތައް ގެނެސްދޭ ވެބްސައިޓްގައި ބުނެފިއެވެ.\nޖަނަރަވީ މަހު އެންމެ ބޮޑު ސާވިސް ޗާޖެއް މުވައްޒަފުންނަށް ދިނީ ވެލާ ޕްރައިވެޓް އައިލެންޑުންނެވެ. އާއްމު ގޮތެއްގައި އެންމެ ގިނައިން ސާވިސް ޗާޖް ދޭ ދެތިން ރިސޯޓްގެ ތެރޭގައި އަބަދުވެސް ވެލާ ޕްރައިވެޓް އައިލެންޑް ހިމެނެއެވެ.\nވެލާ ޕްރައިވެޓް އައިލެންޑަކީ ރާއްޖޭގެ އެންމެ އަގުބޮޑު ރިސޯޓްތަކުގެ ތެރެއިން އެއް ރިސޯޓެވެ. އެރިސޯޓްގައި އެންމެ ދުވަހަކު މަޑުކޮށްލަން ވެސް 70000 ވަރަކަށް ހާސް ރުފިޔާ ދައްކަން ޖެހެއެވެ.\nޖަނަވަރީ މަހު ދެން އެންމެ ބޮޑު ސާވިސް ޗާޖެއް ދީފައި ވަނީ ރަންދެލި ރިސޯޓުންނެވެ. އެ ރިސޯޓުން 2533 އެމެރިކާ ޑޮލަރު 39063 ރުފިޔާ ކޮންމެ މުވައްޒަފަކަށް ސާވިސް ޗާޖްގެ ގޮތުގައި ދީފައި ވެއެވެ. ވަން އެންޑް އޮންލީ ރީތި ރަށުން ވެސް ވަނީ 2465 އެމެރިކާ ޑޮލަރު (38010 ރުފިޔާ) ސާވިސް ޗާޖްގެ ގޮތުގައި ދީފައެވެ.\nފޯސިޒަން އިން 2315 އެމެރިކާ ޑޮލަރު (35702 ރުފިޔާ) އިތާފުށިން 2037 އެމެރިކާ ޑޮލަރު (31410 ރުފިޔާ)، ވޮއްމުލިން 1940 އެމެރިކާ ޑޮލަރު (29918 ރުފިޔާ)، ކިހާވައް ވިލާސް އިން 1832 އެމެރިކާ ޑޮލަރު (28250 ރުފިޔާ) ސާވިސް ޗާޖްގެ ގޮތުގައި ކޮންމެ މުވައްޒަފަކަށް ދީފައި ވެއެވެ.\nބައެއް ރިސޯޓްތަކުން ބޮޑެތި އަދަދުތަކުގެ ސާވިސް ޗާޖް މުވައްޒަފުންނަށް ދިން ނަމަވެސް އަދިވެސް ރާއްޖޭގައި ގިނައީ ވަރަށް ކުޑައަދަދެއްގެ ސާވިސް ޗާޖް ދޭ ރިސޯޓްތަކާއި އެއްވެސް މިންވަރެއްގެ ސާވިސް ޗާޖެއް ނުދޭ ރިސޯޓްތަކެވެ.\nސާވިސް ޗާޖް ދިނުން މަޖުބޫރު ކުރަން ގާނޫނަށް އިސްލާހެއް\nރަންދެލި މުވައްޒަފުންނަށް ޑިސެމްބަރ ސާވިސް ޗާޖަށް ތިރީހަކަށް ހާސް ރުފިޔާ\nފެބުރުއަރީ 6, 2020 11:32\nތީދެން ކީއްކުރަން މަހަކު އެއްފަހަރު ގެންނަ ހާސަރުތަކެއްތަ. ދޭއެއްޗެއް ދީފާނެއެއްނު.\nފެބުރުއަރީ 6, 2020 12:26\nބޮޑުސޭޓްގެ ރިސޯޓްތަކުން ޢާއްމު ގޮތެއްގައި މުވައްޒަފުންނަށް ސަރވިސް ޗާރޖް ނުދީ ހުންނާނީ.\nފެބުރުއަރީ 6, 2020 13:21\nމީގައި އެންމެ މުހިންމު ވާހަކަ ނާދޭ ރިސޯޓް ގައި އުޅެނީ ކިތައް މުވައްޒަފުން އަދި ކިތައް ދިވެހިން\nފެބުރުއަރީ 6, 2020 16:17\nސޭޓާ ކިހާވަރެއްތަ ހުސްވިމަހު ދިނީ\nފެބުރުއަރީ 6, 2020 16:27\nމިސާބުތައް މިގޮތައްއާއްމުކުރުމަކީ ރައްޔިތުންނައް ވަރައްމުހިންމު ކަމެއް ހާއްސަކޮށް ވަޒީފާޔަށް ނުކުންނަޒުވާނުންނައްމިކަހަލަ މަޢުލޫމާތުވަރައްމުހިންމު އަދިމިރިސޯޓްތަކުން ވަޒީފާހޯދަން މަސައްކަތްކުރާޒުވާނުންއިތުރުވެގެންދާނެ ސަބަބަކަށްވާނެ\nފެބުރުއަރީ 6, 2020 17:01\nފާހަގަ ކޮށްލެވެނީ މާލެއަައި އަތޮޅުތަކުގައި ރެސްޓޯރެންޓް ހޮޓާ ތަކުން ކޮންމެ ތަނަކުންވެސް ސަރވިސްޗާޖު ނަގާއިރު އެއިން ފުކެއްގެ މިންވަރުވެސް ސްޓާފަކަށް ނުދޭކަން. ޢަދި މިކަމަކީ ސަރުކާރުވެސް އެންޓި ކޮރަޕްޝަނުންވެސް ބަލާކަމެއްނޫން ކަން. ޤާނޫމުގައި ބުނާ ބުނުން ބޮއްސުން ދުއްވާލްނީ.


Chaandhanee magaai Lily Maguge traffic flow ah badhalu gennanee | Mihaaru\nއަމީރު އަހުމަދު މަގ. .--މިހާރު ފޮޓޯ\nޗާންދަނީ މަގާއި ލިލީ މަގުގެ ޓްރެފިކް ފްލޯ އަށް ބަދަލު ގެންނަނީ\n13 ޑިސެމްބަރ 2018 - 13:54 38 comments\nޗާންދަނީ މަގުގައި ދެކޮޅަށް ދުއްވާ ބައި ބަންދުކޮށް ލިލީ މަގު އެއްކޮޅަށް ދުއްވާ ގޮތަށް ހަމަޖައްސައި އެ ދެ މަގުގެ ޓްރެފިކް ފްލޯ އަށް ބަދަލު ގެންނަން ޓްރާންސްޕޯޓު މިނިސްޓްރީން ނިންމައިފި އެވެ.\nއެ މިނިސްޓްރީން އިއްޔެ ބޭއްވި ނޫސްވެރިންގެ ބައްދަލުވުމުގައި، ޓްރާންސްޕޯޓް އޮތޯރިޓީގެ ޑެޕިއުޓީ ޑިރެކްޓާ ޖެނެރަލް މުހައްމަދު ރަފީއު ވިދާޅުވީ އަމީރު އަހުމަދު މަގު ހުޅުވައި ޓްރެފިކަށް ބޮޑެތި ބަދަލުތަކެއް ގެންނަން ތައްޔާރުވަމުން އަންނަ ކަމަށެވެ. އެގޮތުން އަމީރު އަހުމަދު މަގު ހުޅުވުމާ އެކު ކުރިން ވެސް އޮތް ގޮތަށް، ހުޅަނގުން އިރަށް އެ މަގުން ދުއްވޭނެ ކަމަށް ވިދާޅުވި އެވެ.\nސީއެޗްއެސްއީ ހުންނަ ލިލީ މަގަކީ މިހާރު ދެކޮޅަށް ދުއްވޭ މަގެކެވެ. އެ މަގަށް ބަދަލު ގެނައުމާ އެކު ދެން ދަތުރުކުރެވޭނީ ޗާންދަނީ މަގުން ވަދެގެން އިރަށެވެ.\nލިލީ މަގުން އިރުމައްޗަށް ދުއްވޭ ގޮތަށް ބަދަލުކޮށް، ސިފައިންގެ އާ ދިމާލަށް ދެވެން އޮންނަ ޝަހީދު ކުޑަ އާދަމް ކުޑަ ތުއްތު މަގުން ގޮސް މެދުޒިޔާރަތް މަގަށް ނުކުމެވޭނެ އެވެ. ޝަހީދު ކުޑަ އާދަމް ކުޑަ ތުއްތު މަގުން މިހާރު ދަތުރު ކުރެވެނީ ލިލީ މަގަށެވެ.\nމީގެ އިތުރުން އެހެން މަގުތަކުގެ ޓްރެފިކް ފްލޯ އަށް ވެސް ބަދަލުތަކެއް ގެންނަން ޓްރާންސްޕޯޓް މިނިސްޓްރީން ވަނީ ނިންމައިފަ އެވެ.\nރަފީއު ވިދާޅުވީ އެއީ ގިނަ އަދަދެއްގެ ސްކޫލްތައް ހިމެނޭ ސަރަހައްދަކަށް ވުމުން އެތަނުގެ ސަލާމަތާއި ރައްކާތެރިކަން ކަށަވަރުކުރަންޖެހޭ ކަމަށެވެ. އަދި މަގުތަކުގެ ޓްރެފިކް ފްލޯ އަށް ބަދަލު ގެނައި ނަމަވެސް އާއްމުންނަށް އުނދަގުލެއް ނުވާނެ ކަމަށް ވިދާޅުވި އެވެ.\nއިތުރު ލިޔުންތައް ދަތުރުފަތުރު މަގު ހެދުން ޓްރެފިކް ގަވާއިދު ޓްރާންސްޕޯޓް މިނިސްޓްރީ


Andhaazaa kuri varah Covid-19 Rajjeygai nufethurey: Minister\nއަންދާޒާކުރި ވަރަށް ކޮވިޑް-19 ރާއްޖޭގައި ނުފެތުރޭ: މިނިސްޓަރު\nހެލްތު މިނިސްޓަރު އަބްދުﷲ އަމީން ނޫސްވެރިންނާ ވާހަކަ ދައްކަވަނީ -- އަހުމަދު އަޝްހާދު | އަވަސް\nރާއްޖޭގެ ކޮވިޑް-19 ނުވަތަ ކޮރޯނާ ވައިރަސް ފެތުރޭނެ ކަމަށް ކުރިން އަންދާޒާ ކުރި މިންވަރަށް ވުރެ އެ ވައިރަސް ފެތުރެމުން ނުދާ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nދަރުބާރުގޭގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު އަމީން ވިދާޅުވީ ކޮރޯނާ ވައިރަހުން ރާއްޖެ ސަލާމަތް ވެވޭނެ ކަމަށް ކުރާ އުންމީދު ކަނޑަ ނުލާ މަސައްކަތް ކުރަމުން އަންނަ ކަމަށާއި އެކަމަށް ސަރުކާރުން ހަރުދަނާ ވަރުގަދަ ފިޔަވަޅުތަކެއް އަޅާފައިވާ ކަމަށެވެ. އޭގެ ނަތީޖާއެއް ގޮތުން ރާއްޖޭގައި ކޮރޯނާ ވައިރަސް ފެތުރޭނެ ކަމަށް ކުރިން ލަފާ ކުރި މިންވަރު ވަރަށް ބޮޑަށް މަޑުވެފައިވާ ކަމަށް އަމީން ވިދާޅުވި އެވެ.\n"ރާއްޖެ މިކަމުން ސަލާމަތް ކުރުމަށްޓަކައި މިކަމަށް އޮތް އުންމީދު އަދިވެސް ކަނޑައެއް ނުލަން މިދިޔަ 14 ދުވަހުގެ ތެރޭގައި ސަރުކާރުން އެޅި މުހިންމު ފިޔަވަޅުތަކުގެ ސަބަބުން ރާއްޖޭގައި ފެތުރުމުގެ ނިސްބަތް އިރާދަކުރެއްވިއްޔާ ކުރިން އަންދާޒާ ކުރި ވަރަށް ވުރެ މަޑުންދާ ކަމަށް ގަބޫލު ކުރަން," އަމީން ވިދާޅުވި އެވެ.\nއަމީން ވިދާޅުވީ މިހާރު އަޅަމުންދާ އެންމެ މުހިންމު ފިޔަވަޅީ މީހުން ތަންތަނަށް އެއްވެ އުޅުން މަދު ކުރުން ކަމަށެވެ. މި ދުވަސްވަރަކީ ދިރިއުޅުމުގައި ކަންކަމަށް ހުރި އުނދަގޫ ދަނޑިވަޅެއް ކަމަށާއި އާންމު ހާލަތަށް ގޮންޖެހުންތަކެއް ކުރިމަތިވެފައިވާ ދަނޑިވަޅެއް ކަމަށް އަމީން ވިދާޅުވި އެވެ. އެހެން ނަމަވެސް އެންމެންގެ ސަލާމަތާއި ރައްކާތެރިކަމަށްޓަކައި މިވަގުތު އެ ފިޔަވަޅުތަކާ އެއްގޮތަށް އަމަލު ކުރުން މުހިންމު ކަމަށް ވެސް މިނިސްޓަރު ވިދާޅުވި އެވެ.\n"ކެއިންބުއިމުގެ ކަންތަކާއި ސައި ހޮޓާތަކުގެ ކަންތައްތަކާއި އެއްރަށުން އަނެއް ރަށަށް ދިޔުމާއި މާލެ ތެރޭގެ ހަރަކާތްތެރިވުމާއި ރަށްރަށުގައި ވެސް އެއްތަނުން އަނެއް ތަނަށް ދިޔުމުގަ ބައެއް ކަހަލަ ރެސްޓްރިކްޝަންތަކެއް މިހާރު އެޅިފަ ވަނީ، މީގެ ބޭނުމަކަށް ވަނީ އަޅުގަނޑުމެން އެންމެން މިކަމުން ސަލާމަތްވުން، އެހެންވީމަ މިކަންކަމަށް ރައްޔިތުން ސަމާލުކަން ދިނުމަކީ މުހިންމު ކަމެއް،" އަމީން ވިދާޅުވި އެވެ.\nރާއްޖޭގައި ކޮރޮނާ ވައިރަސް އެންމެ ފުރަތަމަ ފެނުނީ ކުރެއްދޫ ރިސޯޓުންނެވެ. އެ ރިސޯޓަށް ބަލި ފެތުރި ފަސް މީހަކަށް ބަލި ޖެހުނެވެ. ކުރެއްދޫ ރިސޯޓަށް ކޮވިޑް-19 ފެތުރުނީ އެ ރިސޯޓްގައި ޗުއްޓީ ހޭދަކުރި އިޓަލީ ޓޫރިސްޓެއްގެ ފަރާތުންނެވެ. އޭނާ ކޮވިޑް-19 އަށް ޕޮޒިޓިވްކަން އެނގުނީ އެނބުރި ގައުމަށް ދިޔަ ފަހުންނެވެ.\nރާއްޖޭގައި ކޮވިޑް-19 އަށް ގިނަ ޓެސްޓްތަކެއް މިހާރު ދަނީ ހަދަމުންނެވެ. ކިރިޔާ އަލާމާތެއް ފެނުނަސް އެމީހެއްގެ ސާމްޕަލްތައް ނަގަ އެވެ. އެގޮތުގެ މަތިން މިހާރު ވެސް 500 އަށްވުރެ ސާމްޕަލްތައް ނަގައިފި އެވެ. ނަމަވެސް ގިނަ ސާމްޕަލްތަކުގެ ނަތީޖާ ނެގެޓިވްވެފަ އެވެ. މިހާރު ރާއްޖެއިން މި ބަލީގެ މީހަކު ނުފެންނަތާ ފަސް ދުވަސް ވަނީ ވެފަ އެވެ.\nސަރުކާރުން ގެންދަނީ ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށް ގިނަ ފިޔަވަޅުތަކެއް އަޅަމުންނެވެ. އެގޮތުން ސްކޫލްތަކާއި ޔުނިވާސިޓީތަކާއި ސަރުކާރު އޮފީސްތައް ވެސް ވަނީ ބަންދުކޮށްފަ އެވެ. ކޮންމެހެން ބޭރަށް ދާން ޖެހުގެން ނޫނީ ނުދިޔުމަށް ދަނީ އިލްތިމާސްކުރަމުންނެވެ. ޖަމާއަތުގައި ނަމާދު ކުރުމާއި ޕާކްތަކާއި ރެސްޓޯރެންޓްތައް ވެސް ވަނީ ބަންދުކޮށްފަ އެވެ.\nގިނަ ގައުމުތަކުން ރާއްޖެއަށް އައުން މަނާކޮށްފައިވާއިރު ރާއްޖެއިން ބޭރުން އަންނަ ކޮންމެ ދިވެއްސެއް ވެސް 14 ދުވަހު އެކަހެރިކުރުމަށް ވަނީ ނިންމާފަ އެވެ. އަދި، ގެސްޓްހައުސްތަކަށް ގެސްޓުން ގެނައުން މަނާކޮށް ސްޕާތައް ވެސް ވަނީ ބަންދުކޮށްފަ އެވެ. ސަފާރީތަކާއި ޔޮޓްތައް ރާއްޖެ އައުން ވެސް މަނާކޮށްފައިވެ އެވެ.\nހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nއައްޑޫގައި ޓެސްޓް ކުރެވޭ ގޮތް ވާނެ: ސަރުކާރު


SunOnline: ކުރިއަށް އޮތް 24 ގަޑި އިރުވެސް މޫސުން ގޯސްވާނެ: މެޓް އޮފީސް\nމުހައްމަދު ނަސީމް 02 Sep 2011, 18:15\nކުރިއަށް އޮތް 24 ގަޑިއިރު ވެސް ރާއްޖޭގެ މޫސުން ގޯސްވާނެ ކަމަށާއި ވިލާގަނޑުގައި ގަޑިއަކު 45 މޭލަށް ވައި ބާރުވާނެ ކަމަށް މޫސުމާ ބެހޭ ގައުމީ އިދާރާ އިން ބުނެފި އެވެ.\nމެޓް އޮފީހުން ބުނީ މިހާރު ރާއްޖެ އަށް ކުރަމުން މިދަނީ ހުޅަނގު މޫސުމުގެ ވިއްސާރަ ކަމަށެވެ. އަދި ކުރިއަށް އޮތް 24 ގަޑިއިރު ވެސް ރާއްޖޭގެ ކަނޑުތައް ގަދަވާނެ ކަމަށާއި އެހެންވެ މޫސުމަށް ބަލައިގެން ނޫނީ ދަތުރުފަތުރު ނުކުރުމަށް އިލްތިމާސް ކުރާ ކަމަށް ވެސް އެ އޮފީހުން ބުންޏެވެ.\nމޯލްޑިވްސް ނެޝަނަލް ޑިފެންސް ފޯސް ]އެމްއެންޑީއެފް[ގެ ކޯސްޓްގާޑުން ބުނީ މޫސުން ގޯސްވުމުގެ ސަބަބުން ކަނޑުމަތީގެ ހާދިސާއެއް ހިނގި ކަމުގެ ރިޕޯޓެއް އަދި ނުލިބޭ ކަމަށާއި އެހެން ނަމަވެސް ރަށަކުން ގަހެއް ވެއްޓުމުގެ ހާދިސާއެއް ހިނގާފައިވާކަން އެނގިފައިވާ ކަމަށެވެ.\nއެމްއެންޑީއެފްގެ މީޑިޔާ އޮފިޝަލް ވިދާޅުވީ ކުރިއަށް އޮތް 24 ގަޑިއިރު ވެސް މޫސުން ގޯސްވާނެތީ ހިނގާފާނެ ހާދިސާއަކަށް ކޯސްޓް ގާޑްގެ އޮފިސަރުން ތިބީ ތައްޔާރަށް ކަމަށެވެ. އަދި ވިދާޅުވީ މޫސުމަށް ބަލައިގެން ނޫނީ ދަތުރުފަތުރު ނުކުރުމަށް ކޯސްޓްގާޑުން އިލްތިމާސްކުރާ ކަމަށެވެ.\nރާއްޖެއަކީ ކަނޑުގެ ސަރަހައްދު ބޮޑު ގައުމަކަށް ވާތީ މޫސުމް ގޯސްވުމާ އެކު ކޮންމެ ފަހަރަކު ވެސް ނުރައްކާތެރި ގިނަ ހާދިސާތައް ހިނގަ އެވެ.


ޚިލާފަތުގެ ބިމަށް ކުރި ދަތުރު2– ۞ Haqqu.info\nޚިލާފަތުގެ ބިމަށް ކުރި ދަތުރު 2\n19/04/2015 08/05/2015 ޢަބްދުލް މަތީން މިކްޔާލް\nނޫސްވެރިޔާ ޙުސައިން އަލްމަޢާޟީދީ ޚިލާފަތުގެ ބިމަށް ދަތުރުމަތީގައި ފޮޓޯއަކަށް ހުއްޓިގެން\n100 އެތައް މީޓަރު ދުރުން، ގާތްގަނޑަކަށް ކިލޯ މީޓަރެއްހާ ހިސާބުން، އިސްލާމީ ދަޥްލަތުގެ އެންމެ ފުރަތަމަ ޗެކްޕޮއިންޓާއި އަރާ ހަމަވެއްޖެއެވެ. ފާލަން މަތީގައި ތަޥްޙީދުގެ ކަޅުދިދަ ހުއްޓެވެ. ޢަމަލީ ގޮތެއްގައި، އިސްލާމީ ދަޥްލަތުގެ ކުރީ ޞަފާއި ޢަދުއްވުންގެ ޞަފުތައް ވަކިކޮށްދޭ އެއްޗަކީ އެއީއެވެ. ޢިއްޒަތާއި މަތިވެރިކަމާއިއެކު އިސްލާމީ ބިމުގައި ވިހުރެމުން ދިޔަ ދިދަޔަށް ބަލަހައްޓައިގެން އަހަންނަށް އެއާއިމެދު ވިސްނެން ފެށިއެވެ. އެ ދިދަ ތަނެއްގައި ނަގައިފިނަމަ، އެއީ ޓެރަރިސްޓު ޢަމަލެކެވެ. އަދި އެ ނަގައިފިމީހާ ހައްޔަރުކޮށް އަދަބު ދެވެއެވެ. ގައުމުތަކުން ބޭނުންވާ ގޮތްތަކާއި ޚިލާފަށް، އެ ދިދައިން ދައްކުވައިދޭ ޙަޤީޤީ އިސްލާމްކަމުގެ ބިރަށެވެ. އެހެންކަމުން، ޙަޤީޤަތުގެ ބަދަލުގައި އެނޫން މަންޒަރެއް ދެއްކޭތޯ އެމީހުން ހަނގުރާމަކޮށް މަސައްކަތްކުރެއެވެ. ނަބިއްޔާ ؛ އަށް ތަބަޢުވާ މީހުންނާއި ދެކޮޅަށް ހުއްޓުމެއްނެތި ކުރަމުން އަންނަ ހަނގުރާމައިގައެވެ.\nއަހަރެން އެންމެ ފުރަތަމަ ޢަޖައިބުވީ، އިސްލާމީ ދަޥްލަތާއި ޢަދުއްވުންނާއި ދެމެދުގައިވާ ރާސްތާގެ ކުރުކަން ފެނިފައެވެ. ފާލަމުން އެތައް މަގަކަށް މަގުތައް ހުރެއެވެ. އެތަނަށް ބޮން އެޅިއެވެ. ޙަމަލާގެ ވަރުގަދަަކަމާއިއެކުވެސް އެތަން ކޮޅަށް ހުރެއެވެ. އެމެރިކާ، ފަރަންސޭސިވިލާތް، އުރުދުން، ސުޢޫދީ ޢަރަބިއްޔާ، ގުޅިފައިވާ ޢަރަބި ޢިމާރާތް އަދި މޮރޮކޯގެ ޖެޓުތަކުން6ރޮކެޓެއް އެތަނަށް ފޮނުވާލުމުންވެސް، ހަލާކުވީ އެ ފާލަމުގެ ބައެއް ބައިތަކެވެ. އެތަނުގެ ދަށުން ދަތުރުކޮށްފައި ދިޔައިރު އަހަންނަށް އެތަންތަން ފެނުނެވެ. ޚިލާފަތުގެ ބިމަށް ދިއުމަށްޓަކައި 1000 ކިލޯ މީޓަރު ކަޑައްތުކުރުމަށްފަހު، އިސްލާމީ ދަޥްލަތުގެ އެންމެ ފުރަތަމަ ހަނގުރާމަވެރިޔާ އެތަނުގައި ހުއްޓިހުރިތަން އަހަންނަށް ފެނުނެވެ.\nއިސްލާމީ ދަޥްލަތުގެ މުޖާހިދުން ޗެކްކުރަމުން ދިޔަ އުޅަނދެއްގެ ފަހަތުގައި އަހަރެމެންގެ ކުޑަ ވޭނު މަޑުކޮށްލިއެވެ. އެހެންކަމުން، މީހުން ފާސްކޮށް ކުރިމަތިލައި އުޅުމުގައި ކަންތައްކޮށް އުޅެނީ ކިހިނެއްތޯ ބެލުމަށް ޝައުޤުވެރިވެ ހިތްއެދޭވަރުން، ވޭނުން އަހަރެން ފޭބީމެވެ. ފާސްކުރަމުން ދިޔަ މީހުން (މުޖާހިދުންގެ) އެއްވެސް މަނާކުރުމެއްނެތި، އަނެއް އުޅަނދުގެ ޕެސެންޖަރުންގެ ކައިރީގައި އަހަރެން މަޑުކޮށްލައިގެން ހުރީމެވެ.\nއުޅަނދުގެ ޕެސެންޖަރުން ކުރެން، އެއްވެސް މީހެއްގެ ދަބަހުގައި ނުވަތަ ޖީބުގައި ސިނގިރެޓު އުފުލާތޯ އިސްލާމީ ދަޥްލަތުގެ ސިފައިންގެމީހާ ސުވާލުކުރިއެވެ. އެންމެވެސް ޖަވާބުގައި ނޫނެކޭ ބުނެލިއެވެ. އެމީހުންގެ ތެރޭގައި 50 އަހަރުގެ އަންހެނަކުވެސް ހުއްޓެވެ. އެކަމަކު އެއަންހެންމީހާގެ ކުޑަދަރިފުޅު އެކުއްޖާގެ މަންމަ ގާތުގައި ސުވާލުކުރިއެވެ. [މަންމާ! މަންމަ އަތުގަ ސިނގިރެޓު ނެތީތޯ! ކީއްވެ ނެތޭ ތިބުނަނީ؟]\nކުޑަކުއްޖާގެ މައުސޫމްކަމުން އިސްލާމީ ޚީލާފަތުގެ ސިފައިންނަށް ހެވޭގޮތްވިއެވެ. ދެން އަނެއްކާވެސް އެއްވެސް މީހަކަށް އިޝާރާތްނުކޮށް ކުރިން ކުރި ސުވާލު ކުރިއެވެ. އެހިނދު، އެއަންހެންމީހާ ބުންޏެވެ. [އާނ! ދަރިންނޭވެ! އަހަރެންގެ އަތުގައި ސިނގިރެޓު އެބަހުރި!]\nއެމީހުން ވަރަށް އަދަބުވެރިކަމާއިއެކު ސިނގިރެޓުތައް ޙަވާލުކުރުމަށް އެދުނެވެ. އެ ސިނގިރެޓުތައް ހުރީ އޭނާގެ ކަމަރު (ބޮޑު ހެދުމުގެ) ތެރޭގައި ކަމުގައި އެ އަންހެންމީހާ ބުންޏެވެ. އެހެންކަމުން، ވައިގެ ޙަމަލާތަކުން ސަލާމަތްވުމަށްޓަކައި ވަރުގަދަ ކޮންކުރިޓުން ހަދާފައިވާ ބިނާއަކަށް ދިއުމަށް އެ އަންހެންމީހާގެ ގާތުން އެދުނެވެ. އިސްލާމީ ދަޥްލަތުގެ ސިފައިން އެހެން ޕެސެންޖަރުންނާ ވާހަކަ ދެއްކުމުގައި މަޝްޣޫލުވެރިވެ ތިއްބަވަނިކޮށް އެ އަންހެންމީހާ އެތަނަށް ހިނގައްޖެއެވެ. އެމީހުން ދެއްކި ގިނަ ވާހަކަތަކެއް އަޑެއް ނީވެއެވެ.3ކާޓަން ސިނގިރެޓާއިއެކު އެ އަންހެންމީހާ އަތުވެއްޖެއެވެ. (ކޮންމެ ކާޓަނެއްގައި 20 ސިނގިރެޓުގެ 10 ފޮށި އެކުލެވިގެންވެއެވެ.) އޭނާ އެހުރިހާ އެއްޗެއް ހުރީ ހެދުން ތެރެއަށްލައި ނިވާކޮށްފައެވެ. އެތަނުން މުޖާހިދަކު އޭނާއާއި ދިމާއަށް ނުބަލައި މުޢާމަލާތު ކުރަމުން ބުންޏެވެ. [މަންމާ! ޒުވާނުން ސިނގިރެޓު އުފުލާތީ އެމީހުންނާއި ކުރިމަތިލުމަށް އަހަރެމެން ލަދުގަތީމެވެ. އެހެންކަމުން އަދި މަންމައާއި މެދު ކިހިނެއްވާނެތޯއެވެ؟] އަދިވެސް ބުންޏެވެ. [އަހަރެން އެދެނީ ﷲ އަހަރެމެންނަށާއި އަދި މަންމަ އަށް ފާފަ ފުއްސެވުމެވެ. އެނބުރި ގޮނޑިއަށް ވަޑައިގަންނަވާށެވެ! ﷲ ބަރަކާތް ލައްވާށިއެވެ!]\nއެ މަންޒަރު އަހަރެންގެ ހިތަކުން ފިލައިގެނެއް ނުދެއެވެ. ޝިޔަޢީންނާއި ކުރުދީންގެ އަތުން މިނިވަންކުރެވުނު ސުންނީ ސަރަޙައްދުތަކުގެ މީހުންނާއިމެދު އިސްލާމީ ދަޥްލަތުގެ ސިފައިން ކަންކުރަނިކޮށް އަހަންނަށް ފެނުނު އެންމެ ފުރަތަމަ މަންޒަރަކީ އެއީއެވެ. ޙަޤީޤަތަށް ބުނާކަމުގައިވާނަމަ، އަންހެންމީހާއާއިމެދު ކަންތައް ކުރިގޮތާއި، އިސްލާމީ ޝަރީޢަތުގެ މައްޗަށް ބިނާވެފައިވާ އިސްލާމީ ދަޥްލަތުގެ ޙުކުމްތަކުގައިވާ ފަދައިން، ސިނގިރެޓުފަދަ މަނާކުރެވިފައިވާ ތަކެތި އުފުލާ މީހުންނާއިމެދު ކަންތައް ކުރެވޭގޮތް ބަލަން އަހަރެން ހުރީމެވެ. އެ އަންހެންމީހާއާއިމެދު ކަންތައްކުރި މުރުއްވަތްތެރި ޢަފޫކުރަނިވި ގޮތާއިމެދަކު އަހަރެން ޢަޖައިބެއް ނުވެއެވެ. އެކަމަކު، ޢިރާޤާއި ޢަރަބި އަދި ކުރުދީ ބައިނަލްއަޤްވާމީ މީޑިއާތަކުން ބުނާއެއްޗެހި އަޑުއަހާމީހުން ޔަޤީންކުރާގޮތުގައި، އިސްލާމީ ދަޥްލަތުން އެފަދަ އަންހެންމީހާގެ ބޯ ކަނޑާލައި، ޗެކްޕޮއިންޓާއި އިންވެގެން ހުންނަ ހޮރެއްގެ ތެރެއަށް އެ ބޯ ވައްޓާލައި އަންދާލާނެއެވެ. ހުރިހާ ވައްތަރެއްގެ މީޑިއާއަކުން އަހަރެމެންނަށް އިވޭ އަޑުތަކަކީ މިއީ ކަމުގައިވާތީއެވެ.\nއިސްލާމީ ދަޥްލަތުގެ ސިފައިންގެ މީހަކު ޑްރައިވަރުގެ ކައިރީގައި ބަލައި ފާސްކުރުމަށްޓަކައި ވޭނު ކުރިއަށް ޖެއްސުމަށް އެދުނެވެ. އެހެންކަމުން، އަހަރެން އެނބުރި އަހަރެންގެ ގޮނޑިއަށް އައިސް އިށީނުމުން، އުޅަނދު މަދު މީޓަރުކޮޅެއް ކުރިއަށް ޖައްސާލިއެވެ. އަހަރެންގެ ގާތުގައި އިން ޒުވާނާ ކަންބޮޑުވިކަން އަހަންނަށް ފާހަގަވިއެވެ. އޭނާ ސުވާލުކުރިއެވެ. [އަހަރެން ހަދާނީ ކިހިނެއް؟ އަހަންނަށްވާނީ ކިހިނެއް..!]\nއަހަރެން އޭނާ ކުރެން އޭނާގެ މައްސަލައަކީ ކޮބައިތޯ ސުވާލުކުރީމެވެ. އޭނާގެ ޖީބުގައި ސިނގިރެޓު ހުރި ކަމަށް ޖަވާބުގައި އޭނާ ބުންޏެވެ. އަދި އެކަމުގެ ސަބަބުން އޭނާ ހައްޔަރުވެދާނެކަމަށް ބިރުހީވާ ކަމަށްވެސް ބުންޏެވެ. އަދި އަހަރެންގެ ޚިޔާލަކީ ކޮބައިތޯ ސުވާލުކުރިއެވެ. އޭނާ އޭތި ކާރުން ބޭރަށް އެއްލައިލަންވީތޯ ނޫންނަމަ، ސީޓު ދަށަށްލައި ފޮރުވަންވީތޯ އެއްސެވެ. އޭނާގެ ގާތުގައި ކެތްތެރިވުމަށް އަހަރެން ނަޞޭޙަތްތެރިވީމެވެ. އަދި އެއްވެސް ކަމަކާއި ފިކުރުކުރާނެކަމެއް ނެތްކަމާށާއި ހަމަޖެހިގެން އިނުމަށް އޭނާގެ ގާތުގައި ބުނީމެވެ. އަހަރެން އެހެންބުނީ، އަހަރެމެންގެ އުޅަނދުގެ ކުރީގައިއޮޮތް އުޅަނދުގައި އިން އަންހެންމީހާއާއިމެދު ސިފައިން ކަންތައްކުރިގޮތް ފެނުމަށް ފަހުގައެވެ. އެހެނަސް، އޭނާ އިނީ ކަންބޮޑުވެގެންގޮސް ތުރުތުރު އަޅައަޅައެވެ.\nއިސްލާމީ ދަޥްލަތުގެ ސިފައިންގެ މީހަކު ވޭނުގެ އަރިމަތީ ދޮރުގެ ކައިރީގައި އައިސް ހުއްޓިލިއެވެ. އޭނާގެ ޢުމުރުން ވާނީ 20 އަކަށް އަހަރެވެ. އޭނާހުރީ ޢަޖައިބުވެ އަންތަރީސްވާހާ ހަމަޖެހިލައިގެންނެވެ. އަބަދުވެސް ހިނިތުންވުމުގައެވެ. އުޅަނދުން ފޭބުމަށް އަހަރެމެންގެ ގާތުގައި ބުނުމުގެ ކުރިން އޭނާ އެންމެ ފުރަތަމަ ފެށީ ސަލާމް ބަލައިގަތުމަކުންނެވެ. މީގެ ކުރީ އުޅަނދާއިމެދުވެސް ކަންތައްކުރި ގޮތަށެވެ. އެއަށްފަހު، ސިނގިރެޓު އުފުލާ އެއްވެސް މީހަކު ހުރިތޯ އެއްސެވެ. އަހަރެމެންނަކީ ކޮންބައެއްތޯ ކޮންތަނަކަށްދާ ބައެއްތޯ އެހުމުގެވެސް ކުރިންނެވެ. އަހަރެންގެ ގާތުގައި އިން ޒުވާނާ ހައްތަހާ ހާސްވާން ފަށައިފިއެވެ. އަދި އެމީހުންނަށް ޖަވާބު ދޭނެގޮތެއް ނޭނގިގެން އަހަންނަށް ބަލަން ފެށިއެވެ. އެމީހުން އެއްވެސް މީހެއް ފާހެއް ނުކުރެއެވެ. ހަމައެކަނި އަހާލަނީއެވެ. ޒުވާނާ ބިރުން އިންވަރުން، އޭނަގެ މަތީން އަހަރެން ޖަވާބުދިނީމެވެ. [ސިނގިރެޓު އުފުލައިފި މީހަކަށް އެއްވެސް އަދަބެއްވޭތޯއެވެ؟]\nއިސްލާމީ ދަޥްލަތުގެ ސިފައިންގެ ބޭފުޅާ ހިނިތުންވުމާއިއެކު ޖަވާބުދިނެވެ. [އަމިއްލަ އިޚްތިޔާރުގައި ޙަވާލުކޮށްފި މީހަކަށް އެއްެވެސް ކަމެއް ނެތެވެ.] އަހަރެން ބުނީމެވެ. [އަހަރެމެންގެ އަތުގައި ސިނގިރެޓު އެބަހުއްޓެވެ. އެކަމަކު އެންމެ ފޮށްޓެކެވެ.] އެގޮތަށް އަހަރެން ޖަވާބު ދިނުމުން، އޭނާ ހިނިތުންވެފައި އެއްސެވެ. [އަހަރެން އަތަށް ދިއްކޮށްލާށެވެ! ﷲ ތިބާއަށް ފާފަ ފުއްސަވާށިއެވެ!]\nއަހަރެންގެ ގާތުގައި އިން ޒުވާނާ ކުރެން ސިނގިރެޓުތައް ދިނުމަށް އެދުނީމެވެ. އޭނާގެ އަތް ތުރުތުރު އަޅައިޙާލު އެތަކެތި ދިއްކޮށްލިއެވެ. މުޖާހިދު ހުރީ ޢަޖައިބުވެފައެވެ. އެއީ ސިނގިރެޓު އުފުލިމީހަކީ އަހަރެންކަމުގައި ނުވީތީއެވެ. އެހެނަސް، އެ ޒުވާނާގެ ފަރާތުން ވާހަކަ ދެއްކީތީއެވެ.\nމުޖާހިދުގެ އަތަށް ސިނގިރެޓު ފޮށި ލިބުމުން، މަގުގެ އެއްފަރާތުގައި ޖަހާފައިހުރި ކުޑަ އަލިފާންގަނޑަކާއި ދިމާލަށް ހިނގައިގަތުމުގެ ކުރިން ބާރަށް ފިއްތާލުމަށްފަހު ސިނގިރެޓު ފޮށި އަލިފާންގަނޑުގެ ތެރެއަށް އެއްލައިލިއެވެ. ދެން އެނބުރި ޒުވާނާގެ ކައިރިއަށް އައުމަށްފަހު އިތުރު ފޮށްޓެއް އޭނާގެ ދަބަހުގައި އުފުލާތޯ ސުވާލުކުރިއެވެ. އޭނާ އެކަމަށް އިންކާރުކުރިއެވެ. އަދި މުޖާހިދު އެދޭނަމަ، ދަބަސް ބެލުމަށްވެސް އެދުނެވެ. އެކަމަކު، އެކަމަށް ބޭނުމެއް ނެތްކަމަށް މުޖާހިދު ބުންޏެވެ. އަދި ކުޑަކޮށް ވާހަކަދައްކާލުމަށްޓަކައި ވޭނުން ނުކުތުމަށް އެދުނެވެ.\nޒުވާނާ އުޅަނދުން ނުކުމެގެން ދިޔަ ހިނދު، ބިރުންހުރިވަރުން މޫނުގެ ކުލަ ބަދަލުވިއެވެ. މުޖާހިދު އޭނާ ކުޑަތަންކޮޅެއް ދުރަށް ގެންދިޔައެވެ. އަދި އޭނާއާއި ވާހަކަ ދައްކަން ފެށިއެވެ. އަހަރެން އޭނާގެ ފަހަތުން ދިއުމަށްޓަކައި ހިނގައިގަތީމެވެ. އެހެނަސް، އިސްލާމީ ދަޥްލަތުގެ ހަނގުރާމަވެރިއަކު އަހަރެންގެ ގާތުގައި މަޑުކޮށްލުމަށް އެދުނެވެ. އެހެނެއްކަމަކު، އެޒުވާނާއަށް އަނިޔާއެއް ނުވާނެކަމަށް އަހަރެންވީ ވަޢުދު ހަނދުމަކޮށްދިނުމުގެ ގޮތުން ހަނގުރާމަވެރިޔާގާތު ބުނީމެވެ. އޭނާ ހިނިތުންވުމަށްފަހު އަހަންނަށް ބުނެލިއެވެ. [އަހަރެން މިހުރީ އަހަރެންގެ ވަޢުދުގެ މަތީގައެވެ. މުސްލިމު ފިރިހެނަކު އޭނާގެ ބުމަ އަންހެނުން ކޮށާހެން ކޮށާލާނީ ކިހިނަކުންހެއްޔެވެ!] އެ މުޖާހިދު އެޒުވާނާއަށް މިކަމާއިބެހޭގޮތުން ނަބިއްޔާ ؛ ގެ ޙަދީޘްފުޅު ހަނދުމަކޮށް އެރުވިއެވެ. އަހަރެން އެ ޒުވާނާއާއިއެކު އެ މުޖާހިދުގެ ބަސްތައް އަޑުއަހަން ހުރީމެވެ. އެންމެފަހުން، ޒުވާނާގެ ކޮނޑުގައި އަތްޖަހާލުމަށްފަހު ބުނެލިއެވެ. [ދެން އެފަދަ ކަމެއް ނުކުރައްވާށެވެ! ތިޔައީ ޒުވާނެކެވެ. ފިރިހެނެކެވެ. މިއީ އަންހެނުންނަށްވެސް އެކަށީގެން ނުވާވަރުގެ އެއްޗެކެވެ. ދެން ތިޔަފަދަ ފިރިހެނަކަށް އެކަށީގެންވާނީ ކޮންފަދައަކުންތޯއެވެ؟..]\nމިއީ އެ ޒުވާނާގެ އެންމެ ފަހު ފަހަރުކަމުގައި އޭނާ ވަޢުދުވިއެވެ. މީގެ ކުރިން ޝަރުޢީގޮތުން އެކަމުގެ ކަންކަން އޮންނަގޮތް ނޭނގޭކަމުގައި އޭނާ ބުންޏެވެ. އޭނާގެ ވަޢުދަކީ ﷲއަށްޓަކައި ވާ ވަޢުދެއްކަމުގައި ހެދުމަށާއި، އަޅުތަކުންނަށް ވެވޭ ވަޢުދެއްކަމުގައި ނުހެދުމަށް މުޖާހިދު ބުންޏެވެ. ޝަރީޢަތުގައި މިކަމަކީ ހުއްދަކަމެއް ކަމުގައި ނުވާތީ، އެކަމުން އޭނާ ދުރުހެލިވާނެކަމަށްވީ ވަޢުދުގައި ޘާބިތުވާނެކަމަށް އޭނާ ބުނެފައި، މޫނު އުޖާލާވެގެންވާ ޙާލު ސީޓަށް އެނބުރި ދިޔައެވެ.\nއަހަރެމެން އެނބުރި އުޅަނދަށް އައުމުން، އަހަރެން ހަނދާންވީ އިސްލާމީ ދަޥްލަތުގެ ޗެކްޕޮއިންޓުތަކަށް އަހަރެންގެ ބޭރު ގައުމެއްގެ ޕާސްޕޯޓު ނުދެއްކުމަށް އިންޒާރު ދިން މީހާގެ މަތިންނެވެ. ދައްކައިފިނަމަ އެމީހުން މަރާލާނެކަމަށް އޭނާ ބުނި ބުނުމުގެ މަތިންނެވެ. އެހެންކަމުން، އަހަރެންގެ އެންމެ ފުރަތަމަ މަރުގެ ދަތުރު ތަޖުރިބާ ކޮށްލުމަށްޓަކައި ނިންމީމެވެ. ބައެެއްމީހުން ދެކޭނެ ގޮތަކީ އެއީއެވެ. އެހެންކަމުން، ހަމަ އެ މުޖާހިދުގެ ގާތަށް އަހަރެން ދިޔައީމެވެ. އަދި ބުނީމެވެ. [މޫޞަލްއަށް ދާ މަގުމަތީގައި ޝިޔަޢީ އަދި ޕަޝްމަރްކާ އެއްވެސް ބަޔަކު ވާނެ ހެއްޔެވެ؟] މޫނުމަތިން ހިނިތުންވުމާއިއެކު ޖަވާބުގައި ބުންޏެވެ. [މިތަނުން ފެށިގެން 1000 ކިލޯމީޓަރަށް ހިނގިކަމުގައިވީނަމަވެސް، ތިބާއަކަށް އެމީހުންގެ އަސަރެއްވެސް ނުފެންނާނެއެވެ. އެންމެހާ ޙަމްދެއްވަނީ ﷲ އަށެވެ. ވާނީ ހަމައެކަނި އިސްލާމީ ދަޥްލަތާއި އެތަނުގެ މުސްލިމު ރައްޔިތުންނެވެ.]\nދެން އަހަރެން ނުރައްކާތެރި ސުވާލުކޮށްލީމެވެ. [އަހަރެން އައީ ބޭރު ގައުމަކުންނެވެ. އަދި އަހަރެން އިސްލާމީ ދަޥްލަތަށް ވަންނަން ޤަޞްދުކުރަމެވެ. ހުއްދަގޮތުގައި އެތެރެވުމަށްޓަކައި ކޮންކަހަލަ ލިޔެކިޔުންތަކަކާއި ތަޒްކިޔާތަކެއް އަހަރެންގެ އަތުގައި އޮންނަން ޖެހޭނެތޯއެވެ؟]\nއަހަރެންގެ ސުވާލާއިމެދު ހައިރާވެފައި އޭނާ ބުނެލިއެވެ. [ތިޔައީ މުސްލިމެއްތޯއެވެ؟]\nއަހަރެން [އާނ!] އެކޭ ބުނީމެވެ. އޭނާ ބުންޏެވެ. [ﷲ ފިޔަވައި ޙައްޤުވެގެން އަޅުކަންވެވޭ އެހެން އިލާހަކު ނުވާކަމަށާއި އަދި މުޙައްމަދުގެފާނީ އެއިލާހުގެ ރަސޫލާކަމަށް ތިބާ ހެކިވަމު ހެއްޔެވެ؟]\nޖަވާބުގައި އަހަރެން [އާނ! ﷲގެ ފަޟްލުވަންތަކަމުން.] އޭ ބުނީމެވެ.\nއޭނާ ޖަވާބުގައި ބުންޏެވެ. [ދެން އެހެންވެއްޖެނަމަ، ތިބާއަކަށް ޕާސްޕޯޓެއް ބޭނުމެއް ނުވާނެއެވެ. ތިޔަ އެތި ޖީބަށް ލާށެވެ. ތިބާގެ ޕާސްޕޯޓަކީ ޝަހާދަތުގެ ދެކަލިމައެވެ. އިސްލާމީ ޚިލާފަތަށް ވަނުމަށްޓަކައި ތިބާއަށް ބޭނުންވާ ހަމައެކަނި އެއްޗަކީ އެއީއެވެ.]\nއަހަރެންގެ ދެދޮލުން ހޯސްލައިފައި ކަރުނަތައް އޮހޮރިގަތެވެ. އެތައް ބަޔަކު އުއްމީދުކުރާ އަހަރެންގެ ޕާސްޕޯޓަކީ، އިސްލާމީ ދަޥްލަތުގެ އިލާހީ ޕާސްޕޯޓުގެ ކުރިމަތީގައި އެއްވެސް އަގެއްނެތް އެއްޗެއްކަން އެނގުމުންނެވެ. އެ ޕާސްޕޯޓަކީ އިސްލާމީ ދަޥްލަތުން އޭގެ މުސްލިމު ރައްޔިތުންނަށް ކަނޑައަޅާފައިވާ ޕާސްޕޯޓެވެ. އަހަރެން އުފަލުން ފޮޅުނެވެ. ނޫންނަމަ، ހޭލުމަށް ނޭދޭ ހުވަފެނެކެވެ. އެ ހުވަފެނުން އަހަރެން ހޭލެއްވީ ހަމައެކަނި [އިސްލާމީ ޚިލާފަތުގެ ބިމަށް މަރްހަބާއެވެ!] ބުނެ އަހަރެންގެ ގައިގައި މުޖާހިދު ބައްދާލުމުންނެވެ.\nޙުސައިނުލްމަޢާޞީދީ ޚިލާފަތު ރާސްތާ ދަތުރު ދިރާސާ ތަޖުރިބާ


Aanmu sitee: eh tharaadhakun nukiranee fasaadha ufahdhantha!\nޕީއެންސީގެ ރައީސް އަބްދުއް ރަހީމް\nއާންމު ސިޓީ: އެއް ތަރާދަކުން ނުކިރަނީ ފަސާދަ އުފައްދަން ތަ!\n08 އޯގަސްޓް 2020 - 09:19:15\nޕީއެންސީގެ ރައީސް އަބުދުއް ރަހީމް އަބުދުﷲ އަށް، ވެދުން ސަލާމަށް ފަހު ދަންނަވަމެވެ.\nކުރިމިނަލް ކޯޓު ހިންގުމާ ހަވާލުވެ ހުންނެވި ގާޒީ އަލީ ރަޝީދު ސުޕްރިމް ކޯޓުގެ ފަނިޑާރުކަމަށް އައްޔަނު ކުރުމާ މެދު ޖޭއެސްސީގެ ލަފައަކަށް ރައީސް އިބްރާހީމް މުހައްމަދު ސޯލިހު ފޮނުއްވުމާއެކު އިދިކޮޅު ފަރާތްތަކުން ވަރަށް ބޮޑަށް ފާޑު ކިޔައި ތަފާތު ވާހަކަތައް ދެއްކިއެވެ. އެ ވާހަކަތަކުގެ ތެރެއިން އެންމެ އަޑު ހަރުކޮށް ވާހަކަ ދައްކަވާ އެންމެ ބޮޑު އިލްޒާމެއް ރައީސް ސޯލިހުގެ ކޮޅުފުޅުގައި އެޅުއްވި އެއް ބޭފުޅެއްކަމަށް އަޅުގަނޑަށް ފާހަގަވީ މަނިކުފާނެވެ. އެހެންކަމުން އަޅުގަނޑުގެ މިސިޓީ މަނިކުފާނަށް އާންމު ސިޓީއެއްގެގޮތުގައި ފޮނުވުމަށް ނިންމީ އެވެ.\nއަލީ ރަޝީދުގެ ނަން ފޮނުވުމާ މެދު ޖޭއެސްސީގެ ލަފައަކަށް ފޮނުވުމާއެކު މިދިޔަ ބުރާސްފަތި ދުވަހު ހީވީ އުޑު ބިމަށް ވެއްްޓީގެން އުޅުނު ހެއްޔެވެ. އަޅުގަނޑުގެ ސުވާލަކީ ގާޒީ އަލީ ރަޝީދުގެ ނަން ފޮނުވުމާ މެދު ލަފައަކަށް އެދުމަކީ އަބުދުއް ރަހީމް ތިޔަ ތުހުމަތު ކުރައްވާ ފަދައިން އޭނާ އަށް ދެއްވާ އިނާމެއްތޯ ތިޔަ ކަނޑައެޅުއްވީ ކޮން އުސޫލަކުންތޯ އެވެ. އަދި އެކަމަށް ގެންގުޅުއްވީ ކޮން ހަމައެއްތޯ އެވެ. މި ސުވާލު އަޅުގަނޑުކޮށްލަން މި ޖެހުނީ ތާރީޙުގެ ސޮފުހާތަކުން ފެންނަށް ހުރި ވަރަށް ބޮޑެތި ހަގީގަތްތަކެއްގެ މައްޗަށް ބުރަ ވެ އެވެ.\nތިރީގައި އަބުދުއް ރަހީމް ވިދާޅުވި ވާހަކައެއްތޯ އެވެ.\n"ރައީސް ޔާމީނަށް ނުހައްގު ހުކުމެއް ކުރުމުގެ އިނާމަކަށް ސްޕްރީމް ކޯޓުގެ ގޮނޑިއެއް އެ ހުކުމް ކުރި ފަނޑިޔާރު އަލީ ރަޝީދަށް ދިނުމަށް ރައީސް ސޯލިހު ނިންމެވުމުން ޔަގީން ވެގެން މި ދިޔައީ ރައީސް ޔާމީނުގެ ހުކުމަށް ރައީސް ސޯލިހު ނުފޫޒު ފޯރުވި މިންވަރު،" ސުޕްރިމް ކޯޓުގެ ފަނޑިޔާރުކަމަށް އަލީ ރަޝީދުގެ ނަން ހުށަހެޅުމުގެ ލަފައަކަށް ޖޭއެސްސީއަށް ފޮނުވުމުން ޕީއެންސީގެ ރައީސް އަބްދުއްރަހީމް އަބުދުﷲ ވިދާޅުވި އެވެ.\nމަތީގައިވާ ވާހަކަ އަބުދުއް ރަހީމް ވިދާޅުވިކަމަށް ބުނެ މިދިޔަ ބުރާސްފަތި ދުވަހު ނޫސްތަކުގައި ރިޕޯޓް ކުރި އެވެ. އަދި އެެއީ މިދިޔަ ބުރާސްފަތި ދުވަހު ހިނގާދިޔަ ކަމެކެވެ. ކަންކަމަށް އިންސާފު ކުރަން ޖެހޭނީ އެއް ކަހަލަ މައްސަލަތަކުގައި އެއް ހަމައަކުން ނޫންތޯ އެވެ. ރައީސް ޔާމީނަށް ހުކުމް ކުރި ފަނޑިޔާރުންގެ ބެންޗުގައި އަލީ ރަޝީދު އިންނެވި އެވެ. ރައީސް ޔާމީން ކުށްވެރިވާކަމަށް ކަނޑައެޅީ ހުކުމްކުރި ބެންޗުގެ އިއްތިފާގުންނެވެ. އެއީ އެ ދުވަހުގެ ނިޔާ އެވެ. ދެން އޮތީ ކުރީގެ ހާދިސާއެކެވެ.\nކުރީގެ ރައީސް މުހައްމަދު ނަޝީދަށް 13 އަހަރުގެ ޖަލު ހުކުމެއް އިއްވީ ކްރިމިނަލް ކޯޓުގެ ގާޒީ އަބުދުލް ބާރީ ޔޫސުފާއި އަބުދުﷲ ދީދީ އާއި ސުޖާއު އުސްމާނެވެ. ރައީސް ނަޝީދު ކުށްވެރިވާކަމަށް އެ ތިން ފަނޑިޔާރުން އިއްތިފާގުވެ ހުކުމް ނެރުނެވެ. ހުކުމް ކުރެއްވި ފަނޑިޔާރުންނަށްވީ ގޮތް ބައްލަވަމާ ހިންގަވާށެވެ.\nރައީސް ޔާމީން ވެރިކަމުގައި ފަނޑިޔާރު އަބުދުﷲ ދީދީ އަށް ދެއްވީ ސުޕްރިމް ކޯޓުގެ ފަނޑިޔާރު ކަމެވެ. ސުޕްރިމް ކޯޓަށް އަބުދުﷲ ދީދީ އައްޔަނު ކުރަން ނިންމެވީ ރައީސް ޔާމީނެވެ. ރައީސް ޔާމީނުގެ ނިންމެވުމާ އެއްގޮތަށް މަޖިލީހުން އަބުދުﷲ ދީދީ އަށް ރުހުން ދިނުމުން އެންމެ މަތީ ކޯޓުގެ ފަނޑިޔާރުކަމަށް އަބުދުﷲ ދީދީ އައްޔަނު ކުރެއްވީ ރައީސް ޔާމީނެވެ.\nމިހާ ހިސާބުން މި ބަލާލަނީ ބުރާސްފަތި ދުވަހު އަބުދުއް ރަހީމް ވިދާޅުވި ވާހަކަ އަށެވެ. ރައީސް ޔާމީނަށް ހުކުމް ކުރި ފަނޑިޔާރު އަލީ ރަޝީދު، ސުޕްރިމް ކޯޓް ބެންޗަށް ގެނައުމަށް ޖޭއެސްސީގެ ލަފައަކަށް އެދިވަޑައިގެން ރައީސް ސޯލިހު ފަނޑިޔާރުގެ އަލީ ރަޝީދުގެ ނަން ފޮނުއްވުމުން، ރައީސް ޔާމީން ޖަލަށް ލުމަށް ރައީސް ސޯލިހު ނުފޫޒު ފޯރުވިކަން ސާބިތުވެއްޖެކަމަށް އަބުދުއް ރަހީމް ނިޔާ ކަނޑައެޅުއްވުމުން ނިކުންނަ ނަތީޖާ އަބުދުއް ރަހީމަށް އެނގިވަޑައިގަންނަވާތޯ އެވެ. އަބުދުއް ރަހީމް އެ އިއުތިރާފުވެވަޑައި އެގަންނަވަނީ ރައީސް ނަޝީދަށް ހުކުމް ކުރެއްވުމުގައި ރައީސް ޔާމީން ނުފޫޒުފޯރުއްވިކަމަށް ނޫންތޯ އެވެ.\nހުކުމް ކުރި ފަނޑިޔާރަށް މަތީ މަރުހަލާގެ ކޯޓުން ޖާގަ ދެއްވުމާ މެދު ލަފައަކަށް އެދުމަކީ އެ ފަނޑިޔާރު ބެއްލެވި މައްސަލައަށް ރައީސް ނުފޫޒުފރުވުން ކަމަށްވާ ނަމަ، ރައީސް ނަޝީދުގެ މައްސަލަ ބެއްލެވި ފަނޑިޔާރު އަބުދުﷲ ދީދީ އަށް ސުޕްރިމްކޯޓުގެ ބެންޗުން ޖާގަ ދޭން ނިންމެވި ނިންމެވުމުން ދަލީލު އެކޮށް ދެނީ ރައީސް ނަޝީދަށް ހުކުމް ކުރި ފަނޑިޔާރަށް ރައީސް ޔާމީން ނުފޫޒު ފޯރުވިކަން ނޫން ދެން ކޮން ކަމެއްތޯ އެވެ.\nއަބުދުއް ރަހީމް އެ ގޮތަށް ނިޔާ ކަނޑައަޅުއްވާ ނަމަ ފަނޑިޔާރަށް ފުރަތަމަ ނުފޫޒު ފޯރުއްވައިގެން ހުކުމެއް ނެރުއްވީ ރައީސް ޔާމީން ތާ އެވެ. އެހެން ކަމުން އަބުދުﷲ ދީދީ އަށް ސުޕްރިމް ކޯޓުން ޖާގަ އެ ދެއްވީ ރައީސް ނަޝީދަށް 13 އަހަރަށް ޖަލަށް ހުކުމް ކުރެއްވުމުގެ އެކަމުގެ އިނާމެއްގެ ގޮތުގަތޯ އެވެ. ކޮންމެ ގޮތަކަށް ވިސްނި ނަމަ ވެސް އަދުރޭގެ ބަހުން ބަލާއިރު އަބުދުﷲ ދީދީ އަށް ރައީސް ޔާމީން އެ ދެއްވީ ހަމަ އިނާމެއްތާ އެވެ.\nމިއީ މި ރާއްޖެ އަމާން ބަނދަރަށް ގެންދަން އިސް ނަގައިގެން ތިއްބެވި މިގައުމުގެ ލީޑަރުންގެ ފެންވަރާއި ބަސްމަގެވެ. ކަންކަން ބަދަލުކޮށް ތިމާ ބޭނުންނޫން ގޮތަކަށް ކަންކަން ހިނގުމުން ރައްޔިތުން ގުބޯ ހެއްދުމަށް ކުރާ މަސައްކަތްތަކެވެ. އެއީ ރައްޔިތު މީހާ ދެކޭނެ ތަސައްވަރެއް ނޫނެވެ. ރައްޔިތު މީހާ ދެކޭނެ ތަސައްވަރަކީ ފެން ވާނީ ފެނަށެވެ. ލޮނު ވާނީ ލޮނަށެވެ. ނަމަވެސް އަދުރޭ ކަހަަލަ ސިޔާސީ ލީޑަރުންނަށް އެއް ފަހަރު ލޮނު ހަގީގަތުގައި ލޮނަށް ވެ އެވެ. ނަމަވެސް ވައި ބަދަލުވުމާއެކު ލޮނު ފެނަށްވާ ކަހަލަ އެވެ.\nމިއީ ތަހުޒީބު މުޖުތަމައެއް ބިނާ ކުރަން އިސް ނަގައިގެން ތިބި މީހުންގެ ބަސް މަގާއި އެ މީހުން ދެކޭ ގޮތެވެ. އެ މަގަށް އެ ވެރިންގެ ކަންކަން ހުންނަ ނަމަ ގައުމާއި ރައްޔިތުން އަދި އަންނަށް އޮތް ޖީލު ދާނީ ކޮން މިސްރާބަކަށް ތޯ އެވެ. ބިނާ ކުރެވޭނީ ކޮން ކަހަލަ ދަރިންތަކެއްތޯ އެވެ. މި ފަދަ ބަޔަކަށް އިސްފުން ޖާގަ ދޭ ނަމަ މިރާއްޖެ ބިނާ ވެގެންދާނީ ހަގީގަތާއި ހިލާފު ވާހަކަ ދައްކާ އެ ފަދަ ވާހަކަތައް ފަތުރާ އަދި އެ ވާހަކަތަކަކީ ހަގީގަތެއް ކަމަށް ހަދަން އުޅޭ އިންސާފު ގަބޫލު ނުކުރާ އިސް ލީޑަރުންގެ ޖަގަހަ އެއްގެގޮތުގަ އެވެ.\nއަޅުގަނޑު އެދެނީ އެފަދަ ތަނަކަށް މިރާއްޖެ ނުހެދުމަށެވެ. އަބުދުއް ރަހީމުގެ ވެސް ޒިންމާއެއް އެބަ އޮތެވެ. އެ ޒިންމާއަކީ އޮޅުވާލުމާއި ދެކޮޅު ނުޖެހޭ ވާހަކަ ދެއްކުމެއް ނޫންނެވެ. އަމިއްލަ މަންފާއަށްޓަކައި ވާހަކަތައް ދައްކާ މުޖުތަމައު ފަސާދަ ކުރުމެއް ވެސް ނޫނެވެ. އަދި ދަންނަވަމެވެ. އެއް ވައްތަރެއްގެ ކަންކަން ކުރުމުން އެކަންކަން ކުރި މީހުންނަށް ދޭންވާނީ އެއް ހަމައަކުން ދެވޭނެ އިނާމުތަކެވެ. އަލީ ރަޝީދުގެ ނަން ފޮނުއްވީ ރައީސް ޔާމީނަށް ހުކުމް ކުރުމުން ކަމަށްވާ ނަމަ، އަބުދުﷲ ދީދީގެ ނަން ރައީސް ޔާމީނު ފޮނުއްވީ ރައީސް ނަޝީދަށް 13 އަހަރުގެ ޖަލު ހުކުމް ކުރެއްވުމުންތާ އެވެ.\nއެ ދެ ކަންތަކަކީ އެއްގޮތް ކަންތައްތަކެއް ކަމުން އިންސާފުގެ ތަރާދުން ކިރަން ނުކެރިގެން ދިޔަ އުޅުއްވަނީ ކީއްވެގެންތޯ އެވެ. އިންސާފުގެ ތަރާދުން ކިރަން ނުކެރެނީ އަބުދުއް ރަހީމްމެންނަށް ކުރެވިފައިވާ މުޑުދާރު ނާއިންސާފު އަމަލުތަކުގެ ސަބަބުންތޯ އެވެ. އެ ފަދަ ކަންކަން ފޮރުވުމަށް ރައްޔިތުންގެ ލޮލުގައި އަދުން އެޅުވުމަށް ވުރެ ރައްޔިތުންގެ ކަންކަމާ ހަވާލުވާން ނޫޅުއްވުން މާ ރަނގަޅުވާނެ އެވެ. އޭރުން ތިޔަ ފަދަ ފަސާދަ ކުރާ ވާހަކަ ދައްކާނެ އެކަމު މިގައުމުން މަދުވާނެކަމަށް ފެނެ އެވެ.\nއަޅުގަނޑު އެދެނީ ނާއިންސާފުން ވާހަކަ ނުދައްކާ އިންސާފުން ވާހަކަ ދައްކަން ނުކުކެރޭ ސިޔާސީ މީހުންނޭ ކިޔައިގެން އުޅޭ އަބުދުއް ރަހީމް ފަދަ ބޭބޭފުޅުން ރައްޔިތުންގެ ކަންކަމާ ހަވާލުވާން ދެން ނޫޅުއްވުމަށެވެ. އަދި މުޖުތަމައު ފަސާދަކުރުމުގައިއިތުރު ވަގުތު ހޭދަނުކުރެއްވުމަށެވ. މިދިޔަ 10 ވަރަކަށް އަހަރު ދުވަހު މަނިކފާނު ވާނީ މިގައުމުން ވަރަށް ބޮޑެތި މަންފާ ހޯއްދަވާފައިކަމަށް ފެނެ އެވެ.\nވީމާ ރައްޔިތުންނަށް ކުޑާމީސްކޮށް މުޖުތަމައު ހަލާކުނުކޮށް، ހައްގުބަސް ބުނަން ނުކުރޭނަމަ ސިޔާސީ ކަންކަމޭ ކިޔައިގެން ގައުމުގެ ފޭރާން ހަލާކުނުކުރުމަށް އަބުދުއް ރަހީމުގެ އަރިހުން މި އެދެނީ ވަރަށް އަދަބު ވެރިކަމާއެކުގަ އެވެ. ނަމަވެސް ދަންނަވަމެވެ. މި ސިޓީގައި ބަޔާން ކޮށްފައިވާ ދެ ކަމުގައި ވެސް ނޭދެވޭ ކަންތައްތަކެއް ހިނގާފައިނުވާނެކަމެއް އަޅުގަނޑަކަށް ނޭނގެ އެވެ. އެނގޭހާ ވެސް ކަމަކީ އެއް ވައްތަރުގެ ދެކަމެއް ކަމުން އެއްކަން ގޯސް ނަމަ ދެވަނަ ކަން ވެސް ނުވަތަ ދެ ކަންތައް ވެސް ގޯސްވާނެކަމެވެ. މިއީ އަޅުގަނޑަށް ގަބޫލު ކުރެވޭ ގޮތެވެ. ފަހަރުގައި އަބުދުއް ރަހީމް މިކަމަށް އެއްބަސްވެވަޑައި ނުގަންނަވާފާނެ އެވެ.\nއީސާ ހަސަން ދީދީ/ ސ. ހިތަދޫ\nޕީއެންސީސިޔާސީ ޕާޓީކޯޓްމަޖިލިސްސިޓީއާންމު ސިޓީ


Money laundering'aa Dhekolhah US In Varugadha Fiyavalheh Alhanee, Dhivehin Ves Himeney - Vaguthu\nކޮރަޕްޝަނާ ދެކޮޅަށް ކުރާ މަސައްކަތްތައް މިހާރަށް ވުރެ ހަރުދަނާކޮށް، މަނީ ލޯންޑަ ކޮށްގެން ފައިސާ ހޯދާފައިވާ މީހުންނާ މެދު ދަތި ކުރުމުގެ ފިޔަވަޅުތަކެއް އަޅަން އެމެރިކާ ސަރުކާރުން ނިންމައިފިއެވެ.\nބައިނަލްއަގްވާމީ ބައެއް ނޫސްތަކުން، އެމެރިކާ ސަރުކާރުގެ އިސް ފަރާތްތަކާ ހަވާލާދީ ރިޕޯޓްކޮށްފައިވާ ގޮތުން ރައީސް ޖޯ ބައިޑެންގެ ސަރުކާރުން އަލަށް އެކުލަވައިލާ އުސޫލުގެ ދަށުން އެމެރިކާއިން ތަންތަނަށް ގަނެ އެ ގައުމުގެ ބޭންކުތަކަށް ފައިސާ ޖަމާކޮށްފައިވާ މީހުން، އެމީހުންގެ މުދާ ހޯދީ ސައްހަ ގޮތުގައިކަން ސާބިތުކޮށްދޭން ލިޔެކިޔުން ހުށައަޅަން އެމެރިކާ ސަރުކާރުން އަންގާނެ ކަމަށެވެ. ލިޔެކިޔުން ހުށަނޭޅޭ ނަމަ ފިޔަވަޅު އެޅި މީހުންގެ ލިސްޓު އާއްމު ކުރާނެއެވެ.\nއެއީ ހައްގު ގޮތުގައި ހޯދާފައިވާ ފައިސާކަން ސާބިތުކޮށް ނުދެވިއްޖެނަމަ އެމީހެއްގެ މުދާތައް އަތުލައި ބޭންކް އެކައުންޓްތައް ފްރީޒް ކުރާނެ ކަމަށް އެމެރިކާގެ އިސް އޮފިޝަލުންނާ ހަވާލާދީ ރިޕޯޓް ކޮށްފައިވެއެވެ.\nމަނީ ލޯންޑަރިން ހުއްޓުވުމަށް ބައިޑެންގެ ސަރުކާރުން ގެންދަނީ ހާއްސަ އިސްކަމެއް ދެމުންނެވެ. އެ ސިޔާސަތުގެ ދަށުން، ބޭރު މީހުން ގަނެފައިވާ ތަންތަނުގެ ތަފްސީލް އެއްކުރުމުގެ މަސައްކަތް ވަނީ ފަށާފައެވެ.\nފިޔަވަޅުތައް އަޅާ ލިސްޓުގައި ރާއްޖެ ހިމެނޭހެން ދެކުނު އޭޝިޔާގެ ފަސް ގައުމެއް ހިމެނެއެވެ. އެއީ އިންޑިއާ، ސްރީލަންކާ އަދި ނޭޕާލްގެ އިތުރުން ބަންގްލަދޭޝްއެވެ. އެމެރިކާގެ އިންޓެލިޖެންސާ ހަވާލާދީ ބައެއް މަސްދަރުތަކުން ބުނެފައިވާ ގޮތުން ލިސްޓުގައި ރާއްޖޭގެ ސިޔާސީ އިސް ފަރާތްތަކާއި ވިޔަފާރިވެރިންނާއި މަދަނީ އަސްކަރީ ބިއުރޯގެ ފަރާތްތައްވެސް ހިމެނުން އެކަށީގެންވެއެވެ.\nމަސްދަރުތައް ބުނާ ގޮތުން މަނީލޯންޑާކޮށްގެން އެންމެ ގިނައިން އެމެރިކާއިން ތަންތަން ގަނެފައިވަނީ ބަންގްލަދޭޝްގެ ސިޔާސީ ފަރާތްތަކުންނެވެ.\nޖެނުއަރީ 1, 2022 08:58\nއެމެރިކާ މީހުން ނުހިމެނޭތަ؟\nޖެނުއަރީ 1, 2022 09:13\nތިޔައުޅެނީ އިރާގުގަވެސް ކެމިކަލް ހަތިޔާރު ހުއްޓޭކިޔާފަ އެތަނުގެ ސައްދާމު މަރާލިހެން އެމެރިކާ ހިތްހަމަނުޖެހޭ ވެރިން ދުވަސްދުއްވާލާށެެވެ. އެމީހުން ބޭނުންވާނީ އިސްލާމްދީނާއި ދެކޮޅުވެރިން ހުރިހައިގައުމެއްގައިވެސް ބައިތިއްބާށެވެ.\nޖެނުއަރީ 1, 2022 10:02\nއެމެރިކާއިން އަފްޣާނިސްތާނުގައި 20 އަހަރު ހިންގި ހަނގުރާމައިގެ މައިގަނޑު ބޭނުމަކީ މަނީ ލޯންޑަރ ކުރުން. އެކަން ވިކިލީކްސް ކޭބަލްތަކުން ވަނީ ފަޅާ އަރާފަ. އެއީ އެމެރިކާގެ ސަރުކާރުން ހިންގާ ޖަރީމާއެއް. ބޭނުމަކީ މުއްސަނދިން މުއްސަނދިކޮށް ފަޤީރުން ދެރަކޮށްލުން. އަދި އެކަން ކުރަމުންދާއިރު އިތުރު ފައިދާ އަކީ މުސްލިމުން މެރުން.\nޖެނުއަރީ 1, 2022 10:12\nމަނީ ލޯޑަރިންއޭ ކިޔާއިގެން ޤައުމުތަށް ފަސާދަކުރަން ކަލޭމެން އުޅެނީ، ބަލަ އެމެރިކާއިން އެންމެ ގިނައިން ޔަހޫދީ އިސްރާއީލް ދައުލަތަށް މަނީ ލޯންޑާ ކޮށްދެނީ !\nޖެނުއަރީ 1, 2022 11:17\nބޮޑު ވަގު ޔާނުކަލޯވެސް ހިމެނޭދޯ ؟؟\nޖެނުއަރީ 1, 2022 13:41\nމިސަރުކާރުގެ މީހެއްގެ ނަން އަރައިފިއްޔާ ކީކޭ ބުނާނީ، ދޮންވެލިއޭދޯ\nޖެނުއަރީ 1, 2022 11:51\nމިފަހަރު ރަނގަޅަށް ވަގުން ބަސްޓްވާނެ. މަޖިލިސް މެންބަރުންނަށް ވަރަށް ވެދުން.\nޖެނުއަރީ 1, 2022 13:05\nބަޔަކު ކުދިން ހާދަ ކަންބޮޑުވާހެން ހީވޭ\nޖެނުއަރީ 1, 2022 13:32\nނަސީދު ނުހިމެނެނީ ލަންޑަނުގައި މީނާގެ މުދާތަށް ހުންނާތީ، ސަހިދުގެ ހުރެދާނެ ކަމަށް ބެލެވޭ!\nޖެނުއަރީ 1, 2022 13:46\nއަދިވެސް ރިސޯޓް ވިއްކައިގެން ލިބޭ ލާރިބޮޑި ރާއްޖޭގައި ނުބަހައްޓާ ގެންގޮސް ބޭރުގެ ބޭންކުތަކުގައި ބަހައްޓާ އެހުރިހާ ޑޮލަރެއް މަނީ ލޯންޑްރިންގެ އޭ ކިޔާފައިި ފުރީޒު ކޮށްލީމަ ހުންނާނީ ރަގަޅަށް ރާކަނިމަސް ކެވިފަ\nޖެނުއަރީ 1, 2022 13:55\nއެމެރިކާ އުފެދުނުތާ 200 ވަރަކަށް އަހަރުވެގެން ދިޔައިރު އެމެރިކާ އެއްގެ ސިފަ އަދި ދުނިޔޭގެ ބޮޑުބާރެއްގެ ސިފަ ހޯދުމަށްޓާކާ އެމެރިކާއިން ކުރި އެންމެ ބޮޑު މަސައްކަތަކީ ދުނިޔޭގަ ތުިބި ބޮޑެތި ވަގުންނާ ދަވްލަތް ދަވާލާފަ ފިލައިގެ ންއުޅުނި މީހުނާ. ވަގުވިޔަފާރީގެ ކަޅުފައިސާ އެމެރިކާއަށް އެތެރެ ކޮށް އެމީހުންގެ ބޭންކް ތަކަށް ޖަމާކުރުން. މިހާރު އެމެރިކާއިންއެކުރާ މަސައްކަތަކީ އެމީހުން ކުޅުނު ދަވްރު ފުރިހަމަކޮށްގެން އެމީހުނަށް ވުރެ އެހެންބަޔަކު ކުރިއަރައި ގޮއްސާނެތި އެކަން ހުއްޓުވާ ހުރަސް އެޅުމުގެ މަސައްކަތް. އެމްރިކާއަކީ އެންމެ ގިނައިން މަނީލޯންޑް ކުރި އެއްގައުމު.\nޖެނުއަރީ 1, 2022 14:02\nއެމެރިކާ އަކީ ދުނިޔޭގައި އޮތް އެންމެ ފުޅާ ދާއިރާއެއްގަި މަނީ ލޯންޑަރ ކުރާ ޤައުމު. އެކަމަކު ދުވަހަކު ތީގެން ލިސްޓެއްގައި އެމީހުންނެއް ނުހިމެނޭނެ\nޖެނުއަރީ 1, 2022 14:11


ދުރުގަ ހުއްޓަސް މިހިތުގައި ވަނީ ކަލާއޭ\nމިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ހިޔާލީ ވާހަކައެކެވެ. މިވާހަކައިގައި ހިމެނޭ ނަންތަކާއި ތަންތަނަކީ އަސްލެއްނޫނެވެ.\nސްކޫލު ދަޢުރު ނިންމާލުމަށްފަހު އިތުރަށް ކިޔެވުމުގެ ބޭނުމުގައި އަހަރެން މާލެ ބަދަލުވީމެވެ. އަދި ސައިރިސް ކޮލެޖުން ހިންގާ ކޯހެއް ގައި ބައިވެރިވެ ކޯސް ފުރިހަމަކުރުމުގެ މަސައްކަތް ފެށީމެވެ. ކޯހަށް ދިއުމުގެ އިތުރުން ލިބޭ ހުސްވަގުތުތަކުގައި އެކުވެރިންނާއެކު ކުޅެ މަޖާކޮށްލަން ދިއުމަކީ އަހަރެންގެ އާދައެކެވެ. މިގޮތުން ބައެއް ދުވަސްދުވަހު ހަވީރުގެ ވަގުތުތަކުގައި ރައްޓެހިންނާއެކު އަހްމަދިއްޔާ ސްކޫލު ކައިރީ އޮންނަ ޕާރކަށް ފުޓްބޯޅަ ކުޅެލަން ދަމެވެ. އެދުވަސްވަރަކީ އެޕާރކް ތެރޭގައި އަންހެނުންގެ ބަށި މުބާރާތެއް ފަށައިގެން ކުރިއަށްދާ ދުވަސްވަރެކެވެ. ކުޅިބެލުމަށް ޒުވާން ފުރައިގެ ގިނަ އަދަދެއްގެ ޖިންސްލަތީފުންވެސް އެތަނުގައި ފޯރި ނަގަމުން ގެންދެއެވެ. އެހެން ދުވަސްތަކެކޭ އެއްފަދައިން އަަހަރެން ފުޓްބޯޅަ ކުޅެ ނިންމާލުމަށްފަހު ގެއަށް ދިއުމަށްޓަކައި ހިނގައިގަތީމެވެ. އެވަގުތު އަހަރެންގެ ކަޅިގޮސް ހުއްޓުނީ އަހަރެންގެ ވަރަށް ގާތް ރައްޓެސަކާ ވާހަކަ ދައްކަން ހުރި ބުރުސޫރަ ރީތި ޒުވާން އަންހެން ޖިންސްލަތީފަކަށެވެ. އެވަގުތު އަހަރެންގެ މެއަށް ހީވީ އިސްޤީޤެ ތީރެއް ހަރާލި ހެންނެވެ. ހިތާހިތުން ކިޔާލެވުނެވެ.” ހާދަ ރީއްޗެވެ. ހިތްގައިމެވެ.\nރީތި ބަނިއާދަން ހަށިގަނޑެކެވެ. އަހަރެންގެ ހިތް ފުރަތަމަ ނަޒަރުންވެސް ލޯބި ދެވިއްޖެއެވެ.” ލޯބި ވާނަން ހެއްޔެވެ.” މިކަހަލަ ހިޔާލަކަށް ގެއްލިފައި ހުރުމަށްފަހު އެޒުވާން ޖިންސްލަތީފްގެ ކައިރިއަށް މަޑުމަޑުން ދެވެން ފެށުނެވެ. އަދި އެޖިންސްލަތީފުގެ ކައިރީގައި ހުރި ސަމާޚްގެ މިތުރު ކަމަށްވާ ނަޖާޙް އާއި ވާހަކަ ދައްކަން ފެށިއެވެ. އަދި ސަލާން ކޮށްލުމަށްފަހު އެއަންހެން ކުއްޖާއަށް އިސާރަތްކޮށް މިއީ ކޮންކުއްޖެއްހޭ ސަމާޚްއަށް ބޭ އިހުތިޔާރުގައި އަހާލެވުނެވެ. އެވަގުތު ނަޖާހް ސަމާސާ ރާގަކަށް ހީލާފައި މިއީ އަހަރެންގެ ބިޓޭ ބުންޏެވެ. މިހެން ބުނުމުން ފާޑަކަށް މާޔޫސްވެ ހުރެ ކަތި ނަޒަރަކުން އެ އަންހެން ކުއްޖާއާއި ދިމާލަށް ބަލާލުމަށްފަހު އެނބުރި ހިނގައިގަތެވެ. އެވަގުތު ނަޖާހް ސަމާޚްއަށް ގޮވާލިއެވެ. އަދި ބުންޏެވެ. މިއީ އަހަރެންގެ އެއްބަނޑު އެއްބަފާ ދައްތައެވެ. އެއީ އަހަރެން ސަމާސާއަކަށް ބުނި އެއްޗެކެވެ. މިހެން ބުނުމުން ސަމާޚް އެ ރީތި މަލެއްފަދަ އަންހެން ކުއްޖާއާއި ސަލާމްކޮށްލުމަށްފަހު ރަކިގޮތަކަށް ބަލާލުމަށްފަހު ހިނގައިގަތެވެ.\nޖެހިގެން އައި ރެއެވެ. ނަޖާޚް ސަމާޚް އަށް ގުޅިއެވެ. އަދި ވަރަށް އަވަހަށް ބައްދަލުކޮށްލުމަށް އެދުނެވެ. ނަޖާހް ގުޅުމާއެކު ހިތް އަވަސްވެފައި ހުރިވަރުން އަވަސް އަވަހަށް ފެންވަރާލައިގެން ނަޖާހް ކައިރިއަށް ދިޔައެވެ. އެވަގުތު ނަޖާހްގެ ޖީބުން ގަނޑުކޮޅެއް ނަގާ ސަމާޚްއަށް ދިއްކޮށްލިއެވެ. ސަމާޚް ވަރަށް ހައިރާންވެ ހުރެ މިއީ ކޯއްޗެއްހޭ އަހާލިއެވެ. ނަޖާހު ބުންޏެވެ. ތި ގަނޑުކޮޅު ބަލާލަ ބަލާށެވެ. މިހެން ބުނުމުން ސަމާޚް އެގަނޑުގޮޅު ނަގާ ކިޔާލިއެވެ. އޭގައިވަނީ ”އެގެން ބޭނުން” ވާ ވާހަކައެވެ. ވަގުތުން ސަމާޚް އެގަނޑުކޮޅުގެ ތިރީގައި ސަމާޚްގެ ފުރިހަމަ މަޢުލޫމާތާއި ފޯނު ނަމްބަރު ޖަހާލުމަށްފަހު ނަޖާހްގެ އަތަށް އެގަނޑު ކޮޅު ދިއްކޮށްލިއެވެ. އަދި ދެމީހުން އޮލަވާހަކަތަކެއް ދެއްކުމަށްފަހު ނަޖާހް ދިއުމުން ސަމާޚްވެސް އެނބުރި ގެއަށް ދިޔައެވެ.\nނަޖާޚް ގެއަށްދިއުމާއެކު ނަތާ އަވަސް އަވަހަށް ނަޖާހްގެ ކައިރިއަށް ދިޔައެވެ. އެވަގުތު ނަޖާހް އެއްކަލަ ގަނޑުކޮޅު ނަތާއަތަށް ދިއްކޮށްލިއެވެ. ނަތާ ގަނޑުކޮޅު ނަގާ ބަލައިލުމަށްފަހު އޭގައިވާ ނަމްބަރަށް ގުޅާލިއެވެ.\nނަތާ ހަލޯ… ސަމާޚްތަ؟\nސަމާޚް: ޔަޕް.. ސަމާޚް ވާހަކަދައްކަނީ…\nނަތާ: މީ ކާކުކަން އެގިއްޖެތަ؟\nސަމާޚް: ނޭގުނު.. ބުނީމަތާ އެނގޭނީ…\nނަތާ: މީ ނަތާ ކިޔާ ކުއްޖެއް…\nނަތާ މިހެން ބުނުމާއެކު ސަމާޚްގެ މެޔަށް ހީވީ ފެންބަނޑިޔަލެއް އޮއްސާލި ހެންނެވެ. އުފަލުންގޮސް ބުނާނެއެއްޗެއް ނޭގުނެވެ. ހިތް އަވަސް ވެފައި ހުރިވަރުން ދޫއޮޅޭގޮތް ވިއެވެ…އަދި ނަތާކަން އެގުމުން ވަރަށް އުފަލުން ހުރެ ވާހަކަދައްކަން ފެށިއެވެ. ފޯނުކޯލު ނިމިގެން ދިޔައީ ޖެހިގެން އަންނަ ރޭ ނަދާއާއި ބައްދަލުކުރުމަށް ސަމާޚް އެދުމުންނެވެ. ސަމާޚްގެ ހިތް އަވަސްވެފައި ހުރިވަރުންނާއި ނަދާގެ އެ ހިތްގައިމު އަސަރުގަދަ އަޑުގެ ސަބަބުން އެރޭގެ ނިދިން ސަމާޚް މަހުރޫމް ވެއްޖެއެވެ. ނިދިޖެހޭއިރަށް ފެންނަނީ ނަތާގެ އެރީތި ސޫރަ އެވެ. އެ ހިތްގައިމު އަޑެވެ. މިގޮތުގައި އެނދުމަތީ އެއްފުށުން އަނެއްފުށަށް ޖެހި އޮއްވައި އިރުގަނޑެއްފަހުން ނިދޭގޮތް ވެއްޖެއެވެ.\nޖެހިގެން އައި ރެއެވެ. ސަމާޚް ނަތާއަށް ގުޅިއެވެ. އަދި ނަތާމެން ގޭ ކައިރިއަށް ބައްދަލުކޮށްލަން ދާނެ ވާހަކަ ބުންޏެވެ. އެހެންކަމުން ސަމާޚް ފެންވަރައި ރީތިވެލައިގެން ނަދާމެންގޭ ކައިރިއަށް ދިޔައެވެ. އޭރު ނަތާ ހުރީ ސަމާޚްގެ އިންތިޒާރުގައި ކެތްމަދުވެފައި ކަހަލަ ގޮތަކަށެވެ. ދޮރުމަތީގައި ސަމާޚް ފެނޭތޯ ދެކޮޅުބަލަބަލައެވެ. އިޝާހިތަކު ސަމާޚް ނަތާ އާއި ބައްދަލުކޮށްފިއެވެ. އަދި ދެމީހުންގެ އެރޭގެ ހިތްގައިމު ހަނދުވަރީ މަންޒިލެއްގައިތިބެ އަތާއި އަތް ޖޯޑުކޮށް ލައިލާމަޖުނޫން ފަދައިން ވަކިނުވާން ބުނެ ލޯބީގެ ފޮޅުވަތް އަޅާލިއެވެ. އެރެއަށްފަހު ކޮންމެރެއަކުން ސަމާޚްއަށް ލޮލުފިޔައެއް ޖަހާލެވެނީވެސް ނަތާގެ އެފަރި ހަނދެއްފަދަ މޫނު ދެކިލުމަށްފަހުގައެވެ. އޭރު މިދެކުދިންގެ ލޯބީގެ ގުޅުމަށް އަދި މިވީ އެންމެ3ދުވަހެވެ.\nޖެހިގެން އައި ރެއެވެ. ނަތާގެ ރައްޓެހި ފަޒާ އަށް ނަތާ ސަމާޚްއާއެކު މަގުމަތިން ދަނިކޮށް ފެނުނެވެ. އެހެންކަމުން ފަޒާ މިވާހަކަ ނާދިޔާ އަށްގުޅައި ކިޔައިދިނެވެ. ފަޒާ އާއި ނާދިޔާ އަކީ ނަތާ އާއި އެއްކުލާހެއްގައި ކިޔަވަމުންދާ ފުރާވަރުގެ ދެ ޖިންސްލަތީފުންނެވެ. މިދެކުދިންނަކީ މަޖާކުރުމާއި ސަކަރާތް ޖެހުމުގައިވެސް އަރާހުރި ދެކުދިންކަން ސަމާޚްއަށް އެނގެއެވެ. އަދި މިދެކުދިން ސަމާޚްވެސް ދަނެއެވެ. އަދި މަގުމަތިންދާ ފިރިހެން ކުދިންނާ ފޮށެލުމަކީ މިދެކުދިންގެ އާދައެކެވެ.\nފަޒާ، ނާދިޔާއަށް ގުޅުމުން ނާދިޔާ ވަރަށް ހައިރާންވިއެވެ. އަދި އަހާލެވުނެވެ. ނަތާގެ ލޯބިވެރިޔަކީ ސަމާޚް ހެއްޔެވެ. ފަޒާ ބުންޏެވެ. އާއެކެވެ. އަހަރެން ކުރިން ރެއަކުވެސް ދުށީމެވެ. މިހެން ބުނުމުން ނާދިޔާ ބުންޏެވެ. ސަމާޚްއަކީ ދެން ކާކު ހެއްޔެވެ. މަ ވަރަށް ފޫހިވެއެވެ. މިހެން ކިޔައި ނާދިޔާ ނަތާއަށް ގުޅިއެވެ. އަދި ފަޒާއާއި އެކު ނަދާމެންގެއަށް އެބަދަމޭ ބުންޏެވެ. މިހެން ބުނުމުން ނަތާ ބުންޏެވެ. މައްސަލައެއް ނެތެވެ. އަދި ނަތާ ފޯނުން ވާހަކަ ދެއްކުމަށްފަހު ފޯނު ނަގާ އަތްދަބަހަށް ލުމާއެކު ސަމާޚް އެހިއެވެ. ގުޅީ ކާކުހެއްޔެވެ؟ ނަތާ ބުންޏެވެ. ނާދިޔާއެވެ. އެމީހުން މިގެއަށް އެބައާދެއެވެ. މިހެން ބުނުމާއެކު ސަމާޚް ބުންޏެވެ. ފަހުން ގުޅާނަމެވެ. އަހަރެން މިދަނީއެވެ. މިހެން ބުނުމުން ނަތާ ސަމާޚްއަށް ދޮނެއް ދިނުމަށްފަހު ވަރަށް ލޯބިން އައިލަވް ޔޫ އޭ ބުނެލިއެވެ. ޖަވާބުގައި މީޓޫ އޭ ބުނެލުމަށްފަހު ސަމާޚް އެނބުރި ދިޔައެވެ.\nއޭގެ ކުޑައިރުކޮޅެއްފަހެވެ. ނާދިޔާ އާއި ފަޒާ ، ނަތާމެންގެއަށް އައެވެ. އަދި ތިން މީހުން އެކުގައި ބޭރަށް ނިކުމެ އެއްކަލަ ޕާކްކައިރީގައި ވާހަކަ ދައްކަން މަޑުކޮށްލިއެވެ.\nނާދިޔާ: ނަތާއަށް އެނގޭތަ ފިރިހެނުންނަކީ ފާޑެއްގެ ބައެއް. ނަތާ މިހާރު ތިޔަރަށްޓެހިވެގެން އުޅޭ ސަމާޚްގެ ގޮތް ނުބަލާތަ ތިޔަ ރަށްޓެހިވީ..\nމިވާހަކަ ނާދިޔާ ބުނުމުން ނަތާ ވަރަށް ހައިރާންވެ ހުރެ ބުންޏެވެ. ކީކޭ.. ކިހިނެއް އަހަރެން ސަމާޚް އާ ރަށްޓެހިވެގެން އުޅޭކަން އެނގުނީ..\nފަޒާ: އަހަރެމެން ބަލަމޭ ނަތާ އުޅޭގޮތް…\nފަޒާ މިހެން މިހެން ބުނުމުން ނަތާ އެއްބަސްވިއެވެ. އަދި ބުންޏެވެ. ސަމާޚްއަކީ ވަރަށް މަޑުމަޑުން ހުންނަ ކުއްޖެ… ހިއެއް ނުވޭ އޭނަޔަކީ ގޯސް ކުށްޖެއްހެން. އެހެން ނޫނަސް އޭނަ އަހަރެންދެކެ ވަރަސް ލޯބިވޭ.. އަދި އަހަރެންވެސް…\nނަތާ މިހެން ބުނުމުން ނާދިޔާ ހީލާފައި ބުންޏެވެ.\nނާދިޔާ: ބަލަމޮޔަޔާ.. އެހެން ތަނަކުން މީހަކު ފެނުނަސް އަދި ހަޤީޤަތެއް ނޭގޭނެ.. މަށަށް ފެނޭ ސަމާޚް އެވަނީ ނަތާދެކެ އަސްލު ހަމަ ހަޤީޤީ ލޯބިތޯ ބަލާލަން…\nނަތާ: ކިހިނެއް ބަލާނީ…\nފަޒާ: ނަތާ ހަދަންވީ ގޮތަކީ ސަމާޚްއަށް ވާނުވާ އަންގާނުލާ އެއްވެސް ކަމަކާ ނުލާ ރުޅި ވާންވީ… އޭރުން އޭނަ ނަތާ ދެކެ ލޯބިވަންޏާމު އެނގިދާނެތާ… ލޯބި ހޯދަންވެސް މަސައްކަތް ކުރާނެތާ…\nފަޒާ މިހެން ބުނުމުން ނާދިޔާ އެކަމަށް ސަޕޯޓް ކުރިއެވެ. އަދި މިދެ މިތުރުންގެ އެދުމުގެ މަތިން ނަތާ އެގޮތަށް ކަންތައް ކުރަން ނިންމިއެވެ.\nސަމާޚް އާއި ނަތާ ލޯބީގެ ގޮތުން ގުޅިގެން އުޅޭތާ މިއަދަށް ފަސް ދުވަސް ވީއެވެ. އެއްރެއަކު ނަތާ ސަމާޚް އަށް ގުޅާފައި ބައްދަލުކުރަން އެދުނެވެ. ސަމާޚް ނަތާ އާއި ބައްދަލުކުރިއެވެ. ނަމަވެސް ނަތާ އެރޭ ސަމާޚްއާ ވާހަކަ ދައްކަމުން ދިޔައީ ވަރަށް ފޫހި ރާގަކަށެވެ. ސަމާޚްއަށް އެކަން އިހްސާސް ކުރެވުނެވެ. ނަތާ ބުންޏެވެ. މިއަދުން ފެށިގެން އަހަރެން ބޭނުންވަނީ ސަމާޚް އާއި ރުޅިވާށެވެ. ސަބަބެއް ނުބުނެވެ. ސަމާޚް ހައިރާންވިއެވެ. ލޯތްބަކީ ބޭނުންވީމަ ރުޅިވާ އެއްޗެއް ބާވައެވެ. އަދި ބޭނުންވީމަ ރަށްޓެހިވާ ކުޅޭ ކުޅޭ އެއްޗެއް ބާވައެވެ. ނަތާ މިގޮތަށް އެތައް ފަހަރެއްގެ މަތިން ސަމާޙް އާއި ރުޅިވެ އެވެ. އަދި ދުވަސް ގަނޑަކަށްފަހު ރައްޓެހިވެއެވެ.\nއެހެންކަމުން ސަމާޚްވެސް ނިންމީ އެހެން ކުއްޖަކާ ލޯބީގެ ގޮތުން ގުޅުމަށެވެ. މިފަހަރު ސަމާޚް ލޯބީގެ ގޮތުން ގުޅުނީ ސަމާޚްދެކެ ލޯބިވާ ސާރާ އާއެވެ. އެކަމަކުވެސް ސަމާޚްއަކަށް ނަތާ ހިތަކުން ފޮހެއެއް ނުލެވުނެވެ. ސާރާ އާއި ރަށްޓެހިވިނަމަވެސް އެއީ ނަމެކެވެ. ސަމާޚްގެ މަސައްކަތަކީ ކޮންމެ ރެއަކުވެސް ނަތާ ދެކެ އެވެވުނު ލޯބި މަތިން ހަނދާންކޮށް ނަތާއަށް މެސެޖެއް ކޮށްލުމެވެ. ނަތާ އެނބުރި އަންނާނެ ކަމުގެ އިންތިޒާރުގައެވެ. މިގޮތުގައި ދުވަސްކޮޅަކު އުޅުމަށްފަހު ސަމާޚު އެނބުރި ރަށަށް ދިޔައެވެ.\nސަމާޚް ރަށުގައި އުޅުނު ނަމަވެސް ސަމާޚްގެ ހަޤީޤީ ލޯބިވެރިޔަކީ ސަމާޚްގެ ހިތުން ނަތާ އެވެ. އެކަމު ރަށްޓެހިންނަށް އެނގެނީ ސަމާޚް ސާރާ އާއި ރަށްޓެހިވެގެން އުޅޭކަމެވެ. ދުވަސްތައް ފާއިތުވަމުންދެއެވެ. ކޮންމެ ރެއަކުވެސް ސާރާ ސަމާޚް އަށްގުޅައެވެ. އަދި ލޯބިވާ ވާހަކަ ބުނަމުން ދެއެވެ. އެކަމަކު ސަމާޚްގެ ހިތުގައި ބިންވަޅު ނެގިފައިވާ މަލިކާއަށް މެސެޖް ކުރުން ހުއްޓައެއް ނުލައެވެ. ލޯބިވެރިޔާ ނަތާ ރުޅިވިފަހުން ހަތް މަސް ފާއިތުވި ނަމަވެސް އެ ލޯބި އަނބުރާ ހޯދުމަށް ސަމާޚް ބޭނުންވެއެވެ. އެއްރެއަކު ސަމާޚް ސާރާ އާއި ފޯނުން ވާހަކަ ދައްކަމުން ދިޔައެވެ. އެވަގުތު ސަމާޚް ނުދަންނަ ނަންބަރަކުން ސަމާޚްގެ ފޯނަށް ކޯލެއް އަންނަން ފެށިއެވެ. އެވަގުތު ސާރާގެ ފޯނު ކޯލު ކުރުކޮށްލުމަށްފަހު އަވަސް އަވަހަށް އެފޯނު ނެގިއެވެ. ފުރަތަމަވެސް ކަންފަތުގައި ޖެހިގެން ދިޔައީ ނަތާގެ އަޑެވެ. ކޮންމެ ނަމްބަރަކުން ގުޅިޔަސް އެހިތްގައިމު ޖާޒުބީ އަޑެއް ސަމާޚް އަކަށް އޮޅުވައެއް ނުލެވޭނެއެވެ. ސަމާޚް ވަރަށް އުފަލުން ހުރެ ހެލޯ އޭ ބުނުމަށްފަހު ވާހަކަ ދައްކަން ފެށިއެވެ. ނަތާ ސަމާޚްއަށް މަޢާފަށް އެދެމޭ ބުނަން އުޅޭކަހަލައެވެ. ނަމަވެސް ނަތާގެ މި ފޯނުކޯލުގެ ސަބަބު ސަމާޚްގެ ހިތް ފުރިގެންދިޔައެވެ. އަދި ނަތާގެ ދަޢުވަތު ޤަބޫލުކުރައްވައި އަނެއްކާވެސް ނަތާ އާއި ލޯބީގެ ގޮތުން ގުޅުނެވެ. އެއަށްފަހު ސާރާއަށް ގުޅައި ސާރާދެކެ ލޯބި ނުވާކަމަށްބުނެ، ހަމަ އެރޭ ލޯބީގެ ގޮންމޮހާލިއެވެ. އެރެއިން ފެށިގެން ސަމާޚް ބޭނުންވީ ނަތާ ކައިރިއަށް މާލެދާށެވެ. ނަތާ ކޮންމެގޮތަކަށް ކަންތައް ކުރިއަސް މިއަދު ސަމާޚް ނަތާ ބޭނުމެވެ. ސަމާޚް ނަތާދެކެ ވާލޯބި ނަތާއަށް އިހްސާސް ކުރުވަން ސަމާޚް ބޭނުންވިއެވެ.\nރަށުން އެއްމެ އަވަހަށް ފުރި ދޯނިން ސަމާޚް މާލެ އައެވެ. އަދި ނަތާ އާއި ބައްދަލުކުރިއެވެ. ސަމާޚް އާއި ނަތާގެ ލޯބީގެ ގުޅުން ކޮންމެ ގޮތަކަށް ހީނަރުވެގެން ދިޔަ ނަމަވެސް ސަމާޚް ބޭނުންވަނީ ހަމަ ނަތާއެވެ.\nސަމާޙް މާލެއައުމުން ސަމާޙް އެދުމުގެ މަތިން ނަތާ ސަމާޚްމެންގެ ގެއަށް ދިއުމަށް ތައްޔާރުވިއެވެ. އަދި ހިނގައިގަންނަމުން ސަމާޚްއަށް ގުޅިއެވެ. ސަމާޚް އަވަސް އަވަހަށް ތައްޔާރުވެލައިގެން ނަތާގެ އިންތިޒާރުގައި ގޭގެ އޮޅިގަނޑު ބުޑުގައި އިށީދެލައިގެން އިނެވެ. ކުއްލިއަކަށް ސަމާޚްގެ ލޮލުގައި އަޅައިގަތީ ސަމާޚްގެ ލޯބިވާ ނަތާ އެކަނިމާއެކަނި ހިނގާފައި އަންނަމަންޒަރެވެ. ހިތް އަވަސް ވެފައި ހުރިވަރުން ސަމާޚްއަށް ނަތާއާއި ދިމާލަށް ހިނގައިގަނެވުނެވެ. އަދި ނަތާގެ އަތުގައި ހިފުމަށްފަހު ދެމީހުން އެކުގައި ސަމާޚް ކޮޓަރިއަށް ވަނެވެ. ނަތާ ސަޕްރައިސްވިއެވެ. ކޮޓަރީގައި ބަހައްޓާފައި ހުރި ކުޑަ މޭޒެއްގެ މަތީގައި ހެޕިބާތުޑޭ ނަތާ މިހެން ލިޔެފައި އޮތުމުނެންވެ. އަދި ވަރަށް ލޯބިން ސަމާޚްގެ ގައިގައި ބައްދާލިއެވެ. އެވަގުތު ސަމާޚް ކުޑަކޮށް ތިރިވެލާފައި ފިނިފެންމަލެއް ނެގުމަށްފަހު ވަރަށް ރޮމޭންޓިކް ގޮތަކަށް ނަތާގެ އަތަށް އެ މާ އެރުވިއެވެ. އަދި ނަތާ ދެކެ ލޯބިވާ ވާހަކަ ބުނެ އަލުން ލޯބި ހުށަހެލިއެވެ. ނަތާ ހިތުގެ ފުންމިނުން އެލޯބި ޤަބޫލުކުރިއެވެ. އަދި ސަމާޚްގެ ކިބައިން ވެދިޔަ ކަންތަކަށް މަޢާފަށް އެދުނެވެ. އެވަގުތު ސަމާޚް އުފަލުންހުރެ އެއީ މައްސަލައެއް ނޫންކަމަށްބުނެ ކޭކް ފެޅުމަށް އިސާރާތް ކުރިއެވެ. އަދި ކޭކް ފެޅުމަށްފަހު ސަމާޚް ވަރަށް ލޯބިން ނަތާ ގައިގައި ބައްދާލިއެވެ. އެވަގުތު އެ ލޯބިވެރިންގެ އިހްސާސް ހުވަފެނެއްގެ ތެރެއަށް ގެބިގެންދިޔަ ކަހަލައެވެ.\nއެރޭގެ އެ ބީހިލުން ނަތާގެ ހިތުން ދުވަހަކުވެސް ނުފިލާ ކަހަލައެވެ. އަބަދުވެސް ބޭނުންވަނީ ސަމާޚްގެ ކައިރީގައި ހުރުމަށެވެ. ސަމާޚްވެސް ހަމަ އެގޮތެވެ. ނަތާގެ މައިން ބަފައިންނާއި ވަގަށް ރޭގަނޑު ނަތާ ކައިރިއަށް ގޮސްހަދައެވެ. ގޭގެ ފާރުމަތިން އަރައިގެން ނަމަވެސް ސަމާޚް ނަތާއާއި ބައްދަލުކޮށްލުމަކީ ސަމާޚްއަށް ލިބޭ ވަރަށް ބޮޑު އުފަލެކެވެ. އެއްރެއަކު ނަތާ އާއި އެކު ނަތާމެންގެ ގޭގައި ސަމާޚް އިންދައި ނަތާގެ މަންމައަށް ގެއަށް އާދެވުނެވެ. އެވަގުތު ނަތާ ވަރަށް ލަދުން ހުރެ މަންމައަށް ސަމާޚް ތަޢާރަފްކޮށްދިނެވެ. މަންމަ އެދެކުދިންނަށް ނަޞޭހަތް ދިނެވެ. އަދި ރައްޓެހިވެގެން އުޅުމަކީ މައްސަލައެއް ނޫންކަމަށާއި ނަމަވެސް ބައްޕައަށް އެގިއްޖެނަމަ ރުޅި އައިސްދާނެކަމަށް ބުންޏެވެ. އެހެން ކަމުން މިދެލޯބިވެރިންގެ ބައްދަލުވުން ގިނަ ރޭރޭ ހިނގަމުންދިޔައީ ސަމާޚްގެ ގޭގައެވެ.\nސަމާޙް ނަތާއާއި ރަށްޓެހިވެގެން އުޅޭކަން ނާދިޔާގެ ފަރާތުން ނަތާގެ ބައްޕައަށް އެގުނެވެ. މިކަމާ ބައްޕަ ވަރަށް ރުޅި އައެވެ. އަދި އިންކާރު ކުރިއެވެ. އަދި ރޭގަނޑު ނަތާ ބޭރުގަ އުޅުން މަނާކުރިއެވެ. ބައްޕަގެ ނުރުހުންތަކާއި ބައްޕަގެ ޝަކުވާތަކުން ނަތާގެ ސިކުނޑި ސުމަކަށް ދިޔަކަލަހަލެވެ. އަދި މީހަކާ ރައްޓެހިވެވޭނީ ކިޔަވާ ނިންމާލުމަށްފަހުގައި ކަމަށް ނަތާގެ ބައްޕަ ނަތާ ގާތު ބުނަމުން ދިޔައެވެ. ނަމަވެސް މިވާހަކަތައް ނަތާ ސަމާޚްއަށް ކިޔައިދެމުން ދިޔައީ ވަރަށް ތަފާތު ގޮތަކަށެވެ. ބައްޕަ ނަތާއަށް އެއްޗެހި ކިޔާވާހަކައާއި ނަތާއަށް އަނިޔާކުރާ ކަމަށް ބުނެއެވެ. މިވާހަކަތައް ނަތާ ސަމާޚްއަށް ކިޔައިދިނުމުން ސަމާޚް ވަރަށް ހައިރާން ވިއެވެ. އަދި ވަރަށް ރުޅިއައިސް ނަތާގެ ބައްޕައާއި ސަމާޚް ގުޅިއެވެ. ސަމާޚް ނަތާގެ ބައްޕައާއި ގުޅުމުން ނަތާއާއި ރައްޓެހިވެގެން އުޅުމަކީ މިހާރު އެހާ ރަނގަޅުކަމެއް ނޫންކަމަށް ބުނެ ނަތާގެ ބައްޕަ ސަމާޚްއަށް ނަސޭހަތްތެރިވިއެވެ.\nނަމަވެސް ކަންވީ ވަރަށް ދެރަކޮށެވެ. ސަމާޚް ނަތާގެ ބައްޕައަށް ގުޅިކަން ނަތާއަށް އެގިއްޖެއެވެ. ބައްޕަ ނަތާއާއި ދިމާލަށް އެއްޗެހިކިޔުމާއި ސަމާޚް ބައްޕައަށް ގުޅިކަން އެއީ ނަތާގެ ބަދު ނަސީބަށް ވެގެން ދިޔައެވެ. ބައްޕަ އެދެމުން ދިޔައީ ކިޔަވާ ނިމުމުންނޫނީ މީހަކަ ރައްޓެހި ނުވުމަށެވެ.\nމިވާހަކަތައް ސަމާޚް ކައިރީ ބުނާނީ ކޮންގޮތަކުން ބާވައެވެ. އަހަރެންނަށް ދެން ސަމާޚް އާއި ރުޅިވެވޭނެ ބާވައެވެ. އަހަރެން މިހުރީ ސަމާޚް ދޫނުކޮށްލާނެކަމަށް އެތައް ވަޢުދުތަކަކާއިއެކު ހުވާކޮށްފައެވެ. އެތައް ފަހަރެއްގެ މަތިން ސަމާޚްއާއި ރުޅިވާން މަސައްކަތް ކުރެވިއްޖެއެވެ. އެކަމަކު ދުރެއް ނުވެވުނެވެ. ލޯތްބަކީ ގަދަފަދަ ބާރެކެވެ. ނަތާގެ ހިތުގައި މިފަދަ ސުވާލުތަކެއް އުފެދުނު ނަމަވެސް ނަތާ ބޭނުންވީ ބައްޕަގެ އެދުމަށް ފުރަގަސް ނުދިނުމަށެވެ. އެހެންކަމުން ސަމާޚްގެ ކައިރީ މިވާހަކަތައް ކިޔައިދިނެވެ. މިވާހަކަތައް އަޑުއަހާފައި ސަމާޚް ފެންކަޅިވިއެވެ. އަދި އިޝްޤީ ނަޒަރަކުން ނަތާއާއި ދިމާލަށް ބަލަން ހުރެފައި ނަތާގެ ގައިގައި ބައްދާލެވުނެވެ. އަދި ކިތަންމެ ދުރުގައި ހުއްޓަސް ނަތާދެކެ ލޯބިވާނެކަމަށް ގަންދީ ހުވާކުރިއެވެ. ނަމަވެސް ނަތާ މުޅިން ތަފާތެވެ. ނަތާ ބުނަމުން ދިޔައީ ކިޔެވުން ނިމެންދެން އިންތިޒާރު ކުރުމަށެވެ. ސަމާޚްއަށް ކެތްކުރެވޭނެ ހެއްޔެވެ.\nސަމާޚްގެ ހިތުގައި މިސުވާލުތަކަށް ދޭނެ ޖަވާބެއް ނުވިސްނުނެވެ. ބުނާނެއެއްޗެއް ނޭގި ހުރެ އެންމެ ފަހު ފަހަރަށް ނަތާއާއި ދިމާލަށް ބަލާލިއެވެ. އެވަގުތު ނަތާ ބުންޏެވެ. ފޯނަށް ގުޅުން ހުއްޓާލާށެވެ. ސަމާޚް ބުންޏެވެ. ނަތާއެވެ. ކިޔެވިޔަސް މިގުޅުން ދެމެހެއްޓިދާނެއެވެ. މިއީ މައްސަލައެއް ނޫނެވެ. އެވަގުތު ނަތާ ވަރަށް މާޔޫސްވެހުރެ ބުނަމުންދިޔައެވެ. ލޯތްބަކީ ކުރެވޭ އިންތިޒާރެކެވެ. ލޯބިވާނަމަ ކެތް ކުރާނެއެވެ. ނަތާމިހެން ބުނުމާއެކު އަސަރުން ފުރިފައިވާ ރާގަކަށް ސަމާޚް ބުނެލިއެވެ. ހުވާކޮށްފައި ބުނަމެވެ. ދުރުގަ ހުއްޓަސް މިހިތުގާ ވަނީ ކަލާއެވެ.


3-17 aharuge kudhinnah Sinovac ge covid vaccine jahan China sarukaarun hudhdha dheefi - vNews.mv\n3-17 އަހަރުގެ ކުދިންނަށް ސިނޮވެކް ވެކްސިން ޖެހުމުގެ ހުއްދަ ޗައިނާ ސަރުކާރުން ދީފި\nސައިފް އަޒްހަރު 05 June 2021, 16:58\nއުމުރުން3އަހަރާއި، 17 އަހަރާ ދެމެދުގެ ކުދިންނަށް ސިނޮވެކް ބަޔޯޓެކްގެ ކޮވިޑް ވެކްސިން ދިނުމުގެ ހުއްދަ ޗައިނާ ސަރުކާރުން ދީފިއެވެ.\nޗައިނާ ސަރުކާރުގެ ޓީވީއަށް ދެއްވި ލައިވް އިންޓަރވިއުއެއްގައި މިކަން އިއުލާން ކުރެއްވީ، ސިނޮވެކް ބަޔޯޓެކްގެ ޗެއަރމަން ޔިން ވީޑޮންގެވެ.\nޗައިނާގެ ކުންފުނިތަކުން ތަރައްގީކޮށް އުފައްދާފައިވާ5ވެކްސިންގެ ތެރެއިން4ވެކްސިނެއް ބޭނުންކޮށްގެން ރައްޔިތުންނަށް ވެކްސިން ޖަހަމުން ގެންދާއިރު، މިހާރު ވެކްސިން ޖަހަމުން ގެންދަނީ އުމުރުން 18 އަހަރުން މަތީގެ މީހުންނަށެވެ.\nއެގޮތުން، ޗައިނާ ސަރުކާރުން ކުރިއަށްގެންދާ ވެކްސިން ޕްރޮގްރާމްގެ ދަށުން މި ޖޫންމަހުގެ3ވަނަ ދުވަހުގެ ނިޔަލަށް 723.5 މިލިއަން ޑޯޒްގެ ވެކްސިން ޖަހާފައި ވެއެވެ.\nސިނޮވެކް ބަޔޯޓެކްގެ ވެކްސިނަކީ އުމުރުން 18 އަހަރުން ދަށުގެ ކުދިންނަށް ޖެހުމަށް ސަރުކާރުން ހުއްދަދިން ފުރަތަމަ ވެކްސިނެވެ.\nއަދި ޗައިނާ ވެގެންމިޔައީ، ޚާއްސަކޮށް އުމުރުން3އަހަރުން މަތީގެ ކުދިންނަށް ކޮވިޑް ވެކްސިނެއް ދިނުމަށް ހުއްދަދިން ދުނިޔޭގެ ފުރަތަމަ ގައުމަށެވެ.\nފައިޒަރ ކުންފުނިން އުފައްދާފައިވާ ވެކްސިން ބައެއް ގައުމުތަކުން ޖަހަނީ އުމުރުން 12 އަހަރުން މަތީގެ ކުދިންނަށެވެ.\nހުއްދަ ލިބުނު ނަމަވެސް، ސިނޮވެކް މިވެކްސިން ކުޑަކުދިންނާއި، ފުރާއުމުގެ ކުދިންނަށް ޖަހަން ފަށާނީ، ކުޑަކުދިންނަށް ކޮވިޑް ވެކްސިން ޖެހުމާ ގުޅޭގޮތުން ސިއްހީ އިދާރާތަކުން ކަނޑައަޅަންޖެހޭ ސްޓްރެޓެޖީތައް އެކަށައަޅައި ނިމުމުން ކަމަށް ސިނޮވެކްގެ ޗެއަރމަން ވިދާޅުވިއެވެ.\nޔިން ވީޑޮންގް ވިދާޅުވީ، ކޮވިޑް ޖެހުމަށްފަހު އުމުރުން ދުވަސްވީ މީހުންގެ ބަލީގެ ހާލަތު ވަރަށް ބޮޑަށް ގޯސްވާތީ، އުމުރުން ދުވަސްވީ މީހުންނަކީ ހައިރިސްކް ގްރޫޕްގެ ގޮތުގައި ކަނޑައެޅިފައި ވީނަމަވެސް، އިސްކަންދޭ ގްރޫޕްތަކުގައި ކުޑަކުދިން ނުހިމެނޭ ކަމަށެވެ.\nކުޑަކުދިންނަށް ސިނޮވެކް ވެކްސިން ދީގެން ކުރިއަށްގެންދިޔަ ކްލިނިކަލް ޓްރައިލްސްއާ ގުޅޭގޮތުންވެސް ޔިން ވަނީ ވާހަކަ ދައްކަވާފައެވެ.\nއޭނާ ވިދާޅުވީ، އުމުރުން3އަހަރާއި 17 އަހަރާ ދެމެދުގެ ކުދިންނަށް ކުރިއަށްގެނެދިޔަ ފޭސް އެކަކާއި ދޭއްގެ ކްލިނިކަލް ޓްރައިލްސްއިން، އިމިއުން ރެސްޕޮންސް އުފައްދާކަން ހާމަވެފައިވާ ކަމަށެވެ. އަދި ފެނިފައިވަނީ ވަރަށް ލުއި ސައިޑްއިފެކްޓްސް ކަމަށްވެސް ޔިން ވިދާޅުވިއެވެ.\nޗައިނާ ސަރުކާރުގެ ސޮނިފާރމް ކުންފުނިންވެސް މިހާރުވަނީ، އެކުންފުނީގެ ކޮވިޑް ވެކްސިން ކުޑަކުދިންނަށް ދިނުމުގެ ހުއްދައަށްއެދި، އެ ކުންފުނިން ކުރިއަށް ގެންދިޔަ ކްލިނިކަލް ޓްރައިލްސްގެ މައުލޫމާތު ސަރުކާރަށް ހުށަހަޅާފައެވެ.\nކޮވިޑް ވެކްސިން ތަރައްގީކޮށް އުފައްދަން ސިނޮވެކާއި، ސިނޮފާރމުންވެސް ބޭނުންކޮށްފައިވަނީ އެއް ޓެކްނޯލޮޖީއެކެވެ.\nސިނޮވެކް ކުންފުންޏާއި، ސިނޮފާރމް ކުންފުނިން ތަރައްގީކޮށް އުފައްދާފައިވާ ކޮވިޑް ވެކްސިނަށް ދުނިޔޭގެ ސިއްހަތު ޖަމްއިއްޔާއިންވަނީ އިމަޖެންސީ ހުއްދަވެސް ދީފައެވެ.\nތަފާތު ޓެކްނިކެއް ބޭނުންކޮށްގެން ކޮވިޑް ވެކްސިނެއް ތަރައްގީކޮށް އުފައްދާފައިވާ ޗައިނާގެ އެހެން ކުންފުންޏެއް ކަމަށްވާ ކެންސީނޯ ބަޔޮލޮޖިކްސްއިން މިހާރުވަނީ، އުމުރުން6އަހަރާއި 17 އަހަރާ ދެމެދުގެ ކުދިންނަށް ވެކްސިން ދީގެން ޓެސްޓު ހެދުމުގެ ދެވަނަ މަރްހަލާ ފަށާފައެވެ.


ބަޣާވާތުގެ ސަބަބުން ރައްޔިތުންނަށް ލިބެންޖެހޭ ތަރައްގީ ހުއްޓިގެންދިޔަ: އީވާ އަބްްދުﷲ – Maldivian Democratic Party\nބަޣާވާތުގެ ސަބަބުން ރައްޔިތުންނަށް ލިބެންޖެހޭ ތަރައްގީ ހުއްޓިގެންދިޔަ: އީވާ އަބްްދުﷲ\n7 ފެބްރުއަރީ 2012 ގައި ގެނެވުނު ބަޣާވާތާއެކު ދިވެހި ގައުމަށް އަންނަން ޖެހޭ ތަރައްޤީ ހުއްޓިގެންދިޔަ ކަމުގައި ގަލޮޅުއުތުރު ދާއިރާގެ މެންބަރު އީވާ އަބްދުﷲ ވިދާޅުވެއްޖެއެވެ. “ނެތޭވެވާކަށް ބާޣީއަކަށް” ގަލޮޅުއުތުރު ކަންމަތީ ބައްދަލުވުމުގައި ވާހަކަދައްކަވަމުން އީވާ އަބްދުﷲ ވަނީ ދިވެހި ރައްޔިތުންގެ ޑިމޮކްރަޓިކް ޕާޓީ(އެމްޑީޕީ)ގެ ވެރިކަމުގައި ކުރިއަށް ގެންގޮސްފައިވާ ތަރައްގީގެ މަޝްރޫއުތައް ހުއްޓުވައިފައިވާ ގޮތާއި ބެހޭގޮތުން ވަރަށް ތަފްސީލްކޮށް ވާހަކަފުޅުދައްކަވައިފައެވެ.\nމިގޮތުން ސަރުކާރު ވައްޓާލިއިރު 2500 ފްލެޓް އެޅުމަށް އެއްބަސްވުމަކަށް އާދެވިފައިވާ ކަަން ފާހަގަ ކުރައްވަމުން އީވާ ވިދާޅުވީ 2012 ވަނަ އަހަރު ވާންވާއިރު އޮންނާނީ އޭގެ ތެރެއިން 1000 ފްލެޓް އަޅައިފައިކަމަށެވެ. އަދި މިއަދުވެސް ހަވާލުކުރަމުން އެދަނީ އެ 1000 ފްލެޓްގެ ތެރެއިން ކަމަށް ވިދާޅުވިއެވެ. އެހެންނަމަވެސް ބާކީ އޮތް 1500 ފްލެޓްއަށް ވީ ކިހިނެއްތޯ ވަހީދު ކުރެން ސުވާލުކުރެއްވުމަށް އީވާ އެދިލެއްވިއެވެ. ރައްޔިތުންގެ ނަމުގައި ކޮންފައި އޮތް އެކޮންޓްރެކްޓްތަކަށް ވެފައިވަނީ ކިހިނެއްކަން އެނގެންޖެހޭ ކަމަށްވެސް އީވާ ވިދާޅުވިއެވެ.\nއެމްޑީޕީގެ ސަރުކާރުގައި 43 މިސްކިތް އެޅިގެނު ނަމަވެސް މިއަދު ސަރުކާރަށް އެކަންތައް ކުރިއަށް ނުގެންދެވޭ ކަން އީވާ ފާހަގަކުރެއްވިއެވެ. މިގޮތުން ފަންޑް ފޮށި ބަހައްޓައްގެން މިސްކިތްތައް މަރާމާތު ކުރަން ރައްޔިތުންގެ އަތުން ފައިސާ ނެގި ނަމަވެސް އެފައިސާތަކަށް ވީ ކިހިނެއްކަމެއް ނޭނގޭ ކަމަށާއި އޭގެން މިސްކިތްތައް އަޅައި މަރާމާތުކުރިތަން ފެނިގެން ނުދާ ކަމުގައި އީވާ ވިދާޅުވިއެވެ. ސިއްހީ ހާލަތައް އަލިއަޅުވައިލައްވަމުން އީވާ ވިދާޅުވީ އެމްޑީޕީގެ ސަރުކާރުން ސިއްހީ ކަންތައްތައް ހަމަޖައްސަމުން ގެންގޮސްފައިވަނީ ސަރުކާރުގެ ބަޖެޓްގެ ތެރެއިން ކަމަށާއި، ބާޣީ ސަރުކާރަށް އެކަންތައް ހަމަނުޖެއްސިގެން އެންމެ ފަހުން އެކަމަށްވެސް ފަންޑު ފޮއްޓެއް ހަދާ ރައްޔިތުން އަތުން ލާރި ނެގީކަމަށެވެ.\n2008 އަށްވަނަ އަހަރު ދައުލަތުގެ ދަރަނިވެރިކަން ހުރީ %29ގައި ކަމަށާއި 2011ވަނަ އަހަރު ނިމުނުއިރު އެއަދަދު %9.9 އަކަށް ތިރިކޮށްފައިވާނޭކަން އީވާ ފާހަގަކުރައްވައިފައިވެއެވެ. އެހެންނަމަވެސް ބަޤާވާތަށް ފަހުން އަނެއްކާ އެއަދަދު މައްޗަށް ޖެހި %16 އަށް އަރާފައިކަމަށް ވިދާޅުވިއެވެ. ނަތީޖާއެއްގެ ގޮތުން ރޯދަމަސް އައިރު ތަކެތީގެ އަގު ބޮޑުވެފައިވާ ކަމަށް ވިދާޅުވިއެވެ. އަދި އެއީ ބަޣާވާތުގެ ހިތިކަން ކަމަށާއި އެކަމުން ފައިދާ ވީ ހަމައެކަނި އެކަމުގެ އަޑީގައި ތިބި ދެތިންމީހުނަށް ކަމުގައިވެސް އީވާ ވިދާޅުވިއެވެ. އަދި މީގެ އިތުރުންވެސް ބަޣާވާތާއެކު ހުއްޓިފައިވާ މަޝްރޫއުތައް ހާޒިރުވެ ވަޑައިންތިއްބެވި ބޭފުޅުންނަށް ވިދާޅުވެދެއްވައިފައިވެއެވެ.\nކުރިއަށް އޮތް އިންތިހާބަކީ7ފެބްރުއަރީގައި ގެއްލުނު ހުރިހާ ކަމެއް އަލުން އިއާދަކުރަން ނިކުންނަންވީ ދުވަސް ކަމަށާއި ގެއްލިގެން ދިޔަ ހައްގު އަލުން ހޯދަން ޖެހޭނެ ކަމުގައި އީވާ ވިދާޅުވިއެވެ.7ސެޕްޓެމްބަރގައި އެމްޑީޕީ ބަލިކުރަން ބާޣީންނަށް ކުރަން އެނގޭ ހުރިހާ ކަމެއް ކުރާނެ ކަމަށާއި އެހެންނަމަވެސް ކެތްތެރިކަމާއެކު މެންދުރުވުމުގެ ކުރީން އަވަހަށް ވޯޓުލައި ނިންމުމަށް އީވާ އިލްތިމާސްކުރެއްވިއެވެ.\nމިކަންމަތީ ބައްދަލުވުމުގައި ރަނިންމޭޓް ޑރ. މުސްތަފާ ލުތުފީ ވެސް ވަނީ ވާހަަކަފުޅު ދައްކަވައިފައެވެ. އެމަނިކުފާނުގެ ވާހަކަފުޅުގައި އަނިޔާވެރިކަމާއި ދެކޮޅު ހަދަން އެމްޑީޕީއަށް ވޯޓް ދޭންޖެހޭކަމުގައި ވިދާޅުވިއެވެ.